ভূমিকা| ইসলামে হালাল হারামের বিধান | amarboi.org\nমূলপাতা বই ইসলামে হালাল হারামের বিধান সব বই নিবন্ধ ভিডিও অডিও প্রেজেন্টেশন\nলেখকঃ আল্লামা ইউসূফ আল-কারযাভী\nঅনুবাদকের কথাআল্লামা ইউসুফ আল-কারযাভী লিখিত আরবী গ্রন্থ ‘আল-হালাল ওয়াল হারাম ফিল ইসলাম’- এর বাংলা অনুবাদ ‘ইসলামের হালাল-হারামের বিধান’ বাংলাভাষী সুধীমণ্ডলীর কাছে উপস্থিত করতে পেরে আমি আন্তরিকভাবে মহান আল্লাহ তা’য়ালার শোকর আদায় করছি। এ নগণ্য ব্যক্তিকে আল্লাহ তা’য়ালা আল্লামা কারযাভী লিখিত ‘ফিক্‌হুয্-যাকাত’-এর দুইটি বিরাট খন্ডের বাংলা অনুবাদ ইতিপূর্বে পেশ করার তওফীক দিয়েছেন। সেজন্যে শোকর আদায় করার মতো ভাষা আমার জানা নেই।\nবস্তুত ইউসুফ আল-কারযাভী বর্তমান শতাব্দীর একজন শ্রেষ্ঠ ইসলামী ফিকাহ্‌বিদ- একথা শুধু আমার নয়, একালের বহু বিখ্যাত মনীষীই তা অকপটে স্বীকার করেছেন। তা যেমন তাঁর লিখিত সব কয়টি বড় বড় ও গুরুত্বপূর্ণ গ্রন্থ অকাট্যভাবে প্রমাণ করে, তেমনি বাংলা ভাষায় প্রকাশিত ‘ইসলামের যাকাত বিধান’-এর দুইটি খণ্ড ও তাঁর লিখিত অমর গ্রন্থ ‘আল ঈমান ওয়াল হায়াত’ অবলম্বনে আমার লিখিত ‘উন্নত জীবনের আদর্শ’ও পাঠকদের কাছে নিঃসন্দেহ করে তুলেছে।\nগ্রন্থকারের বর্তমান গ্রন্থখানিও যেমন ব্যাপক আলোচনাপূর্ণ তেমনি এর তুলনা দুনিয়ার আরবী, উর্দু ও অন্যান্য কোন ভাষায়ই খুঁজে পাওয়া যাবে না। গ্রন্থকার নিজেই বলেছেনঃ হালাল-হারাম বিষয়ে এ গ্রন্থখানি বিশ্ব ইসলামী সাহিত্যে সর্বোচ্চ সংযোজন। গ্রন্থকারের এ দাবি যে একশ’ ভাগ সত্য, তা এর পাঠক মাত্রই স্বীকার করবেন। আলোচ্য বিষয়ের বিভিন্ন অংশ ফিক্‌হ’র কিতাবসমূহে বিচ্ছিন্নভাবে পড়ে রয়েছে, কিন্তু তা প্রাচীন পদ্ধতিতে লেখা বলে আধুনিক কালের লোকদের পক্ষে তা থেকে বক্তব্য উদ্ধার করা কঠিন। একটি নির্দিষ্ট শিরোনামে পূর্ণ ব্যাপকতা, যৌক্তিক মানে ও আধুনিক গবেষণা ও বিশ্লেষণ পদ্ধতিতে সংশ্লিষ্ট সকল বিষয়ই এই প্রথমবার একত্রে সন্নিবেশিত করা হয়েছে। ফলে গ্রন্থখানি গুরুত্বপূর্ণ ইসলামী বিষয়াদির ‘বিশ্বকোষ’ হওয়ার মর্যাদা অর্জন করেছে। এ কারণেই সারা দুনিয়ার মনীষীগণের কাছে বিশেষভাবে সমাদৃত হয়েছে। এর মূল আরবী গ্রন্থের বহু কয়টি সংস্করণ প্রকাশ এবং তুর্কী ও ইংরেজী ভাষায় এর অনুবাদ প্রকাশ ও তার বিপুল চাহিদা এ কথা নিঃসন্দেহে প্রমাণ করে।\nগ্রন্থখানিতে আলোচিত বিষয়াবলীর গুরুত্ব অনস্বীকার্য। তওহীদ ও রিসালাত-এর সাথে সাথে হালাল-হারামের মাস্‌লাসমূহ সমানভাবে মৌলিক গুরুত্বের অধিকারী। হালাল-হারামের পার্থক্য ব্যতীত না ঈমান ও ইসলাম গ্রহণযোগ্য হতে পারে, না কোন ইবাদতই আল্লাহ্‌র কাছে একবিন্দু কবুল হতে পারে। আমি মনে করি, হালাল-হারাম এর পার্থক্য রক্ষা করে না চললে মানুষের মনুষ্যত্ব রক্ষা পেতে পারে না বরং মানুষের পশুর স্তরে নেমে যাওয়া অবধারিত। গ্রন্থকার পূর্ণ ব্যাপকতা সহকারে বিষয় সংশ্লিষ্ট সকল দিক ও সকল শাখা-প্রশাখা সম্পর্কে পূর্ণাঙ্গ আলোচনা উপস্থাপিত করেছেন সুস্পষ্ট ও অকাট্য দলিল-প্রমাণের ভিত্তিতে।\nএ গ্রন্থে আলোচিত বিষয়গুলো এতই গুরুত্বপূর্ণ যে, বর্তমান বিশ্বের প্রায় সকল ইসলামী চিন্তা কেন্দ্রসমূহে এ সম্পর্কে ব্যাপক অনুসন্ধান কার্য চালানো হচ্ছে। এক কথায় বললে বলা যায়, এসব হচ্ছে আধুনিক মনের জিজ্ঞাসা এবং গ্রন্থ সেই আধুনিক জিজ্ঞাসারই সুস্পষ্ট ও পূর্ণাঙ্গ জবাব। এসব বিষয়ে আরও বহু ইসলামী চিন্তাবিদ গবেষণা চালিয়েছেন, কিন্তু এ গ্রন্থকার যে বৈজ্ঞানিক পদ্ধতিতে উচ্চমানের ব্যাপক তত্ত্ব ও তথ্যভিত্তিক গবেষণার ফসল উপস্থাপিত করেছেন, তা দৃষ্টান্তহীন বললেও অত্যুক্তি হবে না। তিনি চিন্তা ও বিবেচনা ও অগ্রাধিকার দানের ক্ষেত্রে পূর্ণ ভারসাম্য রক্ষা করেছেন, যা অনেকের পক্ষেই সম্ভব হয় না।\nগ্রন্থখানির এ উচ্চমানতার দিকে লক্ষ্য করেই আমি এর অনুবাদ করেছি। আমি মনে করতে পারছি যে, দ্বীন-ইসলামের সম্পূর্ণ পূর্ণাঙ্গ ও ব্যাপক আদর্শ বাঙলা ভাষার মাধ্যমে শিক্ষিত সমাজের কাছে উপস্থাপনের যে কঠিন দায়িত্ব আমার উপর অর্পিত, বর্তমান গ্রন্থখানি সেই দায়িত্ব পালন পর্যায়ে এক মহান সংযোজন। ইসলামিক ফাউন্ডেশন বাংলাদেশ এ বিরাট গ্রন্থখানি প্রকাশ করেও সেই দায়িত্ব পালন করছে। এ গ্রন্থে গৃহীত সব কয়টি সিদ্ধান্তে অনুবাদকের সম্পূর্ণরূপে একমত হওয়ার কোন শর্ত অবশ্যই নেই।\n১ মে, ১৯৮৪ ইং\nগ্রন্থকারের ভূমিকাইসলামের বিভিন্ন বিষয়ে গ্রন্থ প্রণয়নের উদ্দেশ্যে মিসরের জামে আযহার বিশ্ববিদ্যালয়ে অবস্থিত ইসলামী সংস্কৃতি কেন্দ্রে একটি পরিকল্পনা গ্রহীত হয়। বিশেষ করে ইউরোপ ও আমেরিকায় বসবাসকারী মুসলিম ও অমুসলিমদের সম্মুখে ইসলামের আদর্শ ও শিক্ষার ব্যাপক ও পূর্ণাঙ্গ ব্যাখ্যা উপস্থাপিত করাই এ পরিকল্পনার অন্তর্ভুক্ত। এ মহতী পরিকল্পনায় কার্যত অংশগ্রহণের জন্যে জামে আযহার কর্তৃপক্ষই আমাকে আহ্‌বান জানিয়েছিলেন।\nসন্দেহ নেই, গ্রন্থ প্রণয়ন সংক্রান্ত এ পরিকল্পনা অত্যন্ত মূল্যবান এবং আদর্শিক দৃষ্টিকোণ থেকে এর প্রয়োজনীতা অপরিসীম। এ ধরণের একটি পরিকল্পনা নিয়ে বহু পূর্ব থেকে কাজ করা আবশ্যক ছিল। কেননা বস্তুতই ইউরোপ-আমেরিকায় বসবাসকারী মুসলিম জনগণ ইসলাম সম্পর্কে খুব সামান্যই জানেন। আর সে সামান্য জ্ঞানও নানাবিধ বিকৃতি ও সংশয়ে জর্জরিত। এরই কাছাকাছি সময়ে আমার এ আযহারী বন্ধু আমেরিকা পরিভ্রমণ করে আমাকে লিখলেন যে, এসব দেশে বসবাসকারী বিপুল সংখ্যক মুসলিম মদ্য ব্যবসা ও পানশালা (Bar) চালিয়ে বিপুল অর্থ উপার্জন করছে। কিন্তু মুসলিমদের জন্যে এ কাজ যে সম্পূর্ণ হারাম ও কঠিন গুনাহ, সে বিষয়ে এদের একবিন্দু চেতনা নেই।\nতিনি আরও লিখেছেন, মুসলিম পুরুষরা খ্রীস্টান ও ইয়াহূদী- এমনকি নাস্তিক, পৌত্তলিক, মূর্তিপূজারী (Heathen, Idolater)-দের কন্যা স্ত্রীরূপে গ্রহণ করছে, মুসলিম কন্যাদের বিয়ে করতে প্রস্তুত হচ্ছে না।\nআর মুসলিমদের অবস্থা যখন এই, তখন অমুসলিমদের অবস্থা কি হতে পারে, তা বলাই নিষ্প্রয়োজন। তারা তো ইসলামের একটা বাহ্যিক বীভৎস রূপই দেখতে পাচ্ছে। ইসলামের অন্তর্নিহিত প্রকৃত সত্য ও সৌন্দর্যের সাথে পরিচিত হওয়ার কোন সুযোগই তারা পাচ্ছে না। ফলে তারা ইসলামের ও মুসলিমদের (মুসলিম হওয়ার দাবিদারদের) প্রতি সকল শ্রদ্ধা-ভক্তি নিঃশেষে হারিয়ে ফেলছে। বিশেষ করে ইসলামের দুশমন খ্রীস্টান মিশনারীরা ও হিংসুক সাম্রাজ্যবাদী শক্তিগুলোই তাদের সামনে ইসলামের এ বিকৃত চেহারা তুলে ধরে আসছে আবহমান কাল থেকে। এ জন্যে তারা দিনরাত অত্যন্ত হীন চক্রান্ত চালিয়ে যাচ্ছে আবহমান কাল থেকে। অথচ দুনিয়ার মুসলিম চিন্তাবিদগণ এ ব্যাপারে সম্পূর্ণ অচেতন ও অনবহিত হয়ে রয়েছেন।\nতাই এক্ষণে যদি আমাদের চিন্তাবিদদের চেতনা জেগে থাকে ও এ মহতী কার্যক্রমের পরিকল্পনা নেয়া হয়ে থাকে, তবে তা অত্যন্ত মুবারক ও সময়োপযোগী হয়েছে, যা ব্যাখ্যা করে বলার প্রয়োজন হয় না। এ পরিকল্পনা বাস্তবায়ন এবং ইসলামী দাওয়াতের এ মহামূল্য কাজে সর্বপ্রকার সাহায্য ও সহযোগিতা মুসলিম মাত্রেরই কর্তব্য, তাতেও কোন সন্দেহ নেই। এ কাজ কেবল যে ‘জামে আযহার’ (আল-আযহার বিশ্ববিদ্যালয়) কেন্দ্রিক হওয়া উচিত তা-ই নয়, তা তার বাইরে সমগ্র মুসলিম জাহানেও হওয়া বাঞ্ছনীয় বলে আমি মনে করি।\nউক্ত ইসলামী সংস্কৃতি কেন্দ্র থেকে এ গ্রন্থকারকে একখানি গ্রন্থ রচনা করতে বলা হয়। তার শিরোনাম দেয়া হয়ঃ ‘আল হালাল ওয়াল হারাম ফিল ইসলাম’- ইসলামে হালাল হারামের বিধান।\nসেই সঙ্গে বলে দেয়া হয় যে, গ্রন্থখানি যেন বিস্তারিত আলোচনা-সম্বলিত ও সহজবোধ্য ভাষায় রচিত হয় এবং তাতে দুনিয়ার অন্যান্য ধর্মমত ও সাংস্কৃতির দৃষ্টিকোণের সাথে তুলনামূলক আলোচনা পেশ করা হয়।\nপ্রথম দৃষ্টিতে ‘হালাল-হারাম’ বিষয়টি যদিও সহজ মনে হয়, কিন্তু প্রকৃতপক্ষে বিষয়টি অত্যন্ত জটিল। বিশেষত এজন্যেও যে, এ বিষয়ের ওপর দ্বীনী সাহিত্যে এখন পর্যন্ত কোন গ্রন্থ লিখিত হয় নি, না প্রাচীনকালে, না আধুনিক কালে। বিষয়টির উপকরণসমূহ যদিও তাফসীর, হাদীস ও ইসলামী ফিকাহ্‌র বিস্তারিত অধ্যায়সমূহে বিক্ষিপ্তভাবে ছড়িয়ে রয়েছে এবং পাঠকগণ সেসব অধ্যয়নকালে বিভিন্ন পর্যায়ে তার সাথে পরিচিত হন, কিন্তু সে সমস্ত উপকরণ একখানি গ্রন্থে একত্রে সন্নিবেশিত করা কিছুমাত্র সহজ কার্য নয়।\nতা ছাড়া বিষয়টি এমন যে, লেখককে এমন বহু ব্যাপারেই একটা চূড়ান্ত ও নিজস্ব সিদ্ধান্ত গ্রহণ করতে হয়, যেসব ব্যাপারে প্রাচীনকালের মনীষীদের মধ্যে যথেষ্ট মতভেদ রয়েছে। উপরন্তু সেসব বিষয় মুহাদ্দিসদের রায় সর্বতোভাবে এক এবং অভিন্নও নয়। আর হালাল-হারামের ব্যাপারে বিভিন্ন মতের মধ্য থেকে একটি মাত্র মতকে অগ্রাধিকার দিতে হলেও বিস্তারিতভাবে আলোচনা-পর্যালোচনা করতে হয়। শুধু তাই নয়, এ পর্যায়ের আলোচনায় আলোচনাকারীকে ঐকান্তিক নিষ্ঠা সহকারে সত্যের সন্ধানে আত্ননিয়োগ করতে হয় এবং সেজন্যে প্রাণপণ পরিশ্রম করাও অপরিহার্য হয়ে পড়ে।\nইসলাম বিষয়ে একালের লেখক, গবেষক ও গ্রন্থকারদের দুভাগে ভাগ করা যায়ঃ\nএক ভাগের লোকদের সম্পর্কে বলা যায়, পাশ্চাত্য সভ্যতা ও সাংস্কৃতির চাকচিক্যে তাদের চোখ ঝলসে গেছে। শুধু তাই নয়, পাশ্চাত্য সভ্যতা ও সাংস্কৃতিকে তাঁরা এক বিরাট দেবতারূপেই গণ্য করেছেন। তার প্রতি তাঁরা পূর্ণ আনুগত্য জানিয়ে তারই পূজা, উপাসনা ও আরাধনায় নিমগ্ন হয়েছেন। তাঁরা সে দেবতার সম্মুখে পূজার উপাচার ও ভেট-উপঢৌকনও পেশ করছেন একনিষ্টভাবে। তার সম্মুখে এঁদের দৃষ্টি ভীত-সন্ত্রস্ত ও অবনত হয়ে আছে। তাঁরা পাশ্চাত্য-সভ্যতা-সংস্কৃতি উৎসারিত সব কিছুকেই চূড়ান্ত সত্য ও চিরকালীন অনুসরণীয় মনে করে নিয়েছেন। তার সাথে মতবিরোধ করতে বা তা থেকে ভিন্নতর মত গ্রহণ করতে ও বিপরীত মতকে খণ্ডন করতে তাঁরা আদৌ প্রস্তুত নন। এ পর্যায়ে কোন বিষয়ের সাথে যদি মিল ঘটে যায়, তাহলে তাঁরা উল্লসিত স্বপ্নে চিৎকার করে উঠেন। আর যেখানেই বৈপরীত্য পরিলক্ষিত হয়, সেখানেই কোন-না-কোনরূপে সামঞ্জস্য বা সমন্বয় সাধনে ব্রতী হন অথবা ইসলামের দিক দিয়ে কৈফিয়তের সুরে কথা বলতে শুরু করেন কিংবা ইসলামের দৃষ্টিকোণকে বিকৃতি করে এমন একটা ব্যাখ্যা পেশ করেন, যার সাথে ইসলামের আদৌ কোন মিল নেই। তাতে তাদের এ ধারণাই প্রকট হয়ে উঠে যে, পাশ্চাত্য সভ্যতা-সংস্কৃতি ও দর্শনের বিরুদ্ধে ইসলামের যেন কিছু বলবার নেই। প্রতিকৃতি, ছবি, প্রতিমূর্তি, জীবের ভাস্কর্য, সুদী ব্যবসায় ও ভিন্ন স্ত্রীলোকের সাথে নিভৃত নিবিড় সাক্ষাতকার, নারীদের নারীত্ব থেকে বিদ্রোহ এবং পুরুষদের স্বর্ণ-রৌপ্যের ভূষণ বা অলঙকারাদির ব্যবহার প্রভৃতি বিষয়ে তাদের বক্তব্য থেকে আমি এ মনোভাবেরই স্পষ্ট পরিচিতি আঁচ করতে পেরেছি। ইসলামে তালাক ও এক সঙ্গে একাধিক স্ত্রী গ্রহণের যে অনুমতি রয়েছে, সেক্ষেত্রেও তাদের মনোভাব কিছুমাত্র ভিন্নতর নয়। মনে হচ্ছে, তাদের বিশ্বাস, পাশ্চাত্য যা হালাল করেছে তা অবশ্যই হালাল, যা হারাম করেছে তা অবশ্যেই হারাম হবে অথচ ইসলাম একটা স্বতন্ত্র জীবন দর্শন, তা মহান আল্লাহ্‌র নাযিল করা বিধান আর আল্লাহর বিধানই সর্বোপরি ও সর্বজয়ী হবে, এটাই বাঞ্ছনীয়। ইসলামকেই অনুসরণ করতে হবে, তা কাউকে বা অন্য কিছুকে অনুসরণ করতে পারে না- একথা তারা সম্পূর্ণরূপে ভুলে গেছেন। আল্লাহ্‌ই হচ্ছেন মাবুদ আর সব বান্দা। মাবুদ কখনই বান্দাকে অনুসরণ করতে, তার অধীন হয়ে থাকতে রাজী হতে পারেন না। স্রষ্টা কোন্ কারণে সৃষ্টি কাছে নতি স্বীকার করবেন? আল্লাহ নিজেই বলেছেনঃ\nপ্রকৃত সত্য- মহান আল্লাহ-যদি লোকদের খামখেয়ালীর অনুসরণ করে চলে, তাহলে তো নভোমণ্ডল, পৃথিবী ও তাতে যা কিছু রয়েছে তা সব কিছুই কঠিনভাবে বিপর্যস্ত হয়ে পড়বে।\nবল, তোমরা আল্লাহর সাথে যাদের শরীক করছ, তাদের মধ্যে কেউ কি পরম সত্যের পথ প্রদর্শন করে। আর বল, যিনি পরম সত্যের পথ প্রদর্শন করেন তিনি অনুসৃত হওয়ার বেশি অধিকারী, না যা আদৌ কোন পথ দেখায় না- তাকেই বরং পথ দেখাতে হয়,- এ ব্যাপারে সে-ই বেশি অধিকারসম্পন্ন।\nএ হচ্ছে লেখক গ্রন্থকারদের এক শ্রেণী সম্পর্কিত কথা। আর দ্বিতীয় শ্রেণীর লোকেরা তো হালাল হারামের বিষয়ে একটা নির্দিষ্ট মতের ওপর অবিচল হয়ে রয়েছে। এ ব্যাপারে তাঁরা হয়ত কোন কিতাবের ভাষ্যের ওপর নির্ভর করেছেন অথবা ধারণা করেছেন ওটাই ইসলাম হবে। ফলে তাঁরা তাঁদের বদ্ধমূলক ধারণা থেকে একবিন্দু সরে দাঁড়াতেও প্রস্তুত নন। এমন কি, এ বিষয়ে শরীয়াতের দলিল-প্রমাণের পরীক্ষা-পর্যালোচনা করে দেখতেও তাঁরা সম্পূর্ণ নারাজ অথচ স্বমত ও ভিন্ন মতের দলিল-প্রমাণসমূহ তুলনামূলকভাবে পরীক্ষণ ও আলোচনা-পর্যালোচনা করলেই প্রকৃত সত্যে উপনীত হওয়া সম্ভবপর হতো।\nএ শ্রেণীর লোকদের কাছে যদি জিজ্ঞেস করা হয় যে, বাদ্যযন্ত্র, সঙ্গীত, দাবা খেলা, নারী শিক্ষা, মেয়েদের মুখমণ্ডল বাহুদ্বয় অনাবৃত রাখা প্রভৃতি সম্পর্কে আপনাদের মত কি? তাহলে তাঁরা বলে বা লিখে দেবেন ‘হারাম’। এক্ষেত্রে পূর্বকালীন মনীষীবৃন্দ কি ভূমিকা গ্রহণ করতেন বা কথা বলার কি ধরণ বা ভঙ্গি অনুসরণ করতেন, তাও তাঁরা ভুলে গেছেন। কেননা যে জিনিস বা কাজ সম্পর্কে চূড়ান্ত ও নিঃসন্দেহভাবে জানা যায়নি যে, তা হারাম, তাঁরা কখনই তাকে হারাম বলতেন না। বরং তাঁরা বলতেন, আমি এটা পছন্দ করি না বা আমি এটা ঘৃণা করি ইত্যাদি। এ প্রেক্ষিতে আমি সিদ্ধান্ত নিলাম যে, এ দুই শ্রেণীর কোন বিশেষ একটি শ্রেণীর মধ্যে নিজেকে শামিল করব না। কেননা আমার দ্বীনই আমাকে পাশ্চাত্যের বান্দা- অন্ধ অনুসরণকারী হতে দেয় না। কেননা আমি তো মহান আল্লাহ্‌কেই আমার রব্বরূপে স্বীকার করেছি, ইসলামকে আমার জীবনের পূর্ণাঙ্গ বিধানরূপে মেনে নিয়েছি এবং বিশ্বাস করেছি মুহাম্মাদ সা.- ই আল্লাহর শেষ রাসূল।\nদ্বিতীয়ত, আমার বিবেক-বুদ্ধি যেহেতু এখনও জাগ্রত, সচেতন, এ কারণে কোন একটি ফকীহ্ মাযহাবকেই আমি সকল বিষয়ের চূড়ান্ত বলে স্বীকার করে নিতে পারি না। কেননা তা যেমন নির্ভুল হতে পারে, তেমনি তো ভুল হওয়ার আশংকা থেকেও সম্পূর্ণ মুক্ত নয়। ইমাম ইবনুল জাওজী বলেছেন, অন্ধ অনুসরণকারী এক অনির্ভরযোগ্য ভিত্তির ওপর নির্ভরশীল হয়ে থাকে। আর তাতে বিবেক-বুদ্ধিকে সম্পূর্ণ অকেজো করে রাখা হয়। বিবেক-বুদ্ধি ও চিন্তা-বিবেচনা শক্তি মানুষের জন্যে আল্লাহ প্রদত্ত একটি মহৎ গুণ। তাকলীদ বা অন্ধ অনুসরণের নীতি গ্রহণ করা হলে এ মহৎ গুণের যাবতীয় কল্যাণ থেকে নিজেকে বঞ্চিত করা হয়। যার হাতে আলোর মশাল রয়েছে সে যদি তা নিভিয়ে অন্ধকারে পথ চলতে শুরু করে, তবে তার এ হাস্যকর আচরণ কোনক্রমেই যুক্তিসঙ্গত বিবেচিত হতে পারে না।\nএ কারণে আমি নিজেকে বিশেষ কোন মাযহাবী গোষ্ঠীর সাথে জড়িত করিনি। কেননা আমার মতে প্রকৃত সত্য বিশেষ একটি মাযহাবী মতের মধ্যে সীমিত হয়ে থাকে নি। দুনিয়ার প্রচলিত এসব মাযহাবের ইমামগণ নিজেদের নির্ভুল নিষ্পাপ হওয়ার দাবিও করেননি কখনও। আসলে তাঁরা ছিলেন সত্যানুসন্ধানের জন্যে প্রাণপণ চেষ্টাকারী মুজতাহিদ। আর কোন ভুল করে থাকলেও তারা এক গুণ সওয়াব পাবেন, আর যদি নির্ভুল ইজতিহাদী মত প্রকাশে সক্ষম হয়ে থাকেন, তাহলে তাঁরা দ্বিগুণ সওয়াব পাবেন। বস্তুতঃ ইসলামী জ্ঞান-বিজ্ঞানে নিষ্ঠাপূর্ণ ও অনাসক্ত সত্যানুসন্ধানের এটাই হচ্ছে ঘোষিত মর্যাদা।\nইমাম মালিক র. বলেছেনঃ\nনবী করীম সা. ব্যতীত অন্যান্য সব মানুষেল মর্যাদাই হচ্ছে এই যে, তার কথার কিছু অংশ গ্রহণও করা যায়, বর্জনও করা যায়।\nইমাম শাফেয়ী র. বলেছেনঃ\nআমার মত নির্ভুল, তবে ভুল হওয়ার আশংকা আছে। আর আমার ছাড়া অন্যান্যদের মত ভুল, তবে নির্ভুল হওয়ার সম্ভাবনা আছে।\nসে সুবিজ্ঞ মুসলিম জ্ঞানের ক্ষেত্রে বিভিন্ন মতের মধ্যে তুলনামূলক আলোচনা-পর্যালোচনা করার এবং তন্মধ্য থেকে কোন একটি মতকে অগ্রাধিকার দেয়ার যোগ্যতা ও উপকরণের অধিকারী, তার পক্ষে মাযহাব সমূহের মধ্য থেকে বিশেষ কোন একটি মাযহাবের নিকট বন্দী হয়ে থাকা কিংবা বিশেষ কোন ফিকাহ্ বিশারদের মতের অন্ধ অনুসারী হওয়া কোনক্রমেই বাঞ্ছনীয় হতে পারে না। বরং তার তো দলিল-প্রমাণের ভিত্তিতে চলার নীতি অবলম্বন করা কর্তব্য। তখন যে দলিলটি নির্ভুল হবে, যার প্রমাণ অকাট্য হবে, সেটিকেই অনুসরণ করে চলবে। আর যার সনদ দুর্বল, দলিলের অকাট্যতা অপ্রমাণিত তা সহজেই পরিত্যক্ত হবে। অতএব এরূপ একটি মত গৃহীত হয়ে থাকলে তাও অবশ্যই পরিত্যক্ত হওয়া উচিত। হযরত আলী রা. নীতিকথা হিসেবে বলেছিলেনঃ\nলোকদের দেখে সত্যকে চিনবার ও জানবার চেষ্টা কর না। বরং সত্যকে সত্য হিসেবেই জানতে ও চিনতে চেষ্টা কর এবং তারই ভিত্তিতে খোঁজ কর সেই সত্যের ধারক লোকদের।\nজামে আযহারের সংস্কৃতি পরিষদের নির্দেশ পালন করতে আমি যথাসাধ্য চেষ্টা চালিয়েছি। প্রতিটি বিষয়কেই আমি দলিলের ভিত্তিতে পরীক্ষা করতে এবং তুলনা করে মৌল কারণের দৃষ্টিতে কোন একটি মতকে অগ্রাধিকার দিতে চেষ্টা করেছি। এ পর্যায়ে আমি আধুনিক যুগের চিন্তা-ভাবনা ও জ্ঞান-তথ্যকে পুরোপুরি কাজে লাগিয়েছি। সর্বক্ষেত্রেই আমি ইসলামের দৃষ্টিকোণকে স্বর্ণোজ্জ্বল ও অকাট্য যুক্তি-প্রমাণ ভিত্তিকই পেয়েছি। আর এটাই স্বাভাবিক। কেননা ইসলাম তো বিশ্বমানবতার দ্বীন। আল্লাহ নিজেই বলেছেনঃ\nআল্লাহর রঙ। আর আল্লাহর রঙের তুলনায় অধিক উত্তম রঙ আর কি হতে পারে?\nহালাল-হারামের ব্যাপারটি একটি চিরন্তন ব্যাপার। প্রাচীনকাল থেকেই প্রতিটি জাতির জীবনে এ প্রশ্ন অত্যন্ত গুরুত্বপূর্ণ হয়ে দেখা দিয়েছে। তবে হারামের পরিমাণ ও তার প্রকৃতি পর্যায়ে যে মতভেদ রয়েছে তা অস্বীকার করা যায় না। অবশ্য তার কারণও ভিন্ন রয়েছে। এ পর্যায়ের দৃষ্টিকোণ প্রতিটি জাতির প্রাথমিক পর্যায়ের আকীদা-বিশ্বাস ও আবহমানকালের সংস্কার ঐতিহ্যের সাথে গভীরভাবে সংশ্লিষ্ট।\nউত্তরকালে বড় বড় আসমানী দ্বীন শরীয়াতের বিধানসমূহ উপস্থাপিত করেছে। আর তাতে হালাল-হারামের ব্যাপারটি অবশ্যই উপস্থিত রয়েছে। দ্বীনের প্রতি ঈমান গ্রহণের পর ব্যাপারটি নিছক সংস্কার বা গোষ্ঠগত প্রচলন কিংবা রেওয়াজের ব্যাপার হয়ে থাকে নি। তখন তা মানবীয় আদর্শের পর্যায়ে উন্নীত হয়েছে। কিন্তু তখন হালাল-হারাম নির্ধারণের অনেক ক্ষেত্রেই সমসাময়িক সমাজ দৃষ্টি ও প্রবণতার প্রভাব প্রতিফলিত হয়েছে। অবস্থার পরিবর্তনে হালাল-হারামেরও পরিবর্তন ঘটেছে। সময়ের পরিবর্তনের প্রভাবকেও অস্বীকার করা যায় নি। দৃষ্টান্তস্বরূপ বলা যায়, ইয়াহূদীদের সমাজে অনেক হারামই ছিল সাময়িক। সে হারাম-সীমালংঘন করার অপরাধে আল্লাহ তা’আলা বনী ইসরাঈলকে শাস্তি দিয়েছেন। যদিও এ হারাম কোন চিরন্তন ব্যাপার ছিল না। হযরত ঈসা আ. বনী ইসরাঈলদের লক্ষ্য করে যে কথা বলেছিলেন, কুরআনে তা উদ্ধৃত হয়েছে এ ভাষায়ঃ\nআমার পূর্ববর্তী তওরাতের সত্যতা ঘোষণাকারী এবং আমি তোমাদের জন্যে হালাল করে দেব এমন কিছু কিছু জিনিস, যা তোমাদের প্রতি হারাম করে দেয়া হয়েছিল।\nপরে দ্বীন-ইসলাম যখন অবতীর্ণ হল, তখন মানবতা পূর্ণতা লাভ করেছে, তা নবুয়্যাত ও রিসালাতের সর্বশেষ অবদান গ্রহণের জন্যে উপযুক্ত হয়ে উঠেছিল। তখন আল্লাহ তা’আলা ইসলামের সর্বশেষ শরীয়াতের শাশ্বত ও চিরস্থায়ী বিধান নাযিল করলেন। সূরা আল-মায়িদার আয়াতে বিভিন্ন হারাম খাদ্যের উল্লেখ করার পর আল্লাহ তা’আলা একথাই ঘোষণা করেছেন নিম্নোদ্ধৃত ভাষায়ঃ\nআজ তোমাদের জন্যে তোমাদের দ্বীনকে পূর্ণ করে দিলাম, তোমাদের প্রতি আমার নিয়ামত দান সম্পূর্ণ ও সমাপ্ত করলাম এবং তোমাদের জন্যে ইসলামকে দ্বীন হিসেবে মনোনীত করে দিলাম।\nবস্তুত ইসলামে হালাল-হারামের চিন্তা অত্যন্ত সহজ-সরল ও সুস্পষ্ট। নভোমন্ডল ও পৃথিবী আল্লাহ্‌র কাছ থেকে যে আমানতের বোঝা বহনে অক্ষমতা ও অস্বীকৃতি জানিয়েছিল, এ ব্যাপারটি সে আমানতেরও অংশ। কেননা তা মানুষ নিজের স্কন্ধে সাগ্রহে গ্রহণ করেছিল। আর তা হচ্ছে আল্লাহ প্রদত্ত আইন-বিধান পালন ও পৃথিবীতে আল্লাহর প্রতিনিধিত্ব বহনের আমানত। এ এক কঠিন ও দুর্বহ দায়িত্ব। এ দায়িত্ব গ্রহণের ভিত্তিতেই মানুষকে সওয়াব কিংবা আযাদ দেয়া হবে কিয়ামতের দিন। মানুষ যাতে এ আমানতের বোঝা যথাযথভাবে বহন করতে পারে এবং এতদসংক্রান্ত দায়িত্ব পালনের সমর্থ হয় সেজন্যেই আল্লাহ তা’আলা মানুষকে বিবেক-বুদ্ধি ও ইচ্ছাশক্তি দান করেছেন, নবী-রাসূল পাঠিয়েছেন এবং জীবন বিধানরূপে নাযিল করেছেন তাঁর মহান গ্রন্থাবলী। এমতাবস্থায় মানুষের এরূপ প্রশ্ন করার অধিকার নেই যে, তাদের জন্যে হালাল-হারাম বিধান কেন দেয়া হল, কেন তাদের উন্মুক্ত ও বল্গাহারা করে ছেড়ে দেয়া হয় না? বস্তুত এ হচ্ছে আল্লাহ্‌র পরীক্ষণ ব্যবস্থার পরিশিষ্ট। এটা কেবল মানুষের ওপরই প্রবর্তিত। আল্লাহর অসংখ্য সৃষ্টিকুলের মধ্য থেকে কেবলমাত্র মানব জাতিকেই এজন্যে বাছাই করে মনোনীত করা হয়েছে। কেননা মানুষ ফেরেশতাদের ন্যয় নিছক ‘আত্মা’ নয়, নিছক লালসা-কামনা সর্বস্বও নয় জন্তু-জানোয়ারের মতো। মানুষ এ দুটির সমন্বয়- অতীব ভারসাম্যপূর্ণ সৃষ্টি। মানুষ তার এ সমন্বিত সত্তা উন্নীত করে ফেরেশতাদের মর্যাদায় পৌঁছতে পারে, হতে পারে তার চাইতেও উত্তম ও উন্নত। সে সঙ্গে অধঃপতনের নিম্নতম পংকে ডুবে গিয়ে জন্তু-জানোয়ার কিংবা তার চাইতেও নীচে ও নিকৃষ্ট অবস্থায় উপনীত হতে পারে।\nঅপর এক দৃষ্টিতে এ হালাল-হারামের ব্যাপারটি ইসলামী শরীয়াত বিধানের আকাশে সদা আবর্তনশীল। মানুষের কল্যাণ বিধান এবং ক্ষতি ও দুর্ভাগ্য মোচনের ভিত্তির ওপর তা প্রতিষ্ঠিত। এর দ্বারা মানুষের জীবনকে সুষ্ঠু, সুন্দর ও সহজতর করাই উদ্দেশ্য। এ বিধান যেমন একদিকে সমস্ত বিপর্যয় প্রতিরোধ করে, তেমনি সমস্ত কল্যাণকে সক্রিয় করে তোলে। সমগ্র মানবতার সার্বিক কল্যাণ বিধানই তার চরম লক্ষ্য। তার আত্মার কল্যাণ, দেহের কল্যাণ, বিবেক-বুদ্ধির সুস্থতা এ বিধান পালনেই নিহিত। মানুষ বিভিন্ন জাতি, বর্ণ, দেশ-কাল প্রভৃতিতে বিভক্ত হওয়া সত্ত্বেও এ বিধান থেকেই কল্যাণ লাভ করতে সক্ষম।\nএ বিধান দ্বীন-ইসলামের অবিচ্ছিন্ন অংশ। এ দ্বীন নাযিল হয়েছে সমগ্র মানুষের জন্যে সার্বিক কল্যাণের ও রহমতের বাহন হিসেবে। এ কথা আল্লাহ তা’আলা বলেছেন তাঁর সর্বশেষ রাসূলকে সম্বোধন করেঃ\nসমগ্র বিশ্বজগতের প্রতি রহমতরূপেই তোমাকে পাঠিয়েছি।\nরাসূল সা. নিজেও বলেছেনঃ\nনিঃসন্দেহে আমি সুপরিশীলিত রহমত মাত্র।\nএ রহমতের ফল হিসেবেই আল্লাহ তাঁর এ সর্বশেষ উম্মতের উপর থেকে সর্বপ্রকার কষ্ট, কঠোরতা ও কৃচ্ছ সাধনার নিয়মাদি তুলে নিয়েছেন। ‘সব কিছু বৈধ- কোন কিছুই নিষিদ্ধ হয়’, এ নীতির কদর্যতা থেকেও তাদের মুক্ত করেছেন। মূর্তিপূজারী ও কোন কোন কিতাবী ধর্ম-পালনকারী গোষ্ঠী আবার কৃচ্ছ সাধনা ও কষ্ট-কঠোরতার নীতি অনুসরণ করতে গিয়ে সকল প্রকার পাক-পবিত্র জিনিসকে নিজেদের জন্যে হারাম করে নিয়েছে এবং বহু প্রকার জঘন্য ঘৃণ্য কাজ বা জিনিসকে নিজেদের জন্যে ‘হালাল’ করে নিয়েছে। আল্লাহ নিজেই বলেছেনঃ\nআমার রহমত প্রতিটি জিনিসকেই আচ্ছন্ন করে রেখেছে। আমি অবশ্য তা নির্দিষ্ট করে দেব সেসব লোকদের জন্যে, যারা আল্লাহ্‌কে ভয় করে, যাকাত দেয় এবং যারা আমাদের আয়াতসমূহের প্রতি ঈমানদার তারাই উম্মী নবীকে অনুসরণ করে চলে। তাদের কাছে রক্ষিত তওরাত ও ইঞ্জিলে তাঁর কথা লিখিত দেখতে পায়। এ নবীই তাদের ভাল ভাল কাজের আদেশ করে, অন্যায় ও পাপ কাজ থেকে বিরত থাকতে বলে, তাদের জন্যে ভাল ভাল ও পবিত্র জিনিসসমূহ হালাল ঘোষণা করে, তাদের জন্যে হারাম ঘোষণা করে সব নিকৃষ্ট ও জঘন্য বীভৎস কাজ বা দ্রব্যসমূহ এবং তাদের ওপর যে বোঝা ও শৃঙ্খল আবহমানকাল থেকে চেপে বসে আছে, তা থেকে তাদের মুক্ত করে।\nহালাল-হারামের ব্যাপারে ইসলামী বিধান যে দুটি আয়াতের ওপর ভিত্তিশীল, তার উল্লেখ এ গ্রন্থের শুরুতে দেয়া হয়েছে।\nশেষ কথা হচ্ছে, হালাল-হারাম বিষয়ে লিখিত এ ক্ষুদ্র পরিসর গ্রন্থখানির গুরুত্ব স্বীকৃত হতে হবে বলে আমি বিশ্বাস করি। আধুনিক মুসলিম গ্রন্থ প্রণয়ন পর্যায়ে এটি একটি উল্লেখযোগ্য সংযোজন বলে মনে করি। এ গ্রন্থ মুসলিম জীবনের বহু সমস্যার সমাধান করবে এবং বহু ব্যক্তিগত ও সমষ্টিগত বিষয়াদি সংক্রান্ত প্রশ্নের সঠিক জবাব জনসমক্ষে উপস্থাপিত করবে। মুসলিমদের জন্যে হালাল কি, হারাম কি এবং তার নিহিত প্রকৃত কারণ ও যুক্তি কি, তা সব বিস্তারিতভাবে এ গ্রন্থের মাধমে জানা যাবে বলে আমার দৃঢ় প্রত্যয় রয়েছে।\nসর্বশেষে জামে আযহারের ভাইস চ্যান্সেলর ও ইসলামী সংস্কৃতি পরিষদের প্রতি শুকরিয়া না জানালে আমার দায়িত্ব পালন হবে না। কেননা তাঁদের কথানুযায়ীই আমি এ গ্রন্থ পণয়নে উদ্যোগী হয়েছি।\t১২৩৪৫৬>>\tপিডিএফ লোড হতে একটু সময় লাগতে পারে। নতুন উইন্ডোতে খুলতে এখানে ক্লিক করুন।


ডাক বিভাগে কর্মী নিয়োগের বিজ্ঞপ্তি- কিভাবে আবেদন করবেন?\nHomeডাক বিভাগে কর্মী নিয়োগের বিজ্ঞপ্তি- কিভাবে আবেদন করবেন?\nরিপোর্টার 7:01 PM\nকলকাতা, নিজস্ব সংবাদদাতা: পশ্চিমবঙ্গ ডাক বিভাগের নিয়োগের বিজ্ঞপ্তি জারি করা হয়েছে নিয়োগ করা হবে skilled artisan পদে। পশ্চিমবঙ্গ ডাক বিভাগের মোটর সার্ভিসে নিয়োগ করা হবে। এই পদের জন্য 2018 সালে একটি বিজ্ঞপ্তি জারি করা হয়েছিল কিন্তু সেটিতে নিয়োগ এর কাজ সম্পন্ন করা হয়নি। সেই বিজ্ঞপ্তি পুনরায় জারি করা হয়েছে যারা প্রথমবারে এই পদের জন্য আবেদন করেছিলেন, দ্বিতীয়বার আবেদন করার প্রয়োজন নেই। যারা নতুন করে আবেদন করতে চান করতে পারেন।\nপদের নাম ও বেতন: মোটর ভেইকেল মেকানিক, মোটর ভেইকেল ইলেকট্রিশিয়ান, ব্ল্যাকস্মিথ, টায়ার ম্যান, পেইন্টার, অপহলস্টিয়ার, কার্পেন্টার ও জয়েনার উক্ত পদগুলিতে আবেদন করা হবে। মূল বেতন হবে 5200 থেকে 20200 পর্যন্ত তার সঙ্গে গ্রেড পে থাকবে 1900 টাকা।\nশিক্ষাগত যোগ্যতা ও বয়স: আবেদনকারীকে কমপক্ষে অষ্টম শ্রেণী পাস করতে হবে অথবা সরকার অনুমোদিত যেকোনো ইনস্টিটিউট থেকে টেকনিক্যাল সংশ্লিষ্ট ট্রেড কোর্স এ পাশ করতে হবে। সঙ্গে সংশ্লিষ্ট ট্রেডে কোর্সে 1 বছরের কর্ম অভিজ্ঞতা থাকতে হবে। মোটরভিকেল পদে আবেদনের জন্য আবেদনকারীর একটি বৈধ ড্রাইভিং লাইসেন্স থাকতে হবে। উক্ত পদগুলিতে আবেদনের জন্য আবেদনকারীর বয়স হতে হবে 18 থেকে 30 বছরের মধ্যে। বয়স গণনা করা হবে 1 জুলাই 2018 সালে হিসেবে।\nআবেদন পদ্ধতি ও বায়ো ডাটা: আবেদন করতে হবে অফলাইনে এর মাধ্যমে। আবেদন এর সঙ্গে বায়ো ডাটা এবং বায়োডাটা সম্পর্কিত সমস্ত নথি পত্র গুলির জেরক্স কপি self-attested করে মুখ বন্ধ খামে নির্দিষ্ট ঠিকানায় পাঠাতে হবে।আবেদনপত্র পাঠানাের ঠিকানা- The Senior Manager, Mail Motor Services, 139, Beleghata Road, Kolkata-700015। বায়ো ডাটা কি কি বিষয়গুলো উল্লেখ করতে হবে সেগুলি অফিসের নোটিফিকেশন থেকে দেখতে পাওয়া যাবে।\nঅফিশিয়াল বিজ্ঞপ্তির লিংক :


আয়েশা নামের অর্থ কি ? এই নাম এর তাৎপর্য ও ইতিহাস নিয়ে বিস্তারিত\nHome Name meaning আয়েশা নামের অর্থ কি ?\nআয়েশা নামের অর্থ কি ? ( Aysha namer ortho ki) : মুসলিম সম্প্রদায়ের মধ্যে ইসলামের শুরুর দিক থেকেই আয়েশা একটি অত্যন্ত জনপ্রিয় নাম। আজকের আর্টিকেলে আমরা জানবো আয়েশা নামের অর্থ কি? আয়েশা নামের ইংরেজি অর্থ কি? আয়েশা নামের আরবি অর্থ কি? কে ছিলেন আয়েশা? আয়েশা নামের ইংরেজি বানান কি? আয়েশা নামের সাথে কোন নাম গুলো মানানসই?\nআয়েশা শব্দটির আভিধানিক অর্থ হল সচ্ছল, সমৃদ্ধশালী তত্ত্বাবধায়ক, সুখী জীবনযাপনকারী।\nআরবি আয়েশা ( Ayesha / Aysha) শব্দটির অর্থ হলো সুখী জীবন যাপনকারী, সমৃদ্ধিশীল, সচ্ছল।\nআয়েশা নামের ইংরেজি অর্থ কি ?\nইংরেজিতে আয়েশা নামটি বিভিন্ন বানানে লিখা যায় । যেমন: Ayesha বা Aysha বা Aisha। ইংরেজিতে এই শব্দটির অর্থ হলো:\nHappy Living, Women life.\nআয়েশা কি ইসলামিক নাম ?\nআয়েশা অবশ্যই একটি ইসলামিক নাম। আয়েশা শব্দটি একটি আরবি শব্দ। তাছাড়া আয়েশা মহানবী হযরত মুহাম্মদ সাল্লাল্লাহু আলাইহি ওয়াসাল্লাম এর স্ত্রীর নাম। আয়েশা রাদিয়াল্লাহু তা’আলা আনহার নাম থেকেই মুসলিম মেয়েদের নাম আয়েশা রাখা হয়।\nআরবি ভাষায় ﻋﻴﺶ শব্দ থেকে আয়েশা নামটির উৎপত্তি যার অর্থ জীবন বা হায়াত। তাহলে আয়েশা ( عائشة) শব্দটির অর্থ দাঁড়ায় জীবন্ত বা জীবিত।\nRead More >> সুমি নামের অর্থ কি ?\nএই অর্থটি গ্রহণ করলে যখন কারো নাম আয়েশা রাখা হবে তখন আশা করা হবে শেষে দীর্ঘায়ু প্রাপ্ত হবে!\nতাছাড়া আয়েশা শব্দটি আরো একটি অর্থ পাওয়া যায় তা হল স্বাচ্ছন্দময় জীবনের অধিকারী। এই অর্থ টি ও একটি সুন্দর অর্থ হিসেবে ধরে নেওয়া যায়। কেননা এতে সুখি হওয়ার এবং আরামদায়ক জীবনের অধিকারী হওয়ার আভাস রয়েছে।\nআরবিতে – ﺭﺟﻞ ﻋﺎﺋﺶ শব্দটির অর্থ হলো উত্তম অবস্থার অধিকারী ব্যক্তি। (তাজুল আরসুস – ২৮২-২৮৩) উপরোক্ত অর্থটি এখান থেকে গৃহীত হয়েছে।\nআরো জানুনঃ>>> রিয়া নামের অর্থ কি\nআয়েশা শব্দ দিয়ে কিছু নাম :\n১। আয়েশা মাহমুদ\n২। আয়েশা তারান্নুম\n৩। আয়েশা মিম\n৪। আয়েশা সুলতানা\n৫। আয়েশা সুমাইয়া\n৬। আয়েশা মাহজাবিন\n৭। আয়েশা মুজতাবিরাহ\nহযরত আয়েশা (রাদিয়াল্লাহু তালা আনহা) এর সংক্ষিপ্ত জীবনী:\nহযরত আয়েশা (রা:) ছিলেন ইসলামের প্রথম খলিফা হযরত আবু বকর রাদিয়াল্লাহু তা’আলা আনহুর কন্যা। এবং বিশ্বনবী হযরত মুহাম্মদ (সা:) এর স্ত্রী।\nঅতএব আয়েশা (রাদিয়াল্লাহু তা’আলা আনহা) ছিলেন একজন “উম্মুল মুমিনীন” বা “বিশ্বাসীদের মা”।\nআয়েশা (রা:) কেবলমাত্র উম্মুল মুমিনীন হিসেবেই সম্মানিত নন, বরং ইসলাম প্রচারের ক্ষেত্রে তার অবদান অনস্বীকার্য।\nRead More >> সোহেল নামের অর্থ কি ?\nশিক্ষা ক্ষেত্রে অবদান:\nহযরত আয়েশা (রাদিয়াল্লাহু তা’আলা আনহা) অত্যন্ত বিচক্ষণ ও বুদ্ধিমতী ছিলেন। অসাধারণ জ্ঞান ও প্রজ্ঞার অধিকারিণী আয়েশা জ্ঞানের বিভিন্ন শাখায় বুৎপত্তি অর্জন করেন। বিশেষ করে কোরআনের তাফসির, হাদিস, ফিকহ এবং আরবের ইতিহাসের ওপর তিনি বিশেষ দক্ষ ছিলেন। এমনকি সাহাবীগণ শরীয়তের বিভিন্ন মাসআলা মাসায়েল ও নীতি নির্ধারণের ক্ষেত্রে তাঁর পরামর্শ নিতেন।\nআয়েশা (রা:) এর মর্যাদা\nহযরত আয়েশা (রা:) রাসুলের (সা:) অত্যন্ত প্রিয় সহধর্মিনী ছিলেন। উম্মুল মুমিনীনদের মধ্যে তিনি বিশেষ মর্যাদার অধিকারী ছিলেন।\nরাসূল (সাল্লাল্লাহু আলাইহি ওয়াসাল্লাম) তাঁর সম্পর্কে বলেন: ” নারী জাতির উপর আয়েশার মর্যাদা তেমন, যেমন খাদ্যসামগ্রীর উপর সারিদের মর্যাদা।”\n(বুখারী ও ইবনে মাজাহ)\nসারিদ হল আরবের একটি শ্রেষ্ঠ খাদ্য। রুটি, গোশত ও ঝোলের সমন্বয়ে এই খাদ্যটি তৈরি হয়।\nএকবার রাসুলুল্লাহ (সা:) আয়েশা (রা:) কে লক্ষ্য করে বলেন, ” হে আয়েশা! ইনি জিব্রাইল, তোমাকে সালাম দিচ্ছেন।” (সহিহ বুখারী)\nকোরআনে পবিত্রতা ঘোষণা:\nআয়েশা (রা:) এতটাই সম্মানিত মহিলা যে, ইফকের ঘটনায় কাফেররা তার বিরুদ্ধে মিথ্যা অপবাদ দিলে, স্বয়ং আল্লাহ তাআলা কোরআনের আয়াত নাজিল এর মাধ্যমে তা খন্ডন করেন এবং তাঁর পবিত্রতা ঘোষণা করেন।\nআয়েশা (রা:) সর্বাধিক হাদিস বর্ণনাকারী সাহাবীদের মধ্যে অন্যতম। তিনি রাসুলুল্লাহ (সা:) থেকে ২২১০ টি হাদীস বর্ণনা করেছেন। তাঁর বর্ণিত হাদীসগুলো থেকে ১৭৪ টি বুখারী ও মুসলিমে যৌথভাবে, ৫৪ টি সহীহ বুখারীতে এবং ৫৮ টি সহীহ মুসলিম স্থান পেয়েছে।\nআয়েশা (রা) এর সম্মান চিন্তা করলে আয়েশা একটি শ্রেষ্ঠ মুসলিম মেয়েদের নাম। তাছাড়া আয়েশা শব্দের অর্থও সুন্দর। আপনার কন্যা সন্তানের জন্য এই নামটি নির্দ্বিধায় পছন্দ করতে পারেন।


বাকেরগঞ্জের সেই চার শিশু আদালতে, মামলার কার্যক্রম স্থগিত | প্রথম আলো\nবাকেরগঞ্জের সেই চার শিশু আদালতে, মামলার কার্যক্রম স্থগিত\nবরিশালের বাকেরগঞ্জ উপজেলায় চার শিশুর বিরুদ্ধে ধর্ষণের অভিযোগে হওয়া মামলার কার্যক্রম স্থগিত করেছেন হাইকোর্ট।\nএকই সঙ্গে চার শিশু ও তাদের অভিভাবকদের নিরাপদে বাড়িতে পৌঁছে দিতে বাকেরগঞ্জ থানার ভারপ্রাপ্ত কর্মকর্তাকে (ওসি) নির্দেশ দেওয়া হয়েছে। তাদের নিরাপত্তা নিশ্চিত করতেও বলেছেন আদালত।\nবিচারপতি মো. মজিবুর রহমান মিয়া ও বিচারপতি মহি উদ্দিন শামীমের সমন্বয়ে গঠিত হাইকোর্ট বেঞ্চ আজ রোববার এই আদেশ দেন। একই সঙ্গে আদালত আগামী ২২ নভেম্বর আদেশের পরবর্তী তারিখ রেখেছেন।\nবেসরকারি একটি টেলিভিশনে আসা সংবাদ বিবেচনায় নিয়ে ৮ অক্টোবর রাতে হাইকোর্টের একই বেঞ্চ স্বতঃপ্রণোদিত রুলসহ আদেশ দেন। শিশুদের জামিন, মুক্তি ও শীতাতপনিয়ন্ত্রিত মাইক্রোবাসে করে যশোরের শিশু উন্নয়ন কেন্দ্র থেকে বাড়িতে পৌঁছে দিতে বলেন হাইকোর্ট।\nএকই সঙ্গে চার শিশু, তাদের অভিভাবক, সিনিয়র জুডিশিয়াল ম্যাজিস্ট্রেট, থানার ওসি, থানার শিশুবিষয়ক কর্মকর্তা, জেলা প্রবেশন অফিসারকে ১১ অক্টোবর আদালতে হাজির হতে বলা হয়।\nআদালতের নির্দেশ অনুসারে সংশ্লিষ্টরা আজ আদালতে হাজির হন।\nপ্রথমে শিশুদের আদালতের খাসকামরায় নেওয়া হয়। এরপর আদালত দুপুর সাড়ে ১২টার দিকে শুনানি শুরু করেন।\nচার শিশুর অভিভাবক, সিনিয়র জুডিশিয়াল ম্যাজিস্ট্রেট, থানার ওসি, থানার শিশুবিষয়ক কর্মকর্তা, জেলা প্রবেশন অফিসারের বক্তব্য শোনেন আদালত। পরে আদালত আদেশ দেন।\nআদালতে শুনানিতে ডেপুটি অ্যাটর্নি জেনারেল নওরোজ মো. রাসেল চৌধুরী উপস্থিত ছিল।\nচার শিশুর স্বজনদের দাবি, মামলায় এসব শিশুর বয়স ১০ থেকে ১১ বছর উল্লেখ করা হলেও প্রকৃতপক্ষে তাদের বয়স ৮ থেকে ৯ বছরের মধ্যে। ধর্ষণের কোনো ঘটনা ঘটেনি। মূলত জমিজমা নিয়ে বিরোধের জেরে উদ্দেশ্যমূলকভাবে মামলা দিয়ে তাঁদের হয়রানি করা হচ্ছে।


একটি ভিত্তিহীন কথা : এক নামের সবাইকে মাফ করে দেওয়া হবে | মাসিক আলকাউসার\nআমরা কোনো নবীর নামে বা কোনো সাহাবী কিংবা উম্মাহর কোনো বড় আলেম-মনীষীর নামে নিজেদের সন্তানের নাম রাখি। এটা অবশ্যই প্রশংসনীয়। নবীজী সাল্লাল্লাহু আলাইহি ওয়াসাল্লাম নিজ সন্তানের নাম রেখেছিলেন মুসলিম জাতির পিতা ইবরাহীম আলাইহিস সালামের নামানুসারে।\nতবে নাম অবশ্যই ইসলামসম্মত ও সুন্দর অর্থবোধক হতে হবে। হাদীস শরীফে এসেছে, নিশ্চয় কিয়ামতের দিন তোমাদেরকে তোমাদের পিতার নামসহ ডাকা হবে; সুতরাং তোমরা সন্তানদের সুন্দর নাম রাখো। -সুনানে আবু দাউদ, হাদীস ৪৯৪৮\nপ্রসঙ্গত জেনে নিই, সুন্দর অর্থবহ যে কোনো ইসলামসম্মত নাম রাখাই বৈধ। তবে নাম রাখার ক্ষেত্রে প্রাধান্যের পর্যায়ক্রম নি¤œরূপ :\n১. আব্দুল্লাহ ও আব্দুর রহমান আল্লাহর কাছে সবচেয়ে প্রিয় নাম। হাদীস শরীফে এসেছে-\n৩. নবী-রাসূলগণের নামানুসারে নাম রাখা। নবীজী সাল্লাল্লাহু আলাইহি ওয়াসাল্লামের সন্তান ইবরাহীম জন্ম নেওয়ার পর নবীজী বললেন-\nوُلِدَ لِي اللَّيْلَةَ غُلَامٌ فَسَمَّيْتُهُ بِاسْمِ أَبِي إِبْرَاهِيمَ.\nআজ রাতে আল্লাহ আমাকে একটি ছেলে সন্তান দান করেছেন। আমি পিতা ইবরাহী আলাইহিস সালামের নামানুসারে তার নাম রেখেছি- ইবরাহীম। -সহীহ মুসলিম, হাদীস ২৩১৫\n৫. ইসলামসম্মত সুন্দর অর্থবোধক যে কোনো নাম।\nআল্লাহ আমাদেরকে জীবনের সকল বিষয়ে ইসলামের সঠিক জ্ঞান দান করুন- আমীন।\nআরও পড়ুন: একটি ভুল ধারণা


রুপান্তরাত্মক কর্মের সংস্থা – পাতা 22\nOTW অর্থ বিভাগ: ২০১৭’র বাজেট আপডেট\nএই বছরের শুরুতে, OTW (রূপান্তরাত্মক কর্মের সংস্থা) তার ২০১৭’র বাজেট প্রকাশ করে। ডিসেম্বর যেহেতু এগিয়ে আসছে, আমরা আপনাকে বাকি বছরটার জন্য আমাদের অর্থনৈতিক চেহারা, এবং কয়েক মাস আগের থেকে আমাদের পরিকল্পনা কিভাবে এগিয়েছে বা বদলেছে সে সম্বন্ধে একটি আপডেট দিতে চাই।\nআমাদের অর্থ বিভাগ এই মুহূর্তে OTW’র ফাইনান্সিয়াল স্টেট্মেন্টের প্রথম অডিটের জন্য তৈরী হচ্ছে, যেটা, আমরা আশা করি, আরো এগিয়ে একটা নিয়মিত বার্ষিক প্রক্রিয়া হয়ে যাবে। আমাদের সংস্থার আয়তন এবং আমাদের দাতাদের দাক্ষিণ্যের জন্য, আমাদের হিসেবরক্ষণ এবং অভ্যন্তরীণ নিয়ন্ত্রণ যতটা সম্ভব কার্যকর এবং পুঙ্খানুপুঙ্খ এটা নিশ্চিত করা আমাদের কাছে গুরুত্বপূর্ণ। এই দায়িত্ব নেওয়ার জন্য দরকারি স্থিতি এবং আয় থাকার জন্য আমরা কৃতজ্ঞ। এটা সম্ভবপর করে তোলার জন্য আমাদের দাতাদের ধন্যবাদ!\nআপনার মত দাতারাই এই প্রকাশনাটা সম্ভব করলেন!\nOTW (রূপান্তরাত্মক কর্মের সংস্থা)-কে সাহায্য করার জন্য আপনাকে ধন্যবাদ! আমাদের এপ্রিল ২০১৭-র অভিযান শেষ হয়েছে, আর আমরা মার্কিন$১,৪৫,০০০-র বেশি সংগ্রহ করেছি ৭২টি দেশের প্রতিনিধিত্ব করা ৫,৬০০-এর বেশি ব্যক্তিগত দানের থেকে, যার মধ্যে ৩,০৪০-র বেশিই প্রথম বার দান করছেন এমন ব্যক্তিদের কাছ থেকে এসেছে।\nএই সপ্তাহে আমরা আপনাকে বেশ কয়েকটা OTW-র প্রকল্পতে হওয়া রোমাঞ্চকর অগ্রগতি সম্বন্ধে সাম্প্রতিকতম তথ্য দিয়েছি। তার সাথে দান করার অন্যান্য উপায়ের কথাও বলেছি: কর্পরেট সংস্থার দ্বারা করা সমমূল্যের দান আপনার প্রভাব বাড়ানোর জন্য, আর আবৃত্ত দান যা ওই অসাধারণ ধন্যবাদজ্ঞাপক উপহারটা আনবে যেটা আপনার খুব পছন্দ।\nOTW-র যে সকল স্বেচ্ছাসেবকেরা অন্তরালে কাজ করছে এই অভিযান, এবং আমাদের বাকি সব কাজ, সম্ভবপর করতে তাদের আমরা স্বীকার করতে চাই। এই অভিযানটা তাদের ছাড়া, বা আপনাকে ছাড়া, সফল হত না। আমরা সংস্থা হিসাবে ক্রমাগত বড় হতে থাকছি, এই সময়ে আপনার ঔদার্য ও সাহায্যের জন্য আপনাকে আরও একবার ধন্যবাদ ।\n(অভিযানটা যদিও শেষ হয়ে গেছে, আপনার দান যে কোনো সময়ে গৃহীত হতে পারে।)\nএই প্রকাশিত সংবাদটি OTW-র স্বেচ্ছাসেবী অনুবাদকেরা অনুবাদ করেছেন। আমাদের কাজ সম্বন্ধে আরো জানতে transformativeworks.org এর অনুবাদ পাতাটি দেখুন।\nআপনার প্রভাব বাড়ান\nএই সপ্তাহেরই আগের দিকে, আপনি জেনেছেন OTW (রূপান্তরাত্মক কর্মের সংস্থা ) আপনার দান কিভাবে ব্য়বহার করে। এখানে OTW-কে দান করার সময় আপনার প্রভাব বাড়ানোর কিছু উপায় দেওয়া হল!\nঅ্যাপেল, মাইক্রোস্ফ্‌ট ও গুগেল-এর মত অনেক কোম্পানি, আপনি যুক্তরাষ্ট্রের কর্মী হলে, আপনার দানের সমমূল্য আমাদের দান করবে। OTW একটি নিবন্ধীকৃত যুক্তরাষ্ট্রীয় অলাভজনক সংস্থা হওয়ায়, অনেক কর্পোরেট সংস্থাই এটাতে এরকম সমান মূল্য দান করবে। যদি আপনি নিশ্চিত না হন যে এই নিয়মটি আপনার এলাকায় বা কোম্পানিতে প্রযোজ্য কি না, তাহলে আপনার নিয়োগকর্তা বা ট্যাক্স উপদেষ্টাকে জিজ্ঞাসা করুন। আপনি আপনার দানক্ষমতা দ্বিগুণ করে তুলতে পারেন! Read More\nওয়েস্ট অফ দ্যা মুন AO3 তে আসছে!


কুড়িগ্রামের মুক্তিযোদ্ধারা সুলতানা পারভীনকে ভুলবে না - DesheBideshe\nHome/বাংলাদেশ/রংপুর বিভাগ/কুড়িগ্রাম/কুড়িগ্রামের মুক্তিযোদ্ধারা সুলতানা পারভীনকে ভুলবে না\nকুড়িগ্রামের মুক্তিযোদ্ধারা সুলতানা পারভীনকে ভুলবে না\nকুড়িগ্রাম, ৩০ অক্টোবর- কুড়িগ্রামের মুক্তিযোদ্ধাদের স্মৃতি সংরক্ষণে মুক্তিযুদ্ধের ডকুমেন্টারি ‘বীরগাঁথা’ নামের বইটি সাবেক জেলা প্রশাসক (ডিসি) সুলতানা পারভীনের এক অনন্য অবদান। ভবিষ্যৎ প্রজন্মের কাছে মহান মুক্তিযুদ্ধের বীরদের অবদান ও বীরত্ব তুলে ধরতে বীরগাঁথা বইটি লিপিবদ্ধ করেন সুলতানা পারভীন।\nমুক্তিযোদ্ধাদের অবদান চিরস্মরণীয় করে রাখতে এ মহতী উদ্যোগের সফল বাস্তবায়ন করেছেন সাবেক ডিসি সুলতানা পারভীন। মুক্তিযোদ্ধার সন্তান ডিসি সুলতানার নেতৃত্বে বেশ কয়েকজন উৎসাহী ও নিবেদিতপ্রাণ ব্যক্তি আন্তরিকতার সঙ্গে বইটির বাস্তব রূপ দিয়েছেন।\nবীরগাথাঁ বইটি কম্পিউটারে স্ক্যান করে জাতীয় আর্কাইভ, কুড়িগ্রামের উত্তরবঙ্গ জাদুঘর, মুক্তিযুদ্ধবিষয়ক মন্ত্রণালয় ও প্রধানমন্ত্রীর কার্যালয়ে একটি করে সেট সংরক্ষণ করা হয়।\nএই বইয়ের মাধ্যমে মুক্তিযুদ্ধের চেতনা ও গণতান্ত্রিক মূল্যবোধ ছড়িয়ে দিয়ে অসাম্প্রদায়িক ও গণতান্ত্রিক বাংলাদেশ প্রতিষ্ঠার অভিযাত্রায় কুড়িগ্রাম জেলা প্রশাসন কার্যকর ভূমিকা রেখেছে।\nবীরগাঁথার পৃষ্ঠা সংখ্যা প্রায় ১৮ হাজার। ছয়টি ভলিউমের ১৩২টি খণ্ডের বইটিতে জেলার নয় উপজেলার মুক্তিযুদ্ধের নানা ইতিহাস-ঐতিহ্য স্থান পেয়েছে। এতে প্রয়াত এক হাজার ৫৭১ জন মুক্তিযোদ্ধার তথ্যসহ চার হাজার ২৭৩ জন মুক্তিযোদ্ধা সম্পর্কে নানা তথ্য রয়েছে। পাশাপাশি দুই হাজার ৭৩০ জন জীবিত মুক্তিযোদ্ধার দুই হাতের ছাপ, স্বাক্ষর বা টিপসই, মুক্তিযুদ্ধের দুর্লভ কিছু ছবি, সম্মুখসমরের গল্প ডকুমেন্টারিতে স্থান পেয়েছে।\nসীমান্তবর্তী জেলা কুড়িগ্রাম ১৯৭১ সালের ৬ ডিসেম্বর হানাদারমুক্ত হয়। মুক্তিযোদ্ধারা অসীম বীরত্ব ও সাহসিকতার সঙ্গে লড়াই করে কুড়িগ্রামকে হানাদারমুক্ত করেন। জীবন বাজি রেখে মুক্তিযুদ্ধে অবদান রাখায় জেলার অনেক মুক্তিযোদ্ধা বীর-বিক্রম ও বীর-প্রতীক উপাধি পেয়েছেন। বিশেষ করে প্রয়াত বীর-প্রতীক তারামন বিবি কুড়িগ্রাম জেলাকে মহিমান্বিত করেছেন।\nকুড়িগ্রামের নয় উপজেলার সমাজসেবা অফিস সূত্রে পাওয়া তথ্য অনুযায়ী, কুড়িগ্রাম সদরে ভাতাপ্রাপ্ত মুক্তিযোদ্ধা ৬২৯ জন। তার মধ্যে জীবিত ৩৪৮ জন। মারা গেছেন ২৮১ জন।\nরাজারহাট উপজেলায় ভাতাপ্রাপ্ত মুক্তিযোদ্ধা ৩৩৭ জন। তার মধ্যে জীবিত রয়েছেন ২০১ জন। মৃত্যুবরণ করেছেন ১৩৬ জন। উলিপুর উপজেলায় ভাতাপ্রাপ্ত মুক্তিযোদ্ধা ৭৩১ জন। তার মধ্যে জীবিত রয়েছেন ৪৪৪ জন। মৃত্যুবরণ করেছেন ২৮৭ জন।\nচিলমারী উপজেলায় ভাতাপ্রাপ্ত মুক্তিযোদ্ধা ৩৫২ জন। জীবিত রয়েছেন ২১৮ জন। মৃত্যুবরণ করেছেন ১৩৪ জন। রৌমারী উপজেলায় ভাতাপ্রাপ্ত মুক্তিযোদ্ধা ২২৪ জন। জীবিত রয়েছেন ১৩৬ জন। মৃত্যুবরণ করেছেন ৮৮ জন।\nআরও পড়ুন: লালমনিরহাটে পুড়িয়ে ফেলা সেই মরদেহের পরিচয় মিললো\nরাজীবপুর উপজেলায় ভাতাপ্রাপ্ত মুক্তিযোদ্ধা ৭৩ জন। তার মধ্যে জীবিত রয়েছেন ৫০ জন। মৃত্যুবরণ করেছেন ২৩ জন। নাগেশ্বরী উপজেলায় ভাতাপ্রাপ্ত মুক্তিযোদ্ধা ৬০৮ জন। তার মধ্যে জীবিত রয়েছেন ৩৯৭ জন। মৃত্যুবরণ করেছেন ২১১ জন। ভুরুঙ্গামারী উপজেলায় ভাতাপ্রাপ্ত মুক্তিযোদ্ধা ৮৭৩ জন। তার মধ্যে জীবিত রয়েছেন ৫০৮ জন। মৃত্যুবরণ করেছেন ৩৬৫ জন।\nফুলবাড়ী উপজেলায় ভাতাপ্রাপ্ত মুক্তিযোদ্ধা ৪৭০ জন। তার মধ্যে জীবিত রয়েছেন ৩০০ জন। মৃত্যুবরণ করেছেন ১৭০ জন। সবমিলে জেলায় সর্বমোট ভাতাপ্রাপ্ত মুক্তিযোদ্ধা চার হাজার ২৯৭ জন। তার মধ্যে সর্বমোট জীবিত মুক্তিযোদ্ধা দুই হাজার ৬০২ জন। সর্বমোট মৃত্যুবরণকারী মুক্তিযোদ্ধা এক হাজার ৬৯৫ জন।\nকুড়িগ্রামের সাবেক মুক্তিযোদ্ধা কমান্ডার মো. সিরাজুল ইসলাম টুকু বলেন, আমাদের সাবেক জেলা প্রশাসক (ডিসি) সুলতানা পারভীন কুড়িগ্রামবাসীর জন্য যে কাজগুলো করেছেন তা কুড়িগ্রামবাসী কোনোদিন ভুলবে না। তিনি কুড়িগ্রামের মুক্তিযোদ্ধাদের জন্য বীরগাথাঁ নামে যে বইটি লিপিবদ্ধ করেছিলেন তা বাংলাদেশে প্রথম। তিনি মুক্তিযোদ্ধাদের হাতের ছাপ সংরক্ষণ এবং তাদের ছবি সংরক্ষণ করেছেন। এর মধ্যে অনেক মুক্তিযোদ্ধার মৃত্যু হয়েছে।\nতিনি বলেন, মৃত মুক্তিযোদ্ধাদের ছেলে-মেয়ে ও আত্মীয়-স্বজনরা হাতের ছাপ ও ছবি দেখতে আসেন। তিনি থাকাকালীন মুক্তিযোদ্ধাদের স্বপ্নকুঁড়িতে ও সার্কিট হাউসে সংবর্ধনা দিয়েছিলেন। কখন কোথায় কোন মুক্তিযোদ্ধা কি সমস্যায় পড়তেন তা সমাধানে এগিয়ে আসতেন সুলতানা পারভীন। তিনি গৃহহীন মুক্তিযোদ্ধাদের ঘরের ব্যবস্থা করেছেন। অসুস্থ মুক্তিযোদ্ধাদের চিকিৎসার ব্যবস্থা করতেন। কোনোদিন কোনো মুক্তিযোদ্ধা তার কাছ থেকে খালি হাতে ফেরেননি।\nসিরাজুল ইসলাম টুকু আরও বলেন, আমার জীবনে সুলতানা পারভীনের মতো আন্তরিক জেলা প্রশাসক দ্বিতীয়জন দেখিনি। তিনি আমাদের মায়ের মতো খেয়াল রাখতেন। শুধু মুক্তিযোদ্ধাদের নন; তিনি কুড়িগ্রামবাসীর সার্বক্ষণিক খোঁজখবর রাখতেন। কিন্তু আমরা তো অকৃতজ্ঞ। যার ফলে তাকে ভালো মনে করিনি। আমরা মনে করি যারা তাকে মিথ্যা ষড়যন্ত্রে ফেলেছেন তারা কুড়িগ্রামবাসীর ভালো চাননি। যেদিন ভিডিও কনফারেন্সে কুড়িগ্রাম এক্সপ্রেস ট্রেনের উদ্বোধন করা হয়েছিল সেদিন তিনি কুড়িগ্রামের কোন জায়গায় কোন উন্নয়ন দরকার, কোথায় কি করলে ভালো হবে তা উপস্থাপন করেছিলেন। তখন তাকে দেখে আমার মনে হয়েছে তিনি কুড়িগ্রামের স্থানীয় মানুষ ও কুড়িগ্রামের একজন রাজনৈতিক নেতা। তার কার্যক্রম দেখে আমি গর্ববোধ করছি। তার মতো মানুষ কুড়িগ্রামবাসীর জন্য দরকার।\nকুড়িগ্রামের সাবেক জেলা ইউনিট কমান্ডের সদস্য বীর মুক্তিযোদ্ধা, কুড়িগ্রাম রিভার ভিউ স্কুলের অবসরপ্রাপ্ত শিক্ষক ও জেলা স্কাউটের সাধারণ সম্পাদক মো. শাহাব উদ্দিন বলেন, কুড়িগ্রামের সাবেক জেলা প্রশাসক (ডিসি) সুলতানা পারভীন বহু অবদান রেখেছেন। তার কর্মকালীন বিশেষ করে মুক্তিযোদ্ধাদের জন্য বীরগাথাঁ নামে একটি বই সংকলন করেছেন। যা অনন্য একটি অবদান। এটি বাংলাদেশের অন্য জেলায় হয়নি; শুধুমাত্র কুড়িগ্রাম জেলায় হয়েছে। এটির জন্য যে ব্যয় প্রয়োজন ছিল সেটি তিনি নিজেই বহন করেছেন। নিজের উপার্জিত অর্থ দিয়ে বীরগাথাঁ বইটি সংকলন করেছেন তিনি। এটি সারাদেশে একটি নজির স্থাপন করেছে।\nতিনি বলেন, প্রায় চার হাজার ৫০০ জন মুক্তিযোদ্ধার রক্তমাখা হাতের ছাপ সংগ্রহের মাধ্যমে প্রতিজন মুক্তিযোদ্ধার সার্বিক তথ্যাবলী লিপিবদ্ধ করে বীরগাথাঁ বইটি সংকলন করেছেন তিনি। এটি মুক্তিযোদ্ধাদের জন্য একটি অনন্য নজির। মুক্তিযোদ্ধারা যখন যে কাজের জন্য তার কাছে গিয়েছিলেন তা সম্পন্ন করেছেন ডিসি সুলতানা। তার কাছ থেকে কেউ খালি হাতে ফেরেননি। মুক্তিযোদ্ধাদের জন্য তিনি ছিলেন মুক্তহস্ত। যখন যা প্রয়োজন, যেভাবে প্রয়োজন সেভাবে তিনি সাড়া দিতেন। আগে কেউ মুক্তিযোদ্ধাদের জন্য এত কাজ করেননি।\nমুক্তিযোদ্ধা সংসদ সন্তান কমান্ডের সহ-সভাপতি নবকুমার সরখেল ববি বলেন, সাবেক জেলা প্রশাসক (ডিসি) সুলতানা পারভীন কুড়িগ্রামের মুক্তিযোদ্ধাদের কল্যাণে বেশ কিছু পদক্ষেপ নিয়েছিলেন। তিনি জীবিত মুক্তিযোদ্ধাদের হাতের ছাপ সংগ্রহের মাধ্যমে বীরগাঁথা নামে একটি ডকুমেন্টরি বই সংকলন করেছিলেন। তিনি মুক্তিযোদ্ধাদের জন্য যেসব ভুমিকা রেখেছেন তা অবিস্মরণীয়। তিনি কুড়িগ্রামে জেলা প্রশাসক (ডিসি) থাকাকালীন ২৬ মার্চ ও ১৬ ডিসেম্বর জীবিত মুক্তিযোদ্ধা ও মৃত মুক্তিযোদ্ধাদের পরিবাররকে সম্মাননাপত্র, ক্রেস্ট ও মেডেল দিতেন। মুক্তিযোদ্ধাদের সন্তানদের ও মৃত মুক্তিযোদ্ধাদের স্ত্রীদের যেকোনো কাজ তিনি আন্তরিকতার সঙ্গে সম্পন্ন করতেন।\nবীর মুক্তিযোদ্ধা ও সাবেক জেলা ডেপুটি কমান্ডার আ: আফজাল হোসেন বলেন, সাবেক জেলা প্রশাসক (ডিসি) সুলতানা পারভীন মুক্তিযোদ্ধা ও মুক্তিযোদ্ধাদের বিধবা পরিবারদের নিয়ে অনেক কর্মকাণ্ড করেছেন। তিনি মুক্তিযোদ্ধাদের হাতের ছাপ নিয়েছেন। কুড়িগ্রাম জেলায় কতজন জীবিত মুক্তিযোদ্ধা আছেন তাদের একটি গেজেট তৈরি করতে চেয়েছিলেন তিনি। কিন্তু কেন তিনি সেটি শেষ করতে পারেননি আমরা অবগত নই। তিনি স্বাধীনতা দিবসে ও বিজয় দিবসে মুক্তিযোদ্ধাদের ও মুক্তিযোদ্ধাদের পরিবারদের ডেকে নিয়ে আপ্যায়ন করাতেন।\nসাবেক জেলা ইউনিট কমান্ডের সদস্য মো. আনিছুর রহমান বাবুল বলেন, কুড়িগ্রাম জেলায় স্বাধীনতার পর থেকে যত জন জেলা প্রশাসক এসেছেন তার মধ্যে সুলতানা পারভীন অন্যতম। তার অবদান আমরা কখনও ভুলব না। মুক্তিযোদ্ধাদের জন্য তিনি কুড়িগ্রাম জেলায় যতটুকু করেছেন আমার মনে হয় না অন্য কোনো জেলা প্রশাসক করেছেন। তিনি মুক্তিযোদ্ধাদের যেকোনো সমস্যা সমাধান করতেন। আমরা কুড়িগ্রাম জেলার সকল মুক্তিযোদ্ধা তার কাছে ঋণী।\nকুড়িগ্রামের পাবলিক প্রসিকিউটর (পিপি) আব্রাহাম লিংকন বলেন, সুলতানা পারভীন জেলা প্রশাসক (ডিসি) হিসেবে কেমন ছিলেন এটি এখন বলাটা যতটা কঠিন আগামী দিনে এটি সহজ হবে। কারণ মানুষের কোনো কাজের মূল্যায়ন করতে গেলে সময় দিতে হবে। আমি মনে করি তিনি যে পরিমাণ কাজ করেছেন তার বিদায়টা সে পরিমাণ মর্যাদাকর ছিল না। আজ কুড়িগ্রামবাসী হয়তো সেটি উপলব্ধি করছে না। আগামীতে কোনো একদিন সেটি উপলব্ধিতে আসবে।\nতিনি বলেন, কেউ কৃতজ্ঞতা স্বীকার করুক আর নাই করুক সুলতানা পারভীনের অনেকগুলো কাজ সুদূরপ্রসারী। বিশেষত আমাদের মুক্তিযুদ্ধকে নিয়ে তার নিজস্ব একটা আবেগ ছিল। তার বাবা একজন মুক্তিযোদ্ধা। যুদ্ধক্ষেত্রে তিনি আহত হয়েছিলেন। তিনি একজন যুদ্ধাহত মুক্তিযোদ্ধা। তিনি ছিলেন ইপিআরে, ছিলেন পুলিশেও। এজন্যই পারিবারিকভাবে চেতনা লালন করেছেন সুলতানা পারভীন। আমরা অনেকে মুক্তিযোদ্ধার সন্তান হলেও রাজনৈতিক কারণে চেতনাকে লালন করি না। এটাকে আত্মসমর্পণও বলতে পারি।\nআব্রাহাম লিংকন আরও বলেন, আমার জেলার সাবেক জেলা প্রশাসক (ডিসি) সুলতানা পারভীন মুক্তিযোদ্ধাদের জন্য যে কাজটি শুরু করেছিলেন তা অন্য জেলায় হয়নি। সব জেলাতেই জেলা প্রশাসক আছেন। সব জেলাতেই প্রধানমন্ত্রীর নেতৃত্বে জেলা প্রশাসন পরিচালিত হচ্ছে। সব জেলায় কিন্তু সম্ভব হয়নি। এটি চেতনার ব্যাপার। এটি আবেগের ব্যাপার। সেদিক থেকে আমি সুলতানা পারভীনের কাছে আন্তরিকভাবে কৃতজ্ঞ। আমি শুরুতেই বলেছি, তার কাজের মূল্যায়ন একদিন কুড়িগ্রামবাসী করবেই।\nকুড়িগ্রামের জেলা প্রশাসক মোহাম্মদ রেজাউল করিম বলেন, সাবেক জেলা প্রশাসক (ডিসি) সুলতানা পারভীন কুড়িগ্রামের মুক্তিযোদ্ধাদের হাতের ছাপ সংগ্রহের মাধ্যমে মুক্তিযোদ্ধাদের তথ্য সংবলিত বীরগাঁথা নামের ডকুমেন্টারি বই সংকলন করেছেন। তার অসমাপ্ত কাজগুলো আমি পর্যায়ক্রমে সমাপ্ত করব। প্রধানমন্ত্রীসহ যে সমস্ত ব্যক্তি ও মহলে বীরগাঁথা বইটি পৌঁছানোর কথা ছিল সে সমস্ত স্থানে পৌঁছে দেব।


গরম পড়ছে, সুস্থ থাকতে এভাবে খান জল !– News18 Bengali\nগরম পড়ছে, সুস্থ থাকতে এভাবে খান জল !\nUpdated:Mar 11, 2018 05:08 PM IST\n#কলকাতা: মার্চ মাস পড়তেই রোদের তেজ বাড়ছে ৷ গরমও বেশ ৷ আর এই সময় সুস্থ থাকতে প্রচুর পরিমাণে জল পান করা মাস্ট ৷ কিন্তু জল খেলেই হল না ৷ জল খাওয়ার নানা নিয়ম রয়েছে ৷ যা মেনে চললে সুস্থ থাকবেনই !\nখাবার খাওয়ার সঙ্গে সঙ্গে জল খাবেন না যেন: চিকিৎসকেদের মতে খাবার খাওয়ার কম করে ১-২ ঘন্টা পর জল খাওয়া উচিত। এমনটা না করলে হজমে সহায়ক পাচক রসের কর্মক্ষমতা কমতে শুরু করে। ফলে হজম ঠিক মতো না হাওয়ার কারণে বদ-হজম এবং গ্যাস-অম্বলের মতো সমস্যা হওয়ার আশঙ্কা বৃদ্ধি পায়। তাই ভুলেও খাওয়ার সঙ্গে জল পান করবেন না যেন!\nকখন তেষ্টা পাচ্ছে তা বুঝতে হবে: শরীরে জলের পরিমাণ কমতে থাকলে নানাবিধ লক্ষণের প্রকাশ ঘটে থাকে। যেমন ধরুন প্রস্রাব হলুদ হতে থাকে, সেই সঙ্গে ঠোঁট এবং গলা শুকিয়ে যায়। এই ধরনের লক্ষণ প্রকাশ পেলে সঙ্গে সঙ্গে জল পান করাটা জরুরি। প্রসঙ্গত, অনেক বাচ্চাই এই সম্পর্কে জানেন না। তাদেরও এইসব লক্ষণের বিষয়ে জানাতে হবে। কারণ এই বিষয়ে যত সচেতনতা বাড়বে, তত রোগের প্রকোপ কমতে থাকবে। কারণ শরীরকে চাঙ্গা রাখতে জল বিশেষ ভূমিকা পালন করে থাকে।\nহলকা গরম জল পান করা শুরু করুন: গরমের দেশে থাকার কারণে আমাদের গলা দিয়ে ঠান্ডা জল ব্যতীত আর কিছুই নামতে চায় না। কিন্তু বিজ্ঞান বলছে ঠান্ডা জলের পরিবর্তে যদি হলকা গরম জল পান করা শুরু করতে পারেন, তাহলে শরীরের নানা উপকার হয়। আসলে এমনটা করলে একদিকে যেমন হজম ক্ষমতার উন্নতি ঘটে, তেমনি রক্তে কোলেস্টেরলের মাত্রা কমতে শুরু করে এবং মেটাবলিজেম উন্নতি ঘটে। সেই সঙ্গে গ্যাস-অম্বলের মতো সমস্যাও কমতে শুরু করে। এক কথায় হলকা গরম জল শুধু তেষ্টা মেটায় না, সেই সঙ্গে শরীরের দেখভালেও বিশেষ ভূমিকা নেয়।\nFirst published: 05:06:33 PM Mar 11, 2018


চট্টগ্রাম মা, শিশু-ও জেনারেল হাসপাতালে পুরোদমে চলছে কোভিড-১৯ আক্রান্ত রোগীদের চিকিৎসা সেবা। গত ৭ জুন থেকে হাসপাতালটির ডেডিকেটেড কোভিড ইউনিটের কাজ শুরু হয়।\nচট্টগ্রাম জেলায় প্রতিদিন বাড়ছে কোভিড-১৯ আক্রান্ত ও মৃতের সংখ্যা। চট্টগ্রামের মানুষের চিকিৎসা সেবা নিশ্চিত করতে কোভিড ডেডিকেটেড ইউনিট খোলার সিদ্ধান্ত নেয় হাসপাতাল কর্তৃপক্ষ। প্রি-আইসোলেশন, আইসোলেশন এবং আইসিইউ নিয়ে কাজ করছে কোভিড ডেডিকেটেড ইউনিট।\nট্রায়াজ প্রি-আইসোলেশন ইউনিটের মেডিকেল অফিসার ডা. আফরা বিনতে মুহিত কোভিড ইউনিটে যোগদানের অভিজ্ঞতা সম্পর্কে বলেন,\n“চায়নার কোভিড ফাইটারদের দেখে ভাবতাম, আমি কবে এরকম সুযোগ পাবো? মেডিসিনের সিএ ডা. নির্ণয় দাদার একটা পোস্ট অনেক অনুপ্রেরণা জোগায়। আমি এখন ১৭ টা বেডের দায়িত্বে আছি। যেসব রোগীর ১৫ লিটারের কম অক্সিজেন প্রয়োজন, তারাই প্রি-আইসোলেশনে আসেন। এর বেশি অক্সিজেন প্রয়োজন হলে আইসোলেশন এ চিকিৎসা পান। নাইটে ডিউটি করতাম, ১২ ঘণ্টার শিফট। ১০ দিন ডিউটি, ১০ দিন কোয়ারেন্টাইন এবং ১০ দিন বাসায় – এই হচ্ছে আমাদের কাজের শিডিউল।”\nপ্রি-আইসোলেশন ও আইসোলেশন ইউনিট এ মোট ৩৪ টি বেড রয়েছে। এখানে দুই শিফটে ২৭ জন চিকিৎসক কাজ করছেন এবং প্রতি শিফটে আছেন ৫ জন নার্স। হাসপাতালের আইসোলেশন ইউনিটে আছে হাই ফ্লো ন্যাসাল ক্যানুলা, যার মাধ্যমে রোগীকে ৫০ লিটার পর্যন্ত অক্সিজেন সরবরাহ করা যায়।\nগত ২৮ মার্চ, সাসপেক্টেড রোগী ভর্তি নেওয়ার মাধ্যমে চট্টগ্রাম মা, শিশু-ও জেনারেল হাসপাতালের কোভিড আইসিইউ ইউনিট কার্যক্রম শুরু হয়। পরবর্তীতে কোভিড-১৯ আক্রান্ত রোগীর চিকিৎসা দেয় কোভিড ইউনিটে কর্মরত চিকিৎসক ও স্বাস্থ্যকর্মীরা। এ সম্পর্কে চট্টগ্রাম মা-ও-শিশু হাসপাতাল মেডিকেল কলেজের প্রাক্তন ছাত্র ও এডাল্ট আইসিইউ এর রেজিস্ট্রার ডা. সাইফ উদ্দিন আজাদ জানান,\n“কার্ডিওলজিতে পোস্ট গ্র‍্যাজুয়েশন শেষ করে এক বছরের বেশি সময় ধরে এডাল্ট আইসিইউতে কর্মরত আছি। এ প্রতিষ্ঠানের সাথে আমার আত্মার সম্পর্ক। মার্চ থেকে ভর্তি কার্যক্রম শুরু হলেও প্রথম পজেটিভ রোগী ভর্তি হয় ২রা এপ্রিল। এছাড়াও এই মহামারীর শুরু থেকে সাসপেক্টেড রোগীদের আমরা চিকিৎসা সেবা দিয়ে আসছি। বর্তমানে আমাদের আইসিইউ চট্টগ্রামের অন্যতম ব্যস্ত এবং আধুনিক কোভিড ডেডিকেটেড আইসিইউ।”\nএডাল্ট আইসিইউ, এইচডিইউ এর ১০ টি বেড, নতুন কোভিড ডেডিকেটেড ৫ টি আইসিইউসহ মোট ১৫ টি আইসিইউ বেডে কোভিড আক্রান্ত রোগীদের চিকিৎসা দেওয়া হচ্ছে চট্টগ্রাম মা, শিশু-ও জেনারেল হাসপাতালে। বর্তমানে এডাল্ট কোভিড ও নন কোভিড রোগীদের আইসিইউতে ৮ জন মেডিকেল অফিসার কর্মরত আছেন। এর আগে ২ জন কর্তব্যরত চিকিৎসক করোনা পজিটিভ হয়ে আইসোলেশনে যান। এ আইসিইউ’র মেডিকেল অফিসার ডা. সাজ্জাদ হোসেইন বলেন,\n“চট্টগ্রামের বেসরকারি অন্যান্য যেকোন হাসপাতালের আগেই কোভিড সাসপেক্টেড রোগীদের আইসিইউ সাপোর্ট দিয়ে আসছি আমরা। আমাদের রোস্টার ডিউটি করতে হচ্ছে, এখানে আইসোলেশনে থাকার সুযোগ থাকছে না। প্রচুর রোগী পাচ্ছি আমরা, সিরিয়াল নিয়ে আইসিইউ খালি হওয়ার অপেক্ষা করছেন অনেকেই।”\nসুযোগ সুবিধা সম্পর্কে জিজ্ঞাসা করা হলে তিনি জানান,\n“অন্যান্য হাসপাতালগুলোর মতোই, অপ্রতুলতা ও সীমাবদ্ধতা আছে আমাদের এখানেও। এর মাঝে সাধ্যমতো রোগীদের সুস্থ করার চেষ্টা করছি আমরা।”\nচট্টগ্রামে রোগীর সংখ্যা বেড়ে যাওয়ার সাথে বাড়ছে, আইসোলেশন বেড ও আইসিইউ এর চাহিদা। আইসিইউ কিংবা আইসোলেশন ওয়ার্ডের একটা সিটের জন্য সিরিয়াল দেওয়া আছে অসংখ্য রোগীর, অপেক্ষা একটা বেড খালি হওয়ার! সীমিত সুযোগে কাজ করে যাচ্ছেন চট্টগ্রাম মা, শিশু-ও জেনারেল হাসপাতালের চিকিৎসক এবং স্বাস্থ্যকর্মীরা। কেউ আক্রান্ত হয়ে আইসোলেশনে আছেন, কেউ সুস্থ হয়ে আবার যোগদান করে চিকিৎসা সেবা দিচ্ছেন।\nPosted in COVID-19, প্রথম পাতা, বেসরকারী মেডিকেল কলেজ হাসপাতালTagged #কোভিড ডেডিকেটেড হাসপাতাল #চট্টগ্রাম মা শিশু ও জেনারেল হাসপাতাল\nপ্ল্যাটফর্ম নিউজ, মঙ্গলবার, ৭ জুলাই, ২০২০ গত ২৪ ঘণ্টায় বাংলাদেশে কোভিড-১৯ এ নতুন করে শনাক্ত হয়েছেন ৩,০২৭ জন, মৃত্যুবরণ করেছেন আরো ৫৫ জন এবং আরোগ্য লাভ করেছেন ১,৯৫৩ জন। এ নিয়ে দেশে মোট শনাক্ত রোগী ১,৬৮,৬৪৫ জন, মোট মৃতের সংখ্যা ২,১৫১ জন এবং সুস্থ হয়েছেন মোট ৭৮,১০২ জন। দুপুর ০২.৩০ […]


দু’বছর পর পরীক্ষার টেবিলে বসতে যাচ্ছে শিক্ষার্থীরা দু’বছর পর পরীক্ষার টেবিলে বসতে যাচ্ছে শিক্ষার্থীরা – ভয়েস একাত্তর\nশিক্ষাপ্রতিষ্ঠান বন্ধের মেয়াদ দু’বছর পেরুচ্ছে। করোনার প্রাদুর্ভাবের কারণে দেশের সকল শিক্ষাপ্রতিষ্ঠান বন্ধ রয়েছে। প্রিয় শিক্ষাপ্রতিষ্ঠানে যেতে না পেরে মোবাইল ডিভাইসকে সঙ্গী করে দিন কাটাচ্ছে কোমলমতি পড়ুয়ারা।\nঅবশেষে বৃহস্পতিবার সকল শ্রেণীর পড়ুয়াদের জন্য আসলো সুখবর। সেটি হচ্ছে, আগামী নভেম্বরের মাঝামাঝি সময়ে এসএসসি ও ডিসেম্বরের শুরুতে এইচএসসি পরীক্ষা নেওয়ার প্রস্তুতির কথা জানিয়েছেন শিক্ষামন্ত্রী ডা. দীপু মনি।\nবৃহস্পতিবার বিকেলে বঙ্গবন্ধু এভিনিউয়ে এক অনুষ্ঠান শেষে সাংবাদিকদের এ কথা জানান শিক্ষামন্ত্রী। শিক্ষামন্ত্রী বলেন, এসএসসির ফরম পূরণ আগেই হয়ে গিয়েছে। এইচএসসিরটা\nআজকে থেকে শুরু হয়েছে। আমরা আশা করছি এসএসসি পরীক্ষা নভেম্বরের মাঝামাঝি ও এইচএসসি পরীক্ষা ডিসেম্বরের দিকে শুরু করা সম্ভব হবে। সেই প্রস্তুতি রয়েছে।\nডা. দিপু মনি বলেন, শিক্ষার্থীদের সংক্ষিপ্ত সিলেবাস দেওয়া হয়েছে, তার উপরে পরীক্ষা হবে। তারা যেন অ্যাসাইনমেন্ট জমা দেয়, বই পড়ে। তাহলে প্রস্তুতি নেওয়া সম্ভব। বই পড়ে, অ্যাসাইনমেন্ট জমা দিয়ে শিক্ষার্থীরা প্রস্তুতি নিয়ে পরীক্ষা দিতে পারবে।\nএসময়ে শিক্ষামন্ত্রী বলেন, গত বছর সেপ্টেম্বরের দিকে সংক্রমণ কমে গিয়েছিল। আর এখন তো টিকা দেওয়া হচ্ছে। কাজেই আশা করছি সেই সময়ে আমরা পরীক্ষা নিতে পারবো। কোনো\nকারণে অনুকূল পরিস্থিতি তৈরি না হয়, সেক্ষেত্রে প্রয়োজনীয় ব্যবস্থা নেওয়া হবে। সবাইকে স্বাস্থ্যবিধি মেনে চলার পরামর্শ দেন শিক্ষামন্ত্রী।


অষ্টম শ্রেণির শিক্ষার্থীদের প্রস্তুতি : - Poriborton\nসুধীর বরণ মাঝি / ১:৪৫ অপরাহ্ণ, এপ্রিল ০১,২০২০\nঅপ্রয়োজনে সার ও কীটনাশক ব্যবহার করা যাবে না। অন্য প্রাকৃতিক সম্পদ ব্যবহারের ক্ষেত্রেও প্রাকৃতিক পরিবেশকে গুরুত্ব দিতে হবে। সর্বোপরি জীববৈচিত্র্য রক্ষার জন্য সরকারি, বেসরকারি ও ব্যক্তি পর্যায়ে নানা উদ্যোগ গ্রহণ ও সতর্কতা অবলম্বন করতে হবে\nক) প্রাকৃতিক সম্পদ কাকে বলে? খ) বর্তমানে ওষুধ শিল্পকে বাংলাদেশের সম্ভাবনাময় শিল্প বলা হয় কেন? গ) উদ্দীপকে নির্দেশিত জীববৈচিত্র্য হ্রাসের কারণ পাঠ্যপুস্তকের আলোকে ব্যাখ্যা কর।\nঘ) উদ্দীপকে নির্দেশিত সমস্যা থেকে উত্তরণে করণীয় সম্পর্কে তোমার মতামত উপস্থাপন কর।\nক) উত্তর: প্রকৃতির কাছ থেকে পাওয়া সব বস্তুকেই প্রাকৃতিক সম্পদ বলে।\nখ) উত্তর: রপ্তানি খাতে ব্যাপক চাহিদা থাকায় বর্তমানে ওষুধ শিল্পকে বাংলাদেশের সম্ভাবনাময় শিল্প বলা হয়। সরকারি-বেসরকারি উদ্যোগে বেশ কয়েকটি আন্তর্জাতিক মান সম্পন্ন ওষুধ কোম্পানি তৈরি হয়েছে। যা দেশের চাহিদার অনেকটাই পূরণ করছে এবং একই সঙ্গে বিদেশেও ওষুধ রপ্তানি করছে। ২০১১-২০১২ অর্থবছরে ২০ কোটি টাকার ওষুধ রপ্তানি করা হয়েছে।\nগ) উত্তর: উদ্দীপকে নির্দেশিত জীববৈচিত্র্য হ্রাসের জন্য মানুষের অসচেতনতা, অবিবেচেনা ও ভোগসর্বস্ব মানসিকতাই দায়ী। বর্তমানে পরিবেশের ভারসাম্য নষ্ট হওয়ার কারণে জীববৈচিত্র্যের ব্যাপক ক্ষতি সাধিত হচ্ছে। আর পরিবেশের ভারসাম্য নষ্ট হওয়ার পেছনে মানুষের নানা অনৈতিক কর্মকাণ্ড প্রধান নিয়ামক। তাই বাংলাদেশের জীববৈচিত্র্য হ্রাসে মানুষই বেশি দায়ী। বাংলাদেশ এক সময় জীববৈচিত্র্যে সমৃদ্ধ ছিল। কিন্তু বর্তমানে নির্বিচারে গাছপালা কেটে ফেলার কারণে প্রাণীকুলের আবাসস্থল ধ্বংস হচ্ছে। পাশাপাশি তাদের বংশবিস্তারেও নানা প্রতিবন্ধকতা সৃষ্টি হচ্ছে। আবার শিল্প-কারখানা ও যানবাহনের সংখ্যা বৃদ্ধি পাওয়ায় বায়ুদূষণের পরিমাণও বাড়ছে। এর ফলে বায়ুমণ্ডলের তাপমাত্রা বাড়ছে। পরিবেশের ভারসাম্য নষ্ট হচ্ছে। তা ছাড়া কৃষি জমিতে অতিরিক্ত কীটনাশক ব্যবহারও পরিবেশের ক্ষতি করছে। এসব কারণে উদ্দীপকে উল্লিখিত জলচর প্রাণী ও গাছের মতো প্রাণীকুলের অন্য সদস্যও ক্ষতির সম্মুখীন হচ্ছে। আর এসব কিছুর মূলেই রয়েছে মানুষের স্বার্থান্বেষী মনোভাব ও পরিবেশ বিনিষ্টকারী নানা কর্মকাণ্ড।\nঘ) উত্তর: উদ্দীপকে নির্দেশিত সমস্যাটি হলো জীববৈচিত্র্য হ্রাস; আর এ সমস্যা সমাধানে মানুষের সচেতনতাই মুখ্য। মানবসৃষ্ট নানা কারণেই বর্তমান জীববৈচিত্র্য হুমকির সম্মুখীন হয়ে পড়েছে। তাই জীববৈচিত্র্য সংরক্ষণে মানুষকেই সচেতন হতে হবে। পরিবেশের ক্ষতি হয় এমন কর্মকা- থেকে বিরত থেকে পরিবেশ রক্ষায় নানা উদ্যোগ গ্রহণ করতে হবে। জীববৈচিত্র্য সংরক্ষণে জনসংখ্যা বৃদ্ধির হার নিয়ন্ত্রণে আনতে হবে। কারণ, অতিরিক্ত জনসংখ্যার নানা প্রয়োজন মেটাতেই বনভূমি ধ্বংস হচ্ছে।\nতা ছাড়া নতুন নতুন শিল্প-কারখানা গড়ে ওঠার কারণেও কৃষি জমি ও বনভূমি ধ্বংস হচ্ছে। আমাদের বৃক্ষ নিধনের পরিবর্তে বৃক্ষরোপণের ওপর গুরুত্ব দিতে হবে। তা ছাড়া কৃষি উৎপাদনে জীববৈচিত্র্য নীতি অনুসরণ করতে হবে। অর্থাৎ অপ্রয়োজনে সার ও কীটনাশক ব্যবহার করা যাবে না। অন্য প্রাকৃতিক সম্পদ ব্যবহারের ক্ষেত্রেও প্রাকৃতিক পরিবেশকে গুরুত্ব দিতে হবে। সর্বোপরি জীববৈচিত্র্য রক্ষার জন্য সরকারি, বেসরকারি ও ব্যক্তি পর্যায়ে নানা উদ্যোগ গ্রহণ ও সতর্কতা অবলম্বন করতে হবে। উপর্যুক্ত পদক্ষেপগুলো বাস্তবায়নের মাধ্যমে জীববৈচিত্র্য হ্রাস প্রতিরোধ করা সম্ভব।\nসিনিয়র শিক্ষক, হাইমচর মহাবিদ্যালয়, চাঁদপুর।


বাংলাদেশে রাজনিতীতে আওয়ামীলীগ একটি বড় নাম। এই নামটির সাথে জড়িয়ে আছে দেশের সব থেকে প্রাচীন দলের অনেক ইতিহাস আর ঐতিহ্য। আর সেই সাথে এই দলটির সাথে গাথা রয়েছে হাজারো ছোট বড় নেতা কর্মীদের অনেক ইতিহাস। তার মধ্যেও যেন অন্যতম ও প্রধানমন্ত্রীর একান্তভাজন ছিলেন আলাউদ্দিন আহমেদ চৌধুরী নাসিম। যিনি দলের জন্য করেছেন অনেক। বিনিময়ে বেশিই পেয়েছেন মামলা আর নি\_’/র্যা\_’/ত\_’/নে\_’/র আঘাত। আর তাই সম্প্রতি অনেকটা রাগ আর ক্ষোভ থেকেই লিখেছেন অনেক কথা। পাঠকদের উদ্দেশ্যে তার সেই লেখনি তুলে ধরা হলো:-\n২০০৭ সালের ১৬ই জুলাই ১/১১\_’র সরকার তথাকথিত চাঁদাবাজর ২টি মামলায় জননেত্রী শেখ হাসিনাকে গ্রেপ্তার করে। তারপর একে একে ১৬ টি দুর্নীতির মামলা দেয়া হয় তার বিরুদ্ধে। আওয়ামী লীগের গুরুত্বপূর্ণ নেত্রীবৃন্দ যারা নেত্রীর পক্ষে সবসময় শক্ত অবস্থান নিয়েছিলেন তাদের সবাইকে দুর্নীতিবাজ হিসেবে তালিকা প্রকাশ করে দুর্নীতির মামলা করা হয়। সে তালিকায় নেত্রীর ব্যক্তিগত অনুবিভাগে কাজ করাদের মধ্যে র আ ম ওবায়দুল মোক্তাদির চৌধুরী, আফম বাহাউদ্দিন নাছিম এবং আমি আলাউদ্দিন আহম্মদ চৌধুরীর (নাসিম) নামও ছিল। আমাদের বিরুদ্ধেও সস্ত্রীক মামলা দেয়া হয়।\nনেত্রীর নির্দেশে তখন আমিসহ যারা পেরেছি দেশত্যাগ করেছি এবং বাকিরা কারাবরণ করেছেন। আমার স্ত্রী সপ্তম শ্রেণির কন্যাকে নিয়ে যখন যৌথ বাহিনীর নি\_’/র্যা\_’/ত\_’\_\_/ন সহ্য করেছে, মামলার জামিনের জন্য হাই কোর্টের বারান্দায় বারান্দায় ঘুরেছে তখন কোথায় ছিলেন আজকের কথিত মহারথিরা। নেত্রীর জন্য মায়াকান্না কাঁদেন আর আমাদের ১/১১ র মামলা নিয়ে পরিহাস করেন? এত ঔদ্ধত্য কোথায় পান? ক্ষমতার চেয়ার থেকে? ওটা ক্ষণস্থায়ী। দীর্ঘদিনের পোড় খাওয়া আন্দোলন সংগ্রামের কর্মীদের ভালবাসা থেকে অর্জিত রাজপথের ক্ষমতার তুলনায় আপনাদের ক্ষমতার চেয়ারে থাকা ক্ষমতা নস্যি।\nদেশে থাকা অবস্থায় এবং বিদেশে থেকেও নেত্রীর মুক্তি আন্দোলনসহ গণতন্ত্র পুনরুদ্ধারের আন্দোলন সংগ্রামে সক্রিয় ভূমিকা রেখেছি এবং সফল হয়েছি যার ধারাবাহিকতায় আজকের সরকার। ৮ নভেম্বর ২০০৮ নেত্রী ইউএসএ থেকে ঢাকা প্রত্যাবর্তনের পর ৯ নভেম্বর আমি এবং জাহাঙ্গীর কবির নানক ভাই আখাউড়া সীমান্ত দিয়ে আগরতলা থেকে দেশে প্রত্যাবর্তন করি এবং নেত্রীর সাথে থেকে নির্বাচনী যুদ্ধে ঝাপিয়ে পড়ি। বাকিরা সবাই আগে পড়ে দেশে আসেন। ১/১১ সরকারের দেয়া মামলাকে আমরা আমাদের রাজনৈতিক জীবনের অলংকার মনে করি। জননেত্রী শেখ হাসিনার ললাটেও এমন ১৬ টা অলংকার ছিল।\nজননেত্রী শেখ হাসিনার ১৯৮১ সালে স্বদেশ প্রত্যাবর্তনের পর থেকে প্রতিটি মুহুর্ত তার নেতৃত্বের প্রতি অবিচল থেকে আনুগত্যের পরীক্ষায় আমরা শতভাগ উত্তীর্ণ হয়েছি এবং আমৃ\_’/ত্যু তাইই থাকবো ইনশাল্লাহ। আমরা বঙ্গবন্ধুর আদর্শে অনুপ্রানিত হয়ে জননেত্রী শেখ হাসিনার সাথে দীর্ঘদিন কাজ করে তাঁর থেকে \_’কালোকে কালো আর সাদাকে সাদা\_’ বলার শিক্ষা পেয়েছি। কারো ব্যর্থতার জন্য নেত্রীর অর্জন ম্লান হলে আমাদের গায়ে লাগে। এমন হতে থাকলে আমাদের মুখ এবং কলম অবিরতই চলবে সামনে যেইই থাকুক না কেন। আমাদের মত লক্ষ লক্ষ মুজিব সৈনিকের রক্ত এবং ঘামের ফলশ্রুতিই আজকের বাংলাদেশ আওয়ামী লীগ সরকার।\nছবিতে ১৯৮১ থেকে ২০১৮, ক্ষমতাশীন অবস্থায় শুধু ২০১৮ র নির্বাচনে জেতার পরে ফুল দেয়ার ছবি। বাকিগুলো ক্ষমতার বাইরে।\nবাংলাদেশের রাজনিতীতে এমন ঘটনা অনেক ঘটেছে। বিশেষ করে বর্তমানে দেশের রাজনিতীতে ত্যাগী নেতাকর্মীদের থেকে নতুন নতুন সব নেতা কর্মীরা বেশি প্রাধান্য পাচ্ছে। যার ফলে এসব নেতা কর্মিরা দলের কাছ থেকে হয়ে যাচ্ছে বিমুখ। এবং জড়িয়ে পড়ছে অন্যদের সাথে। বিশেষ করে আওয়ামীলীগের মত বড় একটি দলের মধ্যে এ ধরনের ঘটনা অনেক বেশি ঘটে থাকে।


26 September, 2018 12:56 pm\nদক্ষিণ সুনামগঞ্জে পেনা মাছ অবমুক্ত করণ অনুষ্ঠানে অর্থ ও পরিকল্পনা প্রতিমন্ত্রী এম এ মান্নান\nঅর্থ ও পরিকল্পনা মন্ত্রী এম এ মান্নান এমপি বলেছেন- সুনামগঞ্জের হাওরাঞ্চলের মাছ দেশের অর্থনৈতিক উন্নয়ন সহ এ অঞ্চলের মানুষের পুষ্টির চাহিদা পুরণে গুরুত্বপূর্ণ ভূমিকা রাখছে। হাওরে প্রকৃতিক ভাবে উৎপাদিত দেশীয় মাছ সংরক্ষণে সরকার ব্যাপক কর্মসূচি হাতে নিয়েছে।\nতিনি বলেন মৎস্য সম্পদকে সঠিক ভাবে মাঠ পর্যায়ে বাস্তবায়নের লক্ষে সরকার খামারী ও হাওরাঞ্চলে বেশী বেশী মাছ উৎপাদনে সময়োপযুগী পদক্ষেপ, মৎস্যবান্ধব কার্যক্রমও চাষী-উদ্যাক্তা পর্যায়ে সেবা দিয়ে আসছে। বর্তমান জননেত্রী শেখ হাসিনার সরকার যদি আগামী নির্বাচনে জয় লাভ করে তাহলে সরকার সুনামগঞ্জের মৎস্য উৎপাদনে কার্যকরী ভূমিকা রাখছে।\nতিনি বুধবার(২৬ সেপ্টেম্বর) সকাল সাড়ে ৯টায় দক্ষিণ সুনামগঞ্জ উপজেলার আহসানমারা সেতু এলাকায় প্রধান অতিথি হিসেবে পোনা মাছ অবমুক্ত করণ পরবর্তী স্থানীয় লোকজনদের উদ্দেশ্যে এসব কথা বলেন।\nমৎস্য অধিদপ্তর,সুনামগঞ্জের আয়োজনে উম্মুক্ত জলাশয়ে মাছের উৎপাদন বৃদ্ধির লক্ষ্যে রুই,কাতলা ও মৃগেল জাতের ২ শ ৬৬ কেজি মাছের পোনা অবমুক্ত করা হয়।\nএসময় উপস্থিত ছিলেন সিলেট বিভাগীয় মৎস্য অধিদপ্তরের উপ পরিচালক মো. শরীফ উদ্দিন, জেলা মৎস্য কর্মকর্তা মো. আমিনুল হক, দক্ষিণ সুনামগঞ্জ উপজেলা নির্বাহী অফিসার মো. সফি উল্লাহ,সুনামগঞ্জ সদর মৎস্য কর্মকর্তা সীমা রাণী বিশ্বাস,দক্ষিণ সুনামগঞ্জ উপজেলা মৎস্য কর্মকর্তা সীমরণ কুমার সাহা,দক্ষিণ সুনামগঞ্জ থানা অফিসার ইনচার্জ(ওসি) মো. ইখতিয়ার উদ্দিন চৌধুরী,সুনামগঞ্জ জেলা আওয়ামী লীগ সাংগঠনিক সম্পাদক মো. সিরাজুর রহমান সিরাজ, উপজেলা আওয়ামী লীগ সাধারণ সম্পাদক মো. আতাউর রহমান,উপজেলা সমবায় অফিসার মো. মাসুদ আহমদ,জয়কলস ইউপি চেয়ারম্যান মো. মাসুদ মিয়া,উপজেলা সাবেক ছাত্রলীগ সভাপতি রিপন তালুকদার,উপজেলা দলিল লিখক সমিতির সাধারণ সম্পাদক মো. নুর আলম প্রমুখ।\nপূর্ববর্তী সংবাদ: ফেসবুক খুলতে এনআইডি যাচাইয়ের প্রস্তাব\nপরবর্তী সংবাদ: ভাষা ও জিনের সম্পর্ক\nভারতকে ১০৬ রানে গুটিয়ে দিল টাইগার যুবারা\nসুনামগঞ্জে বিজ্ঞান ও প্রযুক্তি বিশ্ববিদ্যালয় অনুমোদন হওয়ায় দক্ষিণ সুনামগঞ্জে আনন্দ মিছিল


শিশুকে ভালো স্পর্শ ও খারাপ স্পর্শ শেখাবেন যেভাবে – Bartabazar.com\nপ্রকাশিত: ১:১৪ পূর্বাহ্ণ, সোম, ১৩ জানুয়ারি ২০\nযৌন নির্যাতনের ভয়াল থাবা থেকে মুক্ত নয় শিশুও! পত্রিকা-টেলিভিশন খুললেই শিশুর যৌন নির্যাতনের শিকার হওয়ার খবর দেখতে পাওয়া যায়। শুধু কন্যাশিশু নয়, যৌন নির্যাতনের শিকার হতে পারে পুত্রসন্তানও।\nসামাজিক নানা অসঙ্গতির কারণে সবক্ষেত্রে মেলে না সঠিক বিচার। ফলে অপরাধীর সংখ্যা বেড়ে যাচ্ছে দিনদিন। এক্ষেত্রে মানসিকতায় পরিবর্তন আনার সর্বাত্মক প্রচেষ্টা করতে হবে।\nখেলায় খেলায় বোঝান: শিশুকে এই বিষয়টি বোঝানো মোটেই সহজ কাজ নয়। তাই যে কাজ করতে শিশুর ভালোলাগে, তার মাধ্যমে বোঝানোর চেষ্টা করলে কাজটি সহজ হতে পারে।\nলুকোচুরি খেলতে গিয়ে তাকে খুঁজে পেলে জড়িয়ে ধরুন এবং জিজ্ঞেস করুন, কেমন লাগছে? মা-বাবার জড়িয়ে ধরা নিশ্চয়ই শিশুর ভালোলাগবে। তখন তাকে বোঝাতে হবে যে এটি হলো ভালো স্পর্শ এবং অন্য কেউ যদি জড়িয়ে ধরে তবে তা খারাপ স্পর্শ।\nশিশুর ভরসা হয়ে উঠুন: শিশু যেন আপনার প্রতি আস্থা রাখতে সক্ষম হয়। অর্থাৎ আপনি সব সময় তার প্রতি সহানুভূতিশীল আচরণ করুন যেন সে নির্ভয়ে সবকিছু আপনাকে বলতে পারে।\nশিশুকে বোঝানোর চেষ্টা করুন আপনিই তার ভরসা এবং বিশ্বাসের জায়গা। তার মন খারাপ হলে, কোনোকিছু ভালোলাগলে বা না লাগলে সে যেন নির্দ্বিধায় আপনাকে সবটা বলে।\nবিদ্যালয়ে এমন কিছুর শিকার হলে শিক্ষককে যেন জানিয়ে দেয়, সেটিও বলে রাখুন। শিশু যখনই কারও বিষয়ে অভিযোগ করবে, তার কথা বিশ্বাস করুন। কারণ শিশু এবিষয়ে সচারচর বানিয়ে বলে না।


প্রধানমন্ত্রীর সঙ্গে শেরিংয়ের বৈঠক, ৫ সমঝোতা সই -Deshebideshe\nঢাকা, ১৩ এপ্রিল- প্রধানমন্ত্রী শেখ হাসিনার সঙ্গে একান্ত বৈঠক করেছেন সফররত ভুটানের প্রধানমন্ত্রী ডা. লোটে শেরিং।\nশুক্রবার সকাল সাড়ে ১০টার দিকে তেজগাঁওয়ে প্রধানমন্ত্রী কার্যালয়ে তাদের মধ্যে এই বৈঠক হয় বলে খবর দিয়েছে রাষ্ট্রীয় বার্তাসংস্থা বাসস।\nপ্রধানমন্ত্রীর কার্যালয়ের একটি সূত্র জানায়, সকাল সাড়ে ১০টায় দু’দেশের প্রধানমন্ত্রীর মধ্যে আনুষ্ঠানিক বৈঠক শুরু হয়।\nআলোচনা পর্ব শেষে উভয়ের উপস্থিতিতে ঢাকা ও থিম্পুর মধ্যে পারস্পরিক স্বার্থ-সংশ্লিষ্ট ৫টি সমঝোতা স্মারক স্বাক্ষর হয়।\nস্বাস্থ্য, কৃষি, জাহাজ চলাচল, পর্যটন এবং জনপ্রশাসন প্রশিক্ষণ বিষয়ে উভয় দেশের মধ্যে সহযোগিতা জোরদারে এই সমঝোতা স্মারক স্বাক্ষর হয়।\nএর আগে সকাল ১০টার কয়েক মিনিট আগে ভুটানের প্রধানমন্ত্রী লোটে শেরিং প্রধানমন্ত্রীর কার্যালয়ে আসেন। এ সময় টাইগার গেটে তাকে স্বাগত জানান শেখ হাসিনা।\nবাংলাদেশের প্রধানমন্ত্রীর আমন্ত্রণে তিন দিনের সরকারি সফরে ডা. লোটে শেরিং গতকাল শুক্রবার ঢাকা আসেন।\nরয়্যাল ভুটান এয়ারলাইন্সের একটি বিশেষ বিমান (ড্রুক এয়ার) ভুটানের প্রধানমন্ত্রী, তার স্ত্রী এবং সফরসঙ্গীদের নিয়ে হযরত শাহজালাল আন্তর্জাতিক বিমানবন্দরে অবতরণ করে। সেখানে তাকে উদ্দেশ্য করে ১৯বার তোপধ্বনি, গার্ড অব অনার এবং পরে লাল গালিচা সংবর্ধনা দেয়া হয়।\nবিমানবন্দর থেকে ভুটানের প্রধানমন্ত্রীকে হোটেল ইন্টারকন্টিনেন্টালে নিয়ে যাওয়া হয়। সেখান থেকে তিনি সাভারে গিয়ে মুক্তিযুদ্ধের বীর শহীদদের প্রতি শ্রদ্ধা জানান। পরে তিনি ধানমন্ডিতে বঙ্গবন্ধুর প্রতিকৃতিতেও ফুলেল শ্রদ্ধা নিবেদন করেন।\nএদিকে, শনিবার সন্ধ্যায় ভুটানের প্রধানমন্ত্রী বঙ্গভবনে রাষ্ট্রপতি মো. আবদুল হামিদের সঙ্গে সাক্ষাৎ করবেন। পরে প্রধানমন্ত্রী শেখ হাসিনা আয়োজিত নৈশভোজে যোগ দিবেন তিনি।\nআগামীকাল রোববার বাংলা নববর্ষের প্রথম দিনে লোটে শেরিং রাজধানীর বঙ্গবন্ধু আন্তর্জাতিক সম্মেলন কেন্দ্রে সুরের ধারা আয়োজিত বর্ষবরণের সাংস্কৃতিক আয়োজনে যোগ দেবেন। একই দিনে ময়মনসিংহ মেডিকেল কলেজের সাবেক শিক্ষার্থীদের পুনর্মিলনীতে যোগ দিয়ে ভাষণ দিবেন তিনি। সফর শেষে ভুটানের প্রধানমন্ত্রীর আগামী সোমবার সকালে ঢাকা ছাড়ার কথা রয়েছে।


নিবিড় নজরদারিও রুখতে পারেনি অনন্য উত্থান\nপ্রকাশ : ০৪ মার্চ ২০১৯\nবঙ্গবন্ধু শেখ মুজিবুর রহমানের জন্ম ১৯২০ সালের ১৭ মার্চ। আর কয়েকদিন পরেই (২০১৯, ১৭ মার্চ) তিনি শতবর্ষে পা দেবেন। ১৯৪৭ সালের ১৪ আগস্ট পাকিস্তান রাষ্ট্রের জন্মের ৭ মাসের মধ্যেই (১৯৪৮, ১১ মার্চ) তিনি বাংলাকে অন্যতম রাষ্ট্রভাষা করার দাবিতে হরতাল পালন করতে গিয়ে জেলে গেলেন। তখন তার বয়স ২৮ বছরও পূর্ণ হয়নি। অথচ সদ্যোজাত পাকিস্তান রাষ্ট্রের গোয়েন্দা বিভাগ বা ইন্টেলিজেন্স ব্রাঞ্চ তার ওপর কঠোর নজরদারি শুরুর সিদ্ধান্ত গ্রহণ করে। প্রতিদিন শুধু নয়, কখনও কখনও প্রতি মুহূর্তের গতিবিধির ওপর চলত নজরদারি। তরুণ এক মুসলিম লীগ কর্মীকে কেন তাদের এত ভয়? তিনি তো মুসলিম লীগের কোনো নেতা ছিলেন না। ব্রিটিশ আমলে কলিকাতাকেন্দ্রিক যে রাজনীতি ছিল, তাতে সক্রিয় ছিলেন। মুসলিম লীগের ছাত্র সংগঠন ছাত্রলীগেরও নেতা ছিলেন। তিনি পাকিস্তান হওয়ার পূর্ব পর্যন্ত বাংলা প্রদেশের (পশ্চিমবঙ্গসহ) মুখ্যমন্ত্রী হোসেন শহীদ সোহরাওয়ার্দীর অনুসারী ছিলেন। এ কারণে পাকিস্তান হওয়ার পর পূর্ব পাকিস্তানের মুখ্যমন্ত্রী খাজা নাজিমুদ্দিন এবং তার সরকারের প্রতি অনুগত মুসলিম লীগের সব নেতা তার ওপর রুষ্ট ছিলেন। তারা সম্ভবত কলিকাতার অভিজ্ঞতা থেকেই বুঝতে পেরেছিলেন, 'এ চ্যাতা পোলা' (ফরিদপুর-বরিশাল অঞ্চলে সাহসী-উদ্যমী তরুণদের এভাবে বলা হয়)। যে কোনো সময় ভয়ঙ্কর বিপদ হয়ে উঠতে পারেন। তাই প্রশাসন ও আইন-শৃঙ্খলা রক্ষাকারী বাহিনীকেও কাজে লাগানো হয় তার ওপর নজরদারির জন্য।\nএ নজরদারি কতটা নিবিড় ছিল, সেটা আমরা জানতে পারি বঙ্গবন্ধুর ওপর গোয়েন্দা দপ্তর যে নজরদারি করেছে, তার প্রতিবেদনে। বাংলাদেশ পুলিশের গোয়েন্দা বিভাগকে ধন্যবাদ যে, তারা ১৯৭১ সালে বাংলাদেশ স্বাধীনতা অর্জনের পর যখন আওয়ামী লীগ সরকার গঠিত হয় এবং বঙ্গবন্ধু শেখ মুজিবুর রহমান রাষ্ট্র পরিচালনার দায়িত্ব গ্রহণ করেন, তখন এগুলো ধ্বংস করে ফেলেননি। প্রধানমন্ত্রী বঙ্গবন্ধুকন্যা শেখ হাসিনাকে ধন্যবাদ যে, তিনি পুলিশ বিভাগের আন্তরিক সহযোগিতা নিয়ে আমাদের ইতিহাসের গুরুত্বপূর্ণ অধ্যায়ের বিভিন্ন দলিল দেশবাসী ও বিশ্ববাসীর কাছে তুলে ধরেছেন। উইকিলিকস যেসব গোপন দলিল ফাঁস করেছে, সেটা নিয়ে বাংলাদেশে প্রচুর আলোচনা হয়। যুক্তরাষ্ট্রের বিভিন্ন সরকারি গোপন দলিল বিভিন্ন সময়ে আনুষ্ঠানিকভাবে প্রকাশ করার রেওয়াজ আছে। এসব দলিলে বাংলাদেশের স্বাধীনতা সংগ্রাম ও ১৯৭৫ সালের ১৫ আগস্ট হত্যাকাণ্ড এবং এ ধরনের গুরুত্বপূর্ণ সময়ের তথ্য মেলে। বাংলাদেশে এসব দলিলের তথ্য নিয়ে আলোচনাও হয়। তবে বিস্ময়ের সঙ্গে লক্ষ্য করি, বঙ্গবন্ধুকে নিয়ে গোয়েন্দা বিভাগের যে দুটি দলিল প্রকাশিত হয়েছে, তা নিয়ে আলোচনা এখনও তেমন নজরে আসেনি। প্রধানমন্ত্রী শেখ হাসিনা জানিয়েছেন, পর্যায়ক্রমে সব গোয়েন্দা রিপোর্ট প্রকাশ করা হবে। প্রথম দুটি খণ্ডে রয়েছে ১৯৪৮ থেকে ১৯৫২ সাল পর্যন্ত তথ্য। এ সময়ে গুরুত্বপূর্ণ দুটি রাজনৈতিক ঘটনা ছিল ভাষা আন্দোলন ও আওয়ামী লীগ গঠন। গোয়েন্দা প্রতিবেদনে এ সময়ে বঙ্গবন্ধুর ভূমিকা আমরা বিশেষভাবে অবহিত হই।\nএ সময়ের ঘটনাবলি আমরা আরও দুটি গ্রন্থ থেকে জানতে পারি- শেখ মুজিবুর রহমানের নিজের লেখা 'অসমাপ্ত আত্মজীবনী' ও 'কারাগারের রোজনামচা'। অপার বিস্ময়ের যে, গোয়েন্দারা এ সময়ের বিভিন্ন ঘটনা যেভাবে উল্লেখ করেছেন এবং বঙ্গবন্ধু যেভাবে তার বইয়ে উল্লেখ করেছেন, তার মধ্যে অসম্ভব মিল। বলা যায়, পাকিস্তানের গোয়েন্দারা তাদের 'লক্ষ্যবস্তুকে' ভালোভাবেই নজরদারি করতে পেরেছেন। এটি অবশ্যই পেশাগত দক্ষতার পরিচয় বহন করে।\nআরেকটি বিষয় বলতে চাই- বঙ্গবন্ধুর লেখার সাহিত্য গুণমান। তিনি অনলবর্ষী বক্তা; কিন্তু একই সঙ্গে বলতেন সাধারণ মানুষের ভাষায়। ৭ মার্চ, ১৯৭১ তারিখের ভাষণ তার শ্রেষ্ঠ নজির। কিন্তু তিনি যে এত সুন্দরভাবে সাহিত্যের ভাষা রপ্ত করেছেন, সেটা এ গ্রন্থ দুটি পাঠ করার আগে খুব বেশি মানুষের জানা ছিল বলে মনে হয় না। 'সাত দশকের হরতাল ও বাংলাদেশের রাজনীতি' বইটি রচনা করতে গিয়ে আমি ১৯৪৭ থেকে ২০১৭ সাল পর্যন্ত প্রায় প্রতিদিনের কোনো না কোনো সংবাদপত্র পাঠ করেছি। এর মধ্যে পঞ্চাশ ও ষাটের দশকে বিভিন্ন সময়ে আওয়ামী লীগের তরুণ নেতা হিসেবে শেখ মুজিবুর রহমানের বিভিন্ন বিবৃতি পাঠ করার সময় মনে হয়েছে- এত সহজ করে বলা যায়! লেখা ও বলায় সমান দক্ষ ছিলেন তিনি, যে গুণ আমাদের দেশের অন্য কোনো রাজনৈতিক নেতার মধ্যে আদৌ ছিল না কিংবা এখনও নেই। প্রকৃতই তিনি ছিলেন সম্মোহনী ক্ষমতাসম্পন্ন বা ক্যারিশম্যাটিক নেতা।\nএ দুটি গ্রন্থ তিনি লিখেছেন ১৯৬৬ থেকে ১৯৬৮ সালের মধ্যে। 'অসমাপ্ত আত্মজীবনী' গ্রন্থ থেকে আমরা জানতে পারি, ১৯৪৬ সালে দিল্লিতে মুসলিম লীগের কনভেনশন শেষে তিনি আগ্রার তাজমহল দেখতে যান। তিনি লিখেছেন, 'চাঁদ অন্ধকার ভেদ করে এগিয়ে আসছে আর সাথে সাথে তাজ যেন ঘোমটা ফেলে দিয়ে নতুন রূপ ধারণ করছে। কী অপূর্ব দেখতে! আজও একুশ বৎসর পরে লিখতে গিয়ে তাজের রূপকে ভুলি নাই, আর ভুলতে পারব না।' [পৃষ্ঠা ৫৯]\n১৯৪৬ থেকে ২১ বছর- ১৯৬৭ বৈকি। তখন তিনি ঢাকা কেন্দ্রীয় কারাগারে বন্দি। পাকিস্তানের দোর্দণ্ড প্রতাপশালী প্রেসিডেন্ট আইয়ুব খানের সরকার তার বিরুদ্ধে পাকিস্তান ভেঙে বাংলাদেশ গঠনের চেষ্টার অভিযোগে রাষ্ট্রদ্রোহের আগরতলা ষড়যন্ত্র মামলা দিয়েছে। এ মামলায় অভিযুক্ত কয়েকজনের কাছে শুনেছি, তারা এবং তাদের কাছের-দূরের অনেকে ধরেই নিয়েছিলেন 'ফাঁসি নিশ্চিত'। আর এ মামলার এক নম্বর অভিযুক্ত শেখ মুজিবুর রহমান তখন স্ত্রী রেনুর অনুরোধে তারই দেওয়া ডায়েরিতে রাজনীতি, সমাজ জীবন, পরিবার, ভারতবর্ষের বিভাজন, সাম্প্রদায়িক উন্মাদনা- কত কিছুই না লিখে রাখছেন। তাজমহলের কথা লিখতে গিয়ে তার নিশ্চয়ই প্রিয়তমা স্ত্রীর কথা বিশেষভাবে মনে এসেছিল। এ গ্রন্থেরই আরেক স্থানে লিখেছেন, 'আব্বাসউদ্দিন সাহেব যখন ভাটিয়ালি গান আস্তে আস্তে গাইতেছিলেন তখন মনে হচ্ছিল, 'নদীর ঢেউগুলিও যেন তাঁর গান শুনছে।' [পৃষ্ঠা-১১১]\nআরেক স্থানে লিখেছেন, 'জেলখানায় আমি ফুলের বাগান করতাম। তাদের (আওয়ামী লীগের প্রতিষ্ঠাতা সাধারণ সম্পাদক শামসুল হক ও তার সদ্য বিবাহিত স্ত্রী আফিয়া খাতুন) দেখা হবার দিনে (জেলগেটে পরিবারের সদস্যদের সাক্ষাতের সময়) ফুল তুলে হয় ফুলের মালা, না হয় তোড়া বানিয়ে দিতাম।' [পৃষ্ঠা- ১৬৯]\nএত মানবিক! এমন না হলে যে জাতির পিতা হওয়া যায় না! এ গ্রন্থের ১৭৪ পৃষ্ঠায় তিনি লিখেছেন, "শামসুল হক সাহেব দুয়েকদিন আমার ওপর রাগের মাথায় বলেন, 'আমাকে না ছাড়লে বন্ড দিয়ে চলে যাব। তোমার ও ভাসানীর পাগলামির জন্য জেল খাটব নাকি?"\nকিন্তু নিজের মুক্তির বিষয়ে বঙ্গবন্ধুর অবস্থান কী ছিল? ১৯৫১ সালের ১৯ সেপ্টেম্বর এস.আই.এসবি এন হোসেন তার রিপোর্টে লিখেছেন, আদেশ পেয়ে আমি ঢাকা কেন্দ্রীয় কারাগারে নিরাপত্তাবন্দি শেখ মুজিবুর রহমানের সঙ্গে দেখা করি। কিন্তু 'He is not willing to furnish any bond for his release. His attitude appears to be stiff.' [সিক্রেট ডকুমেন্ট, দ্বিতীয় খণ্ড, পৃ :৮৬]\nবরিশাল-ফরিদপুরের আঞ্চলিক ভাষায় কেউ হয়তো স্বগতোক্তি করবেন- 'ব্যাটা একখান!'\n১৯৫২ সালে ভাষা আন্দোলনের সময়ের কথা তিনি লিখেছেন এভাবে- 'আমি হাসপাতালে (ঢাকা মেডিকেল কলেজ) আছি। সন্ধ্যায় মোহাম্মদ তোয়াহা ও অলি আহাদ দেখা করতে আসে। আমার কেবিনের একটা জানালা ছিল ওয়ার্ডের দিকে।... বললাম আরও কয়েকজন ছাত্রলীগ নেতাকে খবর দিতে।... খবর পেয়েছি, আমাকে শীঘ্রই আবার জেলে পাঠিয়ে দেবে, কারণ আমি নাকি হাসপাতালে বসে রাজনীতি করছি।' [পৃষ্ঠা. ১৯৬-১৯৭]\nতিনি লিখেছেন, 'সেখানেই ঠিক হল আগামী ২১শে ফেব্রুয়ারি রাষ্ট্রভাষা দিবস পালন করা হবে।... আমিও আমার মুক্তি দাবি করে ১৬ ফেব্রুয়ারি থেকে অনশন ধর্মঘট শুরু করব।'\nসে সময়ের গোয়েন্দা রিপোর্ট এ বিষয়ে কী বলছে? ১৯৫২ সালের ১ জানুয়ারি এম জাফর তার গোপন প্রতিবেদনে লিখেছেন, নিরাপত্তাবন্দি শেখ মুজিবুর রহমানকে চিকিৎসার জন্য ঢাকা আনা হয়েছে। কিন্তু 'He is taking undue advantage of his coming to Dacca in furtherance of his political activity. This is indeed misuse ofafavour.' [সিক্রেট ডকুমেন্ট, দ্বিতীয় খণ্ড, পৃ :১৩৭]\n১৯৫২ সালের ২০ ফেব্রুয়ারি আইবির এস আই এ আজিজ তার গোপন প্রতিবেদনে লিখেছেন, 'Hunger Strike of Sheikh Mujibar Rahman and Mahiuddin' শিরোনামের লিফলেট ঢাকা শহরের বিভিন্ন স্থানে বিতরণ করা হয়েছে।'\n১৯৪৯ সালের ২৩ জুন ঢাকায় আওয়ামী লীগ গঠন করা হয়। তখনও তিনি রাজবন্দি। কমিটির সভাপতি মওলানা আবদুল হামিদ খান ভাসানী। সাধারণ সম্পাদক শামসুল হক। যুগ্ম সম্পাদক শেখ মুজিবুর রহমান। বয়স তখন কেবলই ২৯ বছর। এ বছরের শেষ দিকে ভাসানী সাহেব তাকে বললেন, 'পাকিস্তান যেতে হবে। সোহরাওয়ার্দী সাহেব লাহোর আছেন। ... তাদের বল, একটা নিখিল পাকিস্তানভিত্তিক পার্টি হওয়া দরকার।... সোহরাওয়ার্দী সাহেব ছাড়া আর কেউ এর নেতৃত্ব দিতে পারবে না।' [অসমাপ্ত আত্মজীবনী পৃ :১৩৫]। এই পৃষ্ঠায় তিনি লিখেছেন, 'কি করে লাহোর যাব বুঝতে পারছি না। আমার বিরুদ্ধে গ্রেফতারি পরোয়ানা ঝুলছে। খুঁজে বেড়াচ্ছে পুলিশ। ...তাছাড়া যেতে হবে ভারত হয়ে, পূর্ব পাঞ্জাবে মুসলমান পেলেই হত্যা করে।' কিন্তু ভাসানী সাহেব বললেন, 'তা আমি কি জানি! যেভাবে পার লাহোর যাও।'\nহ্যাঁ, তিনি গেলেন। লাহোরে তখন ভীষণ শীত। ১৩৭ পৃষ্ঠায় তিনি লিখেছেন, 'রাতে আমার ভীষণ জ্বর হল।' গোয়েন্দা রিপোর্টের প্রথম খণ্ডের ২৯৪ পৃষ্ঠা থেকে আমরা জানতে পারি, ঢাকা থেকে করাচি গোয়েন্দা দপ্তরের টেলিগ্রাম গেছে, 'শেখ মুজিবুর রহমান ১৫ অক্টোবর রাতে লাহোরের পথে কলিকাতা রওনা হয়েছেন। তিনি লাহোরে সোহরাওয়ার্দীর সঙ্গে পূর্ব পাকিস্তানের রাজনৈতিক পরিস্থিতি নিয়ে আলোচনা করবেন। তার ওপর নজর রাখার জন্য পরামর্শ দেওয়া হচ্ছে।'\n১৯৪৯ সালের ২১ অক্টোবর ঢাকার ডিআইবির সুপারিশ 'পূর্ব বাংলায় ফিরলেই যেন তাকে গ্রেফতার করা হয়।' [প্রথম খণ্ড, পৃ. : ২৯৬]\nএ গ্রন্থ থেকেই আমরা জানিতে পারি, পশ্চিম পাঞ্জাবের সিআইডি তাদের ১৯৪৯ সালের নভেম্বর মাসের গোপন প্রতিবেদনে বলেছে, শেখ মুজিব ৩০ অক্টোবর দিল্লি থেকে লাহোর আসেন। ... তিনি ৩-৪ দিন জ্বরে ভোগার কারণে কোনো কর্মকাণ্ডে অংশ নিতে পারেননি।' [পৃ :৩০৫]\nওই সময়ে বঙ্গবন্ধু যাদের সঙ্গে বৈঠক করেছেন, প্রায় সব তথ্য হাতে এসেছিল পশ্চিম পাকিস্তানের গোয়েন্দাদের। তাকে ছায়ার মতো অনুসরণ করা হয়েছিল। ১৯৪৯ সালের ২১ নভেম্বর বঙ্গবন্ধুর সেখানে অবস্থানকালে যেসব কর্মকাণ্ড করেছেন, সে বিষয়ে পশ্চিম পাঞ্জাব থেকে ঢাকার ডিআইজি ইন্টেলিজেন্সকে বিশদ জানানো হয়। এ সংক্রান্ত প্রতিবেদনের সঙ্গে অসমাপ্ত আত্মজীবনীর ১৩৬ থেকে ১৪৪ পৃষ্ঠা পর্যন্ত বিবরণের প্রায় হুবহু মিল। পাকিস্তানের গোয়েন্দাদের দক্ষতার আবারও প্রশংসা করছি। তবে বঙ্গবন্ধু নিজেই বিভিন্ন সময়ে বলেছেন, তিনি গোপন কর্মকাণ্ডে বিশ্বাস করেন না। আত্মগোপনে থেকে রাজনীতি করতে কখনও চাননি। আমাদের ভাবতে বিস্ময় লাগে যে, সে সময়ের পশ্চিম পাকিস্তানের গুরুত্বপূর্ণ অনেক রাজনীতিবিদ পাকিস্তানে সরকারবিরোধী গণতান্ত্রিক রাজনীতি সূচনা করার জন্য শেখ মুজিবুর রহমানের মতো এক তরুণ নেতাকে কতটা গুরুত্ব দিয়ে কথা বলেছেন। অসমাপ্ত আত্মজীবনী থেকে আমরা জানতে পারি, পূর্ব পাকিস্তানের পথে তিনি রওনা হয়েছেন। কিন্তু বিমান ছাড়তে দেরি হচ্ছে। এক ঘণ্টা পর বিমান ছাড়ল। তিনি লিখেছেন, 'আমি বুঝতে পারলাম, আমাকে যেতে দিবে না আটক করবে, এই নিয়ে দেরি করেছে। বোধ হয় শেষ পর্যন্ত দেখল, বাংলার ঝঞ্ঝাট পাঞ্জাবে কেন?' [পৃষ্ঠা :১৪৩]। তিনি ঢাকায় ফিরেই গ্রেফতার হয়ে গেলেন। ১৬৭ পৃষ্ঠায় তিনি লিখেছেন, 'দুই ঘণ্টা ইন্টারোগেশন চলল। লাহোর গিয়েছিলাম কিনা? কোথায় ছিলাম? কি কি করেছি?.. আমাকে নিরাপত্তা আইনে গ্রেফতার দেখাল।'\nগোয়েন্দা রিপোর্টের প্রথম খণ্ডের ৩২৫-৩২৮ পৃষ্ঠায় বলা হয়েছে, 'শেখ মুজিবুর রহমানকে ৩১ ডিসেম্বর গ্রেফতার করা হয়।... তিনি সোহরাওয়ার্দী ও মওলানা ভাসানীর একনিষ্ঠ সমর্থক।... তাকে নিরাপত্তা বন্দি হিসেবে আটক রাখার সুপারিশ করা হচ্ছে।'\nএমন আরও শত ধরনের তথ্য আমরা গোয়েন্দা প্রতিবেদনের দুটি খণ্ডে পাই। আরও হাজারো তথ্য-খবর মিলবে পরের খণ্ডগুলোতে। বঙ্গবন্ধুর আরও যেসব লেখা-ডায়েরি প্রকাশ করার অপেক্ষায়- তার সঙ্গে মিলিয়ে দেখা যাবে এসব তথ্য। ইতিহাসের অনেক অজানা তথ্য এভাবে আলোর মুখ দেখবে। শুধু অপূর্ণতা থাকবে আমাদের- বঙ্গবন্ধু যদি আরও লেখার অবকাশ পেতেন! কেবল ইতিহাসের জন্য নয়, আমাদের বাংলা সাহিত্যও কতভাবেই না বঞ্চিত হলো!\nধিক, ১৯৭৫ সালের ১৫ আগস্টের ঘাতক এবং তাদের পৃষ্ঠপোষকদের।


WB Police on Attack on J P Nadda Convoy: জে পি নাড্ডার কনভয়ে কিছুই হয়নি, ট্যুইট করে দাবি করল রাজ্য পুলিশ – News18 Bangla\nজে পি নাড্ডার কনভয়ে কিছুই হয়নি, ট্যুইট করে দাবি করল রাজ্য পুলিশ\nহামলায় ক্ষতিগ্রস্ত বিজেপি নেতা কৈলাস বিজয়বর্গীয়র গাড়ি৷\nএ দিন বিজেপি সভাপতি জে পি নাড্ডা ডায়মন্ড হারবারে যাওয়ার পথে দক্ষিণ চব্বিশ পরগণার শিরাকোলে তাঁর কনভয়ে হামলা চালানোর অভিযোগ ওঠে তৃণমূল কর্মী, সমর্থকদের বিরুদ্ধে৷\nLast Updated : December 10, 2020, 16:48 IST\n#কলকাতা: বিজেপি সভাপতি জে পি নাড্ডার কনভয়ে কিছুই হয়নি৷ শুধুমাত্র কনভয়ের শেষ দিকে অনেকটা পিছনে থাকা কয়েকটি গাড়ি লক্ষ্য করে রাস্তার পাশ থেকে কয়েকজন পাথর ছুড়েছে৷ বিবৃতি দিয়ে ট্যুইটারে এমনই দাবি করল রাজ্য পুলিশ৷ তবে ঘটনার তদন্ত করে দেখা হচ্ছে বলেও পুলিশের তরফে আশ্বস্ত করা হয়েছে৷\nএ দিন বিজেপি সভাপতি জে পি নাড্ডা ডায়মন্ড হারবারে যাওয়ার পথে দক্ষিণ চব্বিশ পরগণার শিরাকোলে তাঁর কনভয়ে হামলা চালানোর অভিযোগ ওঠে তৃণমূল কর্মী, সমর্থকদের বিরুদ্ধে৷ বিজেপি সভাপতির গাড়ি লক্ষ্য করে ছোড়া হয় ইট, লাঠি৷ বিজেপি রাজ্য সভাপতি দিলীপ ঘোষ, কেন্দ্রীয় পর্যবেক্ষক কৈলাস বিজয়বর্গীয়, মুকুল রায়দের গাড়িতেও হামলা করা হয় বলে অভিযোগ৷ মাটিতে ফেলে মারা হয় বিজেপি কর্মীদের৷ পুলিশের সামনেই হামলার অভিযোগ করা হয়েছে বিজেপি-র তরফে৷ ঘটনার রিপোর্ট চেয়ে পাঠিয়েছে কেন্দ্রীয় স্বরাষ্ট্রমন্ত্রক৷ রাজ্যের আইনশৃঙ্খলা পরিস্থিতির নিন্দা করেছেন রাজ্যপাল জগদীপ ধনখড়৷\nযদিও রাজ্য পুলিশের তরফে ট্যুইটারে জানানো হয়েছে, 'বিজেপি-র সর্বভারতীয় সভাপতি জে পি নাড্ডা নিরাপদেই দক্ষিণ চব্বিশ পরগণা ডায়মন্ড হারবারে তাঁর গন্তব্যে পৌঁছন৷ তাঁর কনভয়ে কিছুই হয়নি৷ ফলতার দেবীপুরে রাস্তার পাশে দাঁড়িয়ে থাকা কয়েকজন কনভয়ের অনেক পিছনে থাকা কয়েকটি গাড়ি লক্ষ্য করে আচমকা পাথর ছোড়ে৷ সবাই সুরক্ষিত রয়েছেন এবং পরিস্থিতি শান্তিপূর্ণই রয়েছে৷ প্রকৃত কী ঘটনা ঘটেছে তা জানতে তদন্ত শুরু হয়েছে৷ '\nEveryone is safe and situation is peaceful. Matter is being investigated to find out actual happenings. 2/2\nযদিও পুলিশের এই দাবি মানতে নারাজ বিজেপি নেতারা৷ জে পি নাড্ডা নিজে দাবি করেছেন, তাঁকে আটকাতে সবরকম চেষ্টা করেছিল তৃণমূলের গুন্ডাবাহিনী৷ কৈলাস বিজয়বর্গীয়, মুকুল রায়রা আহত হয়েছেন বলেও দাবি করেছেন বিজেপি সভাপতি৷ রাজ্য প্রশাসনের রাজনীতিকরণ হয়েছে বলেও অভিযোগ করেন তিনি৷\nFirst published: December 10, 2020, 16:48 IST\nTags: BJP, J P Nadda, TMC, West bengal Police


এবার করোনা আক্রান্ত দক্ষিণী সুপারস্টার রাম চরণ, রয়েছেন হোম কোয়ারেন্টাইনে\nHome সিনে দুনিয়া এবার করোনা আক্রান্ত দক্ষিণী সুপারস্টার রাম চরণ, রয়েছেন হোম কোয়ারেন্টাইনে\nএবার করোনা আক্রান্ত দক্ষিণী ছবির এই সুপারস্টার। মঙ্গলবার সাত সকালে টুইটারে নিজের করোনা আক্রান্ত হওয়ার খবর জানালেন অভিনেতা। তবে উদ্বেগের কোনও কারণ নেই, অনুরাগীদের আশ্বস্ত করে অভিনেতা বলেন, তিনি উপসর্গহীন করোনা আক্রান্ত এবং আপতত হোম কোয়ারেন্টাইনেই রয়েছেন।\nসোশ্যাল মিডিয়ার দেওয়ালে রুপোলি পর্দার ধ্রুবা লেখেন- ‘আমি করোনা পজিটিভ। কোনও রকম উপসর্গ নেই এবং বাড়িতেই কোয়ারেন্টাইনে রয়েছে। আশা করছি দ্রুত সেরে উঠব, এবং আরও শক্তিশালী হয়ে ফিরে আসব’। তিনি পাশাপাশি যোগ করেন, গত কয়েকদিনে যাঁরা তাঁর সংস্পর্শে এসেছেন তাঁরা যেন করোনা পরীক্ষা করিয়ে নেন এবং নিজের শারীরিক পরিস্থিতি সম্পর্কে আগামিতে সমস্ত আপটেড দেওয়ার আশ্বাসও দেন চিরঞ্জীবী পুত্র।\nসোমবারই আচমকা চিরঞ্জিবীর আসন্ন ছবি,’আচার্য’-র সেটে হাজির হয়েছিলেন রাম চরণ। সেই ছবিও ভাইরাল হয় নেটদুনিয়ায়। এই ছবি যৌথভাবে প্রযোজনা করছেন রাম চরণ।\nগত ২২ ডিসেম্বর পর্যন্ত এস এস রাজামৌলির ‘আরআরআর’ সিনেমায় শ্যুটিং সেরেছেন রাম চরণ। পাশাপাশি সুস্মিতা কোনিডিলার ওয়েব সিরিজ ‘শুটআউট’র প্রমোশনেও যোগ দিয়েছিলেন। ক্রিসমাসে পরিবার ও ইন্ডাস্ট্রির বন্ধুদের সঙ্গে সেলিব্রেশনেও মেতে উঠেছিলেন রাম। আল্লু অর্জুন, নীহারিকা কোনিডিলা, বরুণ তেজ, সাই ধর্মা তেজ, আল্লু সিরিশরা হাজির ছিলেন রাম চরণের ঘরোয়া ক্রিসমাস পার্টিতে।\nPrevious articleউহানের কোভিড সংক্রমণের খবর বিশ্বকে জানিয়ে চার বছরের কারাদণ্ডে দণ্ডিত সাংবাদিক\nNext articleফের উত্তপ্ত নন্দীগ্রাম! শুভেন্দুর ব়্যালিতে যোগ দিতে যাওয়ার সময়ে বিজেপি কর্মীদের উপর হামলার অভিযোগ\nবব বিশ্বাস আবারও ফিরছেন পর্দায়! প্রকাশ্যে অভিষেকের ফার্স্ট ‘লুক’


আটদিন পেরিয়ে গেলেও মদন ঘোড়ইয়ের মৃতদেহ দ্বিতীয়বার ময়নাতদন্ত এইমসে করার দাবি বিজেপির | Jugasankha\nশরণানন্দ দাস, কলকাতা: আদালতের নির্দেশ সত্ত্বেও আটদিন পেরিয়ে গেলেও পটাশপুরের বিজেপি কর্মী মদন ঘোড়ইয়ের মরদেহের দ্বিতীয় বার ময়নাতদন্ত হয়নি। বুধবার কলকাতার গান্ধি মূর্তির নিচে মদন ঘোড়ইয়ের পরিবার, বিজেপির কর্মীদের সঙ্গে দ্বিতীয়বার ময়নাতদন্তের দাবিতে অবস্থান বিক্ষোভে অংশ নেয়। পরিবার দাবি জানায় দ্রুত দ্বিতীয়বার ময়নাতদন্ত করে দেহ তাঁদের হাতে তুলে দেওয়া হোক। বিজেপির দাবি, আরজিকর নয় মরদেহের দ্বিতীয় বার ময়নাতদন্ত দিল্লির এইমসে করা হোক।\nরাজ্য বিজেপির সাধারণ সম্পাদক সায়ন্তন বসু বলেন, ‘পটাশপুরের মদন ঘোড়ই ছাড়াও উত্তরবঙ্গের ইটাহারের অনুপ রায়েরও পুলিশি হেফাজতে মৃত্যু হয়েছে। অনুপ এবং মদন ঘোড়ই দুজনের দেহই দ্বিতীয়বার ময়নাতদন্তের নির্দেশ দিয়েছে আদালত। অনুপের পরিবার তাঁর দেহ বাড়িতেই কবর দিয়েছে। যাতে সিবিআই তদন্ত বা দ্বিতীয়বার ময়নাতদন্তের জন্য দেহ তুলে আনা যায়। কিন্ত মদন ঘোড়ইয়ের দেহ এখনও পরিবার ফেরত পায়নি। কারণ আদালতের নির্দেশ সত্ত্বেও রাজ্য সরকার দ্বিতীয়বার ময়নাতদন্ত করেনি। আমাদের আরজিকর হাসপাতালের উপর ভরসা নেই, ওটা তৃণমূলের আড্ডাখানা হয়ে গিয়েছে। আমরা চাই অনুপ এবং মদন ঘোড়ই দুজনের মরদেহের ময়নাতদন্ত দিল্লির এইমসে হোক।’\n[আরও পড়ুন- পাঁচ লাখ মানুষ নিজেকে বিজেপির থেকে সুরক্ষিত চিহ্নিত করেছে, দাবি পুরমন্ত্রীর]\nতিনি বলেন, ‘পুলিশ তৃণমূলের মতো গুণ্ডারাজ চালাচ্ছে। মদন ঘোড়ইকে পুলিশ যখন বাড়ি থেকে তুলে নিয়ে যায়, যথেষ্ট কাগজপত্র তাদের কাছে ছিল না। একইভাবে অনুপকেও বিনা কারণে পুলিশ তুলে নিয়ে গিয়েছিল। দুজনেরই পুলিশি হেফাজতে থাকাকালীন মৃত্যু হয়েছে। আসল সত্যিটা প্রকাশ হয়ে যাবে বলেই দ্বিতীয়বার ময়নাতদন্ত করতে চাইছে না। আমরা কিন্তু এর শেষ দেখে ছাড়ব।’\nবিজেপির মহিলা মোর্চার সভানেত্রী অগ্নিমিত্রা পল বলেন, ‘এই সরকার কি আদালতের রায়কেও মান্যতা দেবে না? এতোগুলো দিন পেরিয়ে গেল মদন ঘোড়ইয়ের দেহের দ্বিতীয় বার ময়নাতদন্ত হলনা। আমি বুঝতে পারছি না পশ্চিমবঙ্গ কি ভারতবর্ষের বাইরে?’\nজীবন যুদ্ধের অন্য গল্প! ইন্টারনেট নেই, অনলাইন ক্লাস, রোজ পাহাড়ে ওঠেন এই যুবক


আরব নারীদের যৌনজীবন ! | সংবাদ প্রতিদিন বিডি ::...\nHome / Slide Show / আরব নারীদের যৌনজীবন !\nডেস্ক : উপকূলীয় অঞ্চলের, বিশেষ করে মিশরের পুরুষরা ভুল জায়গায় সেক্স করতে চায়- এক মিশরীয় নারী লেখিকা শিরীন এল ফেকিকে কানে কানে এমনই বলেছেন।\nরাজনৈতিক দিক থেকে শুরু করে বিভিন্ন বিষয়ে আরব বিশ্বে অনেক পরিবর্তন ঘটে গেছে। কিন্তু যৌনতা সম্পর্কে তাদের দৃষ্টি ভঙ্গি কতটুকু পাল্টেছে তা নিয়ে গবেষণা করেছেন পুরষ্কার বিজয়ী সাংবাদিক ড. শিরীন এল ফেকি। এ নিয়ে তিনি সেক্স এন্ড সিটাডেল শিরোনামের একটি বই লিখেছেন।\nবইটি মূলত সাক্ষাৎকার, পরিসংখ্যান, জরিপ, সাংবাদিকতা এবং ব্যক্তি স্মৃতিচারনের মিশেল। শিরীন এল ফেকি পাশ্চাত্যে বড় হলেও তাঁর মা মিসরীয় এবং বাবা ওয়েলসের। এবং ধর্মের দিক থেকে তিনি মুসলিম।\nবইটির অনেক অধ্যায়ে লেখিকার দাদীর উপস্থিতি দেখতে পাওয়া যায়। তিনি মজার মজার প্রবচন বলে যান বিভিন্ন প্রসঙ্গে। যেমন, সমকামিতা অধ্যায়ের শুরুতে বলেছেন- যতক্ষণ না এটা আমার সাথে হচ্ছে, ততক্ষন আমার বলার কিছু নেই।\nঝরঝরে বলার ভঙ্গিমায় লেখিকা আরবের সামজিক এবং যৌন-বিকাশের সম্পর্ক ঘটাতে চেয়েছেন এভাবেঃ মিশরের সমাজে এমন আমূল পরিবর্তন ছুঁয়ে গেছে আজিজার শোবার ঘরে। যদিও মাটিতে কোন কাঁপন লাগে না যখন সে এবং তার স্বামী পরস্পরের কাছে আসে।\nআরব সমাজকে ড. এল ফেকি ভিতর থেকে, বাইরে থেকে দেখতে সক্ষম হয়েছেন। বলা যায়, একটি ভিন্ন প্রেক্ষাপট থেকে দেখেছেন।\nসেখানকার প্রচলিত প্রথা অনুসারে, সতীত্ব যেন পুরুষদের থেকে নারীদের জন্য বেশি প্রযোজ্য। আর বিয়ে ব্যাপারটি ব্যক্তিগতও নয়, সমানও নয়। ওখানে সতীত্ব ব্যাপারটি এমন তীব্র যে, বিয়ের প্রথম রাতের পর সতীত্বের প্রমান-স্বরূপ রক্তাক্ত বেড শিট সবাইকে দেখাতে হয়।\nভার্সিটি পড়ুয়ায় এক কম বয়সী মেয়ে এক ফেকিকে বলেছে, সে কেন খুব গোপনে বিয়ে করেছিল। তার ভাষায়- এটা যদি আমার মা বাবা জানত, তবে আমাকে মেরে ফেলত। বিয়ে পূর্ব এমন সম্পর্কের কারণে এমন ঘটনা অনেক পরিবারে হরহামেশাই ঘটে।\nএমন কি আরব বিশ্বের নামকরা এক যৌন থেরাপিস্ট বিয়ে পূর্ব সেক্সের কট্টর বিরোধী। স্ত্রীদের প্রতি তার উপদেশ হল, ঘরের বাইরে স্বামীরা অনেক প্ররোচনায় থাকে। তাকে সন্তুষ্ট করতে আপনাদের সবসময় রাজি থাকতে হবে। সে যেন কোন কারন না পায় জাহান্নামের আগুনের কাছে যেতে।\nমিসরীয় পুলিশ নিয়মিত গে-দের গ্রেপ্তার করে। তাদের ইলেকট্রিক শক এবং নির্মম বেত্রাঘাত করা হয়। প্রায় ৮০ শতাংশ মিসরীয় নারীদের যৌনাঙ্গ ছেদ করা হয়। এ ক্ষেত্রে, তাদের ভগাঙ্কুর কেটে ফেলে দেয়া হয়। যৌন লালসা কমাতে মেয়েদের খাতনার এই ব্যবস্থা মিশরে ব্যাপকভাবে প্রচলিত।\nPrevious: মৌলভীবাজারে শিক্ষকের অন্ডকোষে লাথি মেরে শিক্ষা দিলেন শিক্ষিকা\nNext: ‘পোস্টারে আ. লীগ নেতার নাম না থাকায়’ কোরআন মাহফিল বন্ধ


সাত প্রজন্ম ধরে চলা ২০২ বছরের ব্যবসায় ইস্পাহানি পরিবার! সাত প্রজন্ম ধরে চলা ২০২ বছরের ব্যবসায় ইস্পাহানি পরিবার! – উদ্যোক্তার খোঁজে\nবুধবার, ০৬ জুলাই ২০২২, ১২:৪১ অপরাহ্ন\nঅন্যান্য, প্রাতিষ্ঠানিক সংবাদ, প্রেরণাদায়ক ফিচার, প্রেরণার উৎস, ব্যবসায়ী, সফল মানুষ, সফলতা, স্লাইড\nদেশভাগের সময় কলকাতার বড় কয়েকটি ব্যবসায়ী গ্রুপ তৎকালীন পূর্ব পাকিস্তানে ব্যবসা সম্প্রসারণ করেছিল। সে সময়ের পূর্ব পাকিস্তান অর্থাৎ বর্তমান বাংলাদেশে তাদের হতে গড়ে উঠেছিল পাটকল, বস্ত্রকলের বহু কারখানা। এ তালিকায় ছিলেন পশ্চিম পাকিস্তানি পুঁজিপতিরাও। বাংলাদেশ স্বাধীন হওয়ার পর তাঁদের অনেকেই পশ্চিম পাকিস্তানি উদ্যোক্তাদের মতো পাকিস্তানকে বেছে নিয়েছেন।\nতবে নিজেদের পুরোনো আবাস কলকাতামুখী হয়নি মির্জা আহমেদ ইস্পাহানি ও তাঁর সন্তান মির্জা মেহদী (সাদরি) ইস্পাহানি। কলকাতা থেকে এসে শুধু এ দেশে থেকে যাননি ইস্পাহানি পরিবারের এই দুই কিংবদন্তি। এ দেশের অর্থনীতিতেও বড় অবদান রেখেছেন তাঁরা দুজন। সেই অবদানের তালিকা বড় হচ্ছে তাঁদের উত্তরসূরিদের হাত ধরে।\nইস্পাহানি পরিবারের পারিবারিক ব্যবসা ২০২ বছরের। সাত প্রজন্ম ধরে চলা এই ব্যবসার তিন প্রজন্মই এ দেশের অর্থনীতিতে অবদান রেখেছেন। দেশভাগের সময় থেকে শুরু হয়ে স্বাধীন বাংলাদেশে এম এম ইস্পাহানি লিমিটেডের ব্যবসার বয়স এখন ৭৫ বছর। ভারতীয় উপমহাদেশ বা পাকিস্তান আমল বাদ দিলেও বাংলাদেশের ৫০ বছরে অনেক খাতে পথ দেখিয়েছে এই গ্রুপ।\nসপ্তম প্রজন্মের হাতে নেতৃত্ব: প্রায় ২০২ বছর ধরে সততা ও সুনামের সঙ্গে ব্যবসা করে আসা এই প্রতিষ্ঠানটির বাংলাদেশের শিক্ষা, স্বাস্থ্য ও ক্রীড়ায় অবদান ঈর্ষণীয়। ব্যবসার প্রসারের সঙ্গে সমানতালে প্রসার করেছে নিজেদের সামাজিক কর্মকাণ্ডের। ব্যবসায় নীতি-নৈতিকতার চর্চা ধরে রাখা গ্রুপটি মানুষের কল্যাণে সবকিছু করে নীরবে।\nব্যবসায়ী মহলেও ইস্পাহানি পরিবারকে সম্মানের আসনে রাখেন সবাই। ইস্পাহানি গ্রুপে এখন নেতৃত্ব দিচ্ছে সপ্তম প্রজন্ম। বর্তমান চেয়ারম্যান মির্জা সালমান ইস্পাহানি সপ্তম প্রজন্মের উত্তরসূরি। আলাপকালে বলেছেন ইস্পাহানির অতীত, বর্তমান ও ভবিষ্যৎ পরিকল্পনা নিয়ে।\nইসফাহান থেকে ভারতীয় উপমহাদেশে: ভারতীয় উপমহাদেশে এসে পারস্য বণিকদের বাণিজ্যের ইতিহাস অনেক পুরোনো। সেই বাণিজ্যের শেষ ধাপে ১৮২০ সালে পারস্যের (ইরান) ইসফাহান শহর থেকে ব্রিটিশশাসিত ভারতের মুম্বাই শহরে এসে ব্যবসা শুরু করেন হাজি মোহাম্মদ হাশিম। তাঁর হাত ধরেই ২০২ বছর আগে এ অঞ্চলে ইস্পাহানি পরিবারের ব্যবসার শুরু। সময়ের সঙ্গে ধাপে ধাপে মোহাম্মদ হাশিম ও তাঁর উত্তরসূরিরা লন্ডন, মিসর, রেঙ্গুন, ভারতের চেন্নাই ও কলকাতা ঘুরে ঢাকা এবং সর্বশেষ চট্টগ্রামে ব্যবসা সম্প্রসারণ করেন।\nদেশভাগের আগে চা-পাটের ব্যবসা ছাড়াও বিমান পরিবহন, ব্যাংক, ইনস্যুরেন্স কোম্পানিতে বিনিয়োগ করেছিল গ্রুপটি। হাজি মোহাম্মদ হাশিমের উত্তরসূরিদের অনেকে পরে ব্যবসা বা চাকরি নিয়ে যুক্তরাজ্য, যুক্তরাষ্ট্র, কানাডা, অস্ট্রেলিয়া, সিঙ্গাপুর, ভারত ও পাকিস্তানে নিজেদের ব্যবসা নিয়ে ছড়িয়ে-ছিটিয়ে গেছেন। তবে কলকাতা থেকে আসা উত্তরসূরিরা ইস্পাহানির ব্যবসায়িক কার্যক্রমের পরিধি বাড়িয়ে চলেছেন এ দেশে।\nপাট ও বস্ত্রে বড় বিনিয়োগ দিয়ে শুরু: পূর্ব পাকিস্তানে ইস্পাহানি গ্রুপের ব্যবসা সম্প্রসারণ শুরুর ইতিহাস লেখা আছে তৎকালীন যুক্তরাজ্যের মার্কেন্টাইল ব্যাংক অব ইন্ডিয়া লিমিটেডের গোপনীয় নথিতে। ১৯৪৭ সালের জুলাই মাসে ব্যাংকটির একজন কর্মকর্তাকে পাঠানো হয়েছিল পূর্ব বাংলায়।\nলিওনেল ব্ল্যাঙ্কস নামের সেই কর্মকর্তা মার্কেন্টাইল ব্যাংকের সহযোগী প্রতিষ্ঠান হংকং ব্যাংকের নতুন শাখা খোলার সম্ভাবনা দেখতে ঢাকা, নারায়ণগঞ্জ, চাঁদপুর ও চট্টগ্রাম সফর করেন। সফর শেষে তাঁর দেওয়া প্রতিবেদনে তিনি তুলে ধরেন, কলকাতা থেকে বড় ব্যবসায়িক প্রতিষ্ঠান ইস্পাহানি বড় পরিসরে চট্টগ্রামে ব্যবসা সম্প্রসারণে যাচ্ছে। পাশাপাশি ইস্পাহানি পরিবার নিজেদের থাকার জন্য আসকারদীঘির পাড়ে ‘বিশপ হাউস’ কিনেছে। শহরের নানা জায়গায় তারা জমি কিনছে।\nসাত প্রজন্ম: ইস্পাহানি পরিবার শুধু ব্যবসাই সম্প্রসারণ করেনি, দেশভাগের পর কলকাতা থেকে সদর দপ্তর চট্টগ্রামে নিয়ে এসেছিল। বাংলাদেশে ইস্পাহানি গ্রুপের প্রতিষ্ঠাতা বর্তমান চেয়ারম্যান মির্জা সালমান ইস্পাহানির দাদা মির্জা আহমেদ ইস্পাহানি। সে সময় চট্টগ্রামে একের পর এক কারখানা গড়ে ওঠে তাঁর হাত ধরে।\nমির্জা আহমেদ ইস্পাহানির সন্তান মির্জা মেহদী (সাদরি) ইস্পাহানিও বাবার সঙ্গে শিল্পকারখানা গড়ার কাজে নেতৃত্ব দেন। এরপরে যুক্ত হন মির্জা মেহদী ইস্পাহানির সন্তান মির্জা আলী বেহরুজ ইস্পাহানি। ২০১৭ সালে তাঁর মৃত্যুর পর হাল ধরেন মির্জা মেহদী ইস্পাহানির আরেক সন্তান বর্তমান চেয়ারম্যান মির্জা সালমান ইস্পাহানি। উত্তরসূরিদের প্রত্যেকের হাতে ধরে ব্যবসা সম্প্রসারণ হয়েছে।\nদেশভাগের পর কলকাতার ভিক্টরি জুট মিলের যন্ত্রপাতি খুলে এনে চট্টগ্রামের কাট্টলীতে একই নামে পাটকল স্থাপন করে ইস্পাহানি পরিবার। এরপর ১৯৫০ সালে কালুরঘাটে স্থাপন করা হয় চিটাগাং জুট ম্যানুফ্যাকচারিং কোম্পানি লিমিটেড। ১৯৫৪ সালে পাহাড়তলীতে ‘পাহাড়তলী টেক্সটাইল অ্যান্ড হোসিয়ারি মিল’ নামে বস্ত্রকল গড়ে তোলে ইস্পাহানি।\nচট্টগ্রামকে এগিয়ে নিতে একই সময়ে ইস্টার্ন ফেডারেল ইনস্যুরেন্স কোম্পানির প্রধান শেয়ারহোল্ডার হিসেবে কোম্পানিটির সদর দপ্তর কলকাতা থেকে চট্টগ্রামে স্থানান্তর করেছিলেন এম এ ইস্পাহানি। এ ছাড়া বিদ্যুৎকেন্দ্র, শিপিং ব্যবসায়ও যুক্ত হয় গ্রুপটি। চট্টগ্রামে ইস্পাহানির প্রধান কার্যালয় স্থাপনের পরই খুব দ্রুত একের পর এক কারখানা গড়ে তোলার মাধ্যমে তৎকালীন পূর্ব পাকিস্তানে বড় শিল্প গ্রুপ হিসেবে আত্মপ্রকাশ করে পরিবারটি।\nরুশ অর্থনীতিবিদ এস এস বারানভ ‘পূর্ব বাংলার অর্থনৈতিক উন্নয়নের বৈশিষ্ট্য’ গ্রন্থে লিখেছেন, ষাটের দশকে পূর্ব বাংলায় পাটকল স্থাপনে যে কটি গ্রুপ ও পরিবার নেতৃত্ব দিয়েছিল, তার মধ্যে ইস্পাহানি পরিবার অন্যতম। দেশের শেয়ারবাজারের দুই প্রতিষ্ঠান ঢাকা স্টক এক্সচেঞ্জ (ডিএসই) ও চট্টগ্রাম স্টক এক্সচেঞ্জ (সিএসই) প্রতিষ্ঠার নেপথ্যেও ভূমিকা রয়েছে ইস্পাহানি পরিবারের।\nঢাকা চেম্বার প্রকাশিত ‘কমার্শিয়াল হিস্ট্রি অব ঢাকা’র তথ্য অনুসারে, ১৯৬৮ সালে পাকিস্তানে উৎপাদনমুখী কারখানার সম্পদের বিচারে ইস্পাহানির অবস্থান ছিল ১২তম। তাদের উৎপাদনমুখী কারখানার সম্পদ ছিল ১৫৪ মিলিয়ন রুপি। স্বাধীন বাংলাদেশে ১৯৮৮ সালে প্রতিষ্ঠানের সংখ্যার হিসাবে জহুরুল ইসলামের ইসলাম গ্রুপের পরে ইস্পাহানি ছিল দ্বিতীয়, যাদের প্রতিষ্ঠান ছিল ২৩টি।\nবিপণন থেকে চায়ের উৎপাদন: ইস্পাহানি গ্রুপের শুরুর দিকের ব্যবসা ছিল চা। ভারতীয় উপমহাদেশে মূলত চা রপ্তানি করলেও বাগান ছিল না ইস্পাহানির হাতে। দেশভাগের পর চট্টগ্রাম এসে বিপণনের পাশাপাশি এম এম ইস্পাহানি গ্রুপ প্রথম চা উৎপাদনে যুক্ত হয়। চট্টগ্রামের ফটিকছড়িতে ইস্পাহানি গ্রুপের হাত ধরেই ১৯৬০ সালে নেপচুন চা-বাগানের খাসজমিতে উৎপাদন শুরু হয়। এরপর সাত বছরের মাথায় একে একে মৌলভীবাজারের জেরিন চা-বাগান, গাজীপুর চা-বাগান এবং মির্জাপুর চা-বাগান ইস্পাহানি গ্রুপের হাতে আসে।\nবাগান সম্প্রসারণের আরেকটি সুযোগ আসে তাঁদের হাতে। যুক্তরাজ্যে নিবন্ধিত সোয়ার গ্রুপ বিখ্যাত জেমস ফিনলে লিমিটেডকে অধিগ্রহণের পর এ দেশে প্রতিষ্ঠানটির বাগানের মালিকানা হস্তান্তরের সিদ্ধান্ত নেয়। ২০০৬ সালের মার্চে ইস্পাহানি ছাড়াও পাঁচটি গ্রুপ ও দুই ব্যক্তি ৩৯ হাজার ১১২ একরের বাগানের শেয়ার কিনে নেন। ফিনলে এখন চা উৎপাদনে শীর্ষে, যার অংশীদার ইস্পাহানিও।\nফিনলে ছাড়াও ২০২১ সালে ইস্পাহানির ৪টি বাগানে ৪৫ লাখ কেজি চা উৎপাদিত হয়েছে। প্রায় ৭ হাজার ৮৮৫ একর আয়তনের ৪টি বাগানের উৎপাদন দিয়ে চতুর্থ অবস্থানে আছে কোম্পানিটি। একরপ্রতি উৎপাদনেও শীর্ষ তিন বাগানের একটি ইস্পাহানি। এ বছর শ্রম ও কর্মসংস্থান মন্ত্রণালয় পরিবেশবান্ধব কারখানার পুরস্কার চালু করে। প্রথমবার চা-শিল্পে সেরা পরিবেশবান্ধব বাগান হিসেবে নির্বাচিত চারটি চা-বাগানের দুটিই ইস্পাহানির।\nচা বিপণনের বাজারেও বহু বছর ধরে শীর্ষস্থান ধরে রেখেছে ইস্পাহানি। চায়ের বাজারে ইস্পাহানির আধিপত্য কেমন, তা একটু পরিসংখ্যান দিলেই বোঝা যাবে। ২০১৯-২০ মৌসুমে দেশে ৯ কোটি ৫৫ লাখ কেজি চা বাজারজাত হয়েছে। এ চায়ের ১ কোটি ৮০ লাখ কেজিই বাজারজাত করে শীর্ষে অবস্থান করেছে ইস্পাহানি গ্রুপ। সহজভাবে বললে, দেশে প্রতি পাঁচ কাপ চায়ের এক কাপ তৈরি হয় ইস্পাহানির চা দিয়ে।\nশুধু চায়ের কাপে ঝড় তোলেনি ইস্পাহানি, স্থানীয় ও বহুজাতিক ব্র্যান্ডকে ছাড়িয়ে বহু পুরস্কারও অর্জন করেছে ব্র্যান্ডটি। বাংলাদেশে ব্র্যান্ড ফোরাম সেরা ব্র্যান্ড পুরস্কার প্রবর্তনের পর থেকে প্রতিবছর চায়ের ব্র্যান্ডের মধ্যে প্রথম পুরস্কার পেয়ে আসছে গ্রুপটির ইস্পাহানি মির্জাপুর চা। বাংলাদেশে দেশীয় ও বহুজাতিক সব ব্র্যান্ডের মধ্যে ২০১৮ সালে প্রথম এবং ২০২১ সালে দ্বিতীয় স্থান অর্জন করেছে ইস্পাহানির চায়ের ব্র্যান্ড।\nদেশীয় বাজারের পাশাপাশি আন্তর্জাতিক বাজারে ইস্পাহানি চায়ের রপ্তানি থেমে থাকেনি। লন্ডনের হ্যারডস স্টোরের তাকে উঠেছে মির্জাপুর ব্রেকফাস্ট টি, শ্রীমঙ্গল গ্রিন টি কিংবা ব্লেন্ডারস চয়েস ব্ল্যাক টি। এখনো ইস্পাহানি মির্জাপুর, ইসপি সুপার এবং স্টার অব বেঙ্গলসহ নানা নামে ইস্পাহানি চায়ের স্বাদ নিচ্ছেন যুক্তরাষ্ট্র, জাপান, পাকিস্তান, সৌদি আরবসহ মধ্যপ্রাচ্যের বাসিন্দারা।\nপথ দেখিয়েছে ব্যাংক-বিমা, এয়ারলাইনসে: ইস্পাহানি গ্রুপের হাত ধরে ১৯৪৬ সালের ২৩ অক্টোবর কলকাতায় ‘ওরিয়েন্ট এয়ারওয়েজ লিমিটেড’ নামে পূর্ব বাংলায় প্রথম বেসরকারি খাতের উড়োজাহাজ সংস্থা প্রতিষ্ঠিত হয়। যদিও প্রতিষ্ঠার কয়েক বছরের মাথায় ১৯৪৯ সালের শেষ দিকে পাকিস্তান সরকার কোম্পানিটি অধিগ্রহণ করে। আবার কলকাতায় মুসলিম কমার্শিয়াল ব্যাংকের প্রতিষ্ঠাতা উদ্যোক্তাদের একজন ছিলেন মির্জা আহমেদ ইস্পাহানি।\nদেশভাগের আগে ইস্টার্ন ফেডারেল ইউনিয়ন ইনস্যুরেন্স কোম্পানির প্রধান শেয়ারহোল্ডারও ছিলেন তিনি। বেসরকারি খাতে উড়োজাহাজ ব্যবসায় অভিজ্ঞতা থাকার পরও কেন বিমান পরিবহন খাতে পরে আর যুক্ত হয়নি ইস্পাহানি গ্রুপ, এমন প্রশ্নের জবাবে মির্জা সালমান ইস্পাহানি বলেন, ‘দাদার (এম এ ইস্পাহানি) হাতে এই ব্যবসার সূচনা হয়েছিল। ১৯৮৬ সালে দাদার মৃত্যুর পর এই খাতে পরিবারের আর কেউ অভিজ্ঞ ছিল না। সে জন্য বিমান পরিবহন ব্যবসায় আর ফেরা হয়নি।’\nবিনিয়োগ-কর্মসংস্থান থেমে নেই: পুরোনো অনেক ব্যবসা ধরে রাখার পাশাপাশি ইস্পাহানি গ্রুপ নতুন নতুন ব্যবসায়ও যুক্ত হয়েছে। চা বিপণন ও উৎপাদন, টেক্সটাইল, আবাসন, খাদ্যপণ্য, কৃষি, তথ্যপ্রযুক্তি, কনটেইনার ডিপো, প্যাকেজিং, জুট বেলিং, সিকিউরিটিজ এবং পর্যটন খাতে ব্যবসা রয়েছে এখন গ্রুপটির। গ্রুপটির অধীনে রয়েছে ১৮টি ব্যবসায়িক প্রতিষ্ঠান।\n২০২ বছর ধরে ব্যবসা করে আসা ইস্পাহানি গ্রুপ কখনো কোনো খাতে আগ্রাসী বিনিয়োগে যায়নি। কৃষি খাতের কথাই ধরি। ২০০৭ সালে প্রথমে বীজ বাজারজাত দিয়ে যুক্ত হয় গ্রুপটি। দুই বছর পর জৈব কীটনাশক এবং তিন বছর পর সুগন্ধি চাল দিয়ে কৃষি প্রক্রিয়াজাত কারখানায় বিনিয়োগ করে তারা। সর্বশেষ ২০২০ সালের শেষে দিনাজপুরে ১০০ কোটি টাকা ব্যয়ে ইস্পাহানি অটো রাইস মিল স্থাপন করেছে গ্রুপটি। এভাবে নিজেদের ব্যবসা সম্প্রসারণ করেছে নতুন খাতে।\nদুই দশক আগে খাদ্যপণ্যের ব্যবসায় যুক্ত হওয়া ইস্পাহানি প্রিমিয়াম বিস্কুট, টোস্ট, পাউডার ড্রিংক, চিপস বাজারজাত করছে। রপ্তানি হচ্ছে ইউরোপ, আমেরিকা ও মধ্যপ্রাচ্যেও। বছরে ২৫০ কোটি টাকার খাদ্যপণ্য বিক্রি করছে প্রতিষ্ঠানটি। পুরোনো পাটকল ছেড়ে এখন টেক্সটাইল খাতেও বিনিয়োগ বাড়াচ্ছে ইস্পাহানি। কয়েক বছর আগে ২৫০ কোটি টাকা ব্যয়ে চট্টগ্রামের পাহাড়তলীতে ‘পাহাড়তলী টেক্সটাইল অ্যান্ড হোসিয়ারি মিলস’ কারখানা সম্প্রসারণ করেছে গ্রুপটি। তাতে টেক্সটাইল কারখানার বার্ষিক লেনদেন বেড়ে ৬০০ কোটিতে উন্নীত হয়েছে।\n২০১৮ সালে চট্টগ্রামের উত্তর কাট্টলীতে ভিক্টরি জুট মিলের জায়গায় সামিট গ্রুপ ও অ্যালায়েন্স হোল্ডিংস লিমিটেডের সঙ্গে মিলে কনটেইনার ডিপো গড়ে তুলেছে। প্রায় ১৩০ কোটি টাকায় এখন গাজীপুরে চায়ের অত্যাধুনিক কারখানা গড়ে তুলছে গ্রুপটি। ঢাকা ও খুলনায় পর্যটন ব্যবসায় বিনিয়োগের পরিকল্পনাও প্রায় চূড়ান্ত করে ফেলেছে গ্রুপটি।\nবর্তমানে বছরে নিজেদের কারখানায় উৎপাদিত ও প্রক্রিয়াজাত হওয়া প্রায় দুই হাজার কোটি টাকার পণ্য বিক্রি করছে গ্রুপটি। গ্রুপটির কর্মিসংখ্যা এখন ১২ হাজার, যাঁদের পরিবারের অংশ হিসেবে মনে করে ইস্পাহানি পরিবার। বিনা খরচে শ্রমিক ও মাঠপর্যায়ের কর্মীদের সন্তানদের পড়ালেখার ব্যবস্থা, চিকিৎসা, কোম্পানির মুনাফায় শ্রমিকদের অংশগ্রহণ নিশ্চিত করেছে গ্রুপটি। করোনার সময় ইস্পাহানির কর্মীদের পদোন্নতি বা সুযোগ-সুবিধা কিছুই কাটছাঁট হয়নি। চাকরিও যায়নি কারও।\nবহুজাতিক ব্যাংক এইচএসবিসির অধিগ্রহণে আসা দ্য মার্কেন্টাইল ব্যাংক অব ইন্ডিয়ার কর্মকর্তা লিওনেল ব্ল্যাঙ্কস ’৪৭ সালে দেওয়া প্রতিবেদনে বলেছিলেন, দেশভাগের আগে অস্থির সময়ে চট্টগ্রামে হংকং ব্যাংকের শাখা খোলার উপযুক্ত সময় নয়। অবশ্য ইস্পাহানি পরিবার হংকং ব্যাংকের নতুন শাখা খোলার পরামর্শ দিয়েছিল বলেও তিনি ওই প্রতিবেদনে তুলে ধরেন। ইস্পাহানি পরিবারের দূরদর্শী মতামত যে ঠিক ছিল, তা ইস্পাহানি গ্রুপের অগ্রগতি বা চট্টগ্রাম ঘিরে বাংলাদেশের অগ্রগতির মধ্য দিয়ে এরই মধ্যে প্রমাণিত।\n’৭১ সালে দেশ স্বাধীন হওয়ার পর বিশৃঙ্খলা ঠেকাতে সব কারখানা জাতীয়করণ করা হলে ইস্পাহানির চা-বাগান ও কারখানাও সরকারের হাতে চলে যায়। তবে ফিরিয়ে দিতে খুব বেশি সময় নেয়নি তৎকালীন বঙ্গবন্ধু শেখ মুজিবুর রহমানের সরকার। এক চিঠিতেই মির্জা সালমান ইস্পাহানির দাদাকে বাগান-কারখানা ফিরিয়ে দেয় সরকার। এর পর থেকে ইস্পাহানি গ্রুপও এ দেশের অর্থনীতি, স্বাস্থ্য, শিক্ষা ও ক্রীড়ায় অবদান রেখে চলেছে।\nবিশ্বের অনেক দেশ-শহরে ব্যবসার প্রসার ঘটালেও ৭৫ বছর আগে চট্টগ্রাম তথা বাংলাদেশকে প্রধান কার্যালয় হিসেবে বেছে নিয়েছিল ইস্পাহানি। এ সময়ে শুধু বাংলাদেশিই হয়নি, সততা-নৈতিকতা মেনে যে ব্যবসা করা যায়, তারও পথ দেখিয়েছে গ্রুপটি। বাংলাদেশি ব্র্যান্ডকে বিশ্বে পরিচিত করেছে। ২০২ বছরের পারিবারিক ব্যবসা শুধু ইস্পাহানির নয়, এ দেশের জন্যও গৌরবের। তথ্যসূত্র: প্রথমআলো।


আপনার সকালকে আরও সুন্দর করে শুরু করার 10 টি উপায় | rapanex\nby Jahid Alvi · July 1, 2020\nসকাল আপনার দিনের সবচেয়ে গুরুত্বপূর্ণ অংশ। আপনার চোখ খোলা এবং বিছানা থেকে উঠার মুহুর্ত থেকে, আপনি আপনার দিনের বাকি অংশটি শুরু করতে শুরু করেছেন। এবং, যদি আপনি কিছু স্বাস্থ্যকর অভ্যাস স্থাপন না করেন তবে আপনি নিজের বিরুদ্ধে কাজ করতে পারেন। সত্যটি হল, একটি স্বাস্থ্যকর সকালের রুটিন আপনাকে পুরো দিনের সময় সুপার-উত্পাদনশীল করে তুলতে পারে।\nতবে, কীভাবে আপনি আপনার পুরো দিনগুলিকে আরও উত্পাদনশীল করে তুলতে আপনার সকালকে রূপান্তর করতে পারেন? আপনি যদি উত্তরটি জানতে আগ্রহী হন তবে কেবল পড়া চালিয়ে যান। এখানে 10 টি সেরা সকালের রুটিন টিপস যা আপনাকে আগের চেয়ে আরও বেশি উত্পাদনশীল করে তুলবে।\nসুতরাং আপনার সকালকে আরও ভাল করার 10 টি উপায় এখানে রইল:\nতাই অনেকে ঘুম থেকে ওঠার সাথে সাথে তাদের ইন্টারনেট সংযোগ চালু করার অস্বাস্থ্যকর অভ্যাস গড়ে তুলেছে। এটি আমাদের মস্তিস্ক এবং আমাদের অভ্যন্তরীণ ভারসাম্যের জন্য অত্যন্ত ক্ষতিকারক।\nআপনি একবার অনলাইনে গেলে আপনার সাথে সাথে বোমা ফেলা হবে:\nসামাজিক মিডিয়া বিজ্ঞপ্তি\nএটি আপনাকে নিজেকে একত্রিত করতে এবং আপনার সকালের ভারসাম্য খুঁজে পেতে দেয় না। পরিবর্তে, আপনার মস্তিষ্ক এমন হাজারো তথ্য এবং বার্তা পায় যা সামান্য চাপ এবং উদ্বেগের কারণ হতে পারে। আপনার সকাল ঠিক শুরু হয় তা নিশ্চিত করতে , বিছানা থেকে নামার পরে কমপক্ষে আধ ঘন্টা অবধি অফলাইনে থাকুন ।\n2. একটি ভাল ঘুম দিন।\nসবকিছু ঘুমের উপর নির্ভর করে। তবে যখন আমরা ঘুম থেকে বঞ্চিত থাকি তখন জ্ঞান-চাহিদা এবং সৃজনশীল কাজ করা অত্যন্ত কঠিন। স্বল্প শক্তি, মনোনিবেশ করতে অসুবিধা, ক্লান্তি, বিরক্তি এবং দুর্বল প্রেরণা প্রত্যক্ষভাবে দুর্বল ঘুম, বিশেষত ধারাবাহিকভাবে দুর্বল ঘুম থেকে আসতে পারে । অন্যদিকে, ভাল ঘুম সবকিছুকে আরও ভাল করে তোলে।\n3. স্বাস্থ্যকর নাস্তা করুন।\nসকালেন নাস্তা সবচেয়ে গুরুত্বপূর্ণ খাবার বলা হয়। আপনি সকালে যা খান তা আপনার দেহ সবচেয়ে ভাল শোষণ করবে এবং সারা দিন ধরে কাজ করবে। এটি এমন খাদ্য যা আপনার পুরো সিস্টেমটি নতুন করে শুরু করবে।\nসুতরাং, আপনার প্রতিদিনের উত্পাদনশীলতা বাড়ানোর জন্য আপনাকে প্রতিদিন সকালে একটি স্বাস্থ্যকর এবং পুষ্টিকর নাস্তা খাওয়া দরকার ।\n4. দিনের জন্য একটি পরিকল্পনা করুন।\nআপনি যদি আগের রাতে কোনও করণীয় তালিকাটি না লিখে থাকেন তবে সকালে করুন। এটি আপনাকে আপনার দিনের জন্য একটি কাজেন পরিকল্পনা এবং উদ্দেশ্য দেয়।\n5. সংগীত শুনুন বা একটি অনুপ্রেরণামূলক বই পড়ুন।\nইতিবাচক সংগীত শুনে বা একটি অনুপ্রেরণামূলক বই পড়ে আপনার দিন শুরু করুন। এটি আপনাকে আরও ভাল দিন হিসাবে সেট আপ করে কারণ আপনার ইতিবাচক মানসিকতা এবং একটি ভাল মনোভাব থাকবে।\n6. এমন কিছু করুন যা আপনাকে খুশি করে।\nনিজেকে একটু ট্রিট করুন বা এমন কিছু করুন যা আপনাকে খুশি করে। এটি সবার জন্য আলাদা হবে। হতে পারে আপনি আপনার প্রিয় কফি শপ থেকে একটি কফি পেতে যেতে চান, আপনি আপনার জার্নালে লিখতে চান, সম্ভবত আপনি একটি ওয়ার্কআউট করতে চান। আপনি উপভোগ করেন এমন কিছু করুন।\n7. কিছু জল পান করুন।\nআপনি ৮ ঘন্টা ঘুমানোর পরে, আপনি সাধারণত জাগ্রত হন। তাই নিজেকে পুনরায় হাইড্রেট করতে এবং নিজেকে আরও জাগ্রত এবং শক্তিশালী বোধ করতে সহায়তা করার জন্য সকালে একটি বৃহত গ্লাস জল পান করুন সাথে একটু লেবুর রস যুক্ত করে নিন। লেবু আপনার প্রতিরোধ ক্ষমতা বাড়াতে সহায়তা করে, আপনার হজমে সহায়তা করে, আপনাকে উত্সাহিত করে তোলে এবং আরও অনেক কিছু করে ।\n8. আপনি ঘরে বসে থাকলেও প্রস্তুত থাকুন।\nঅলস দিনটি না চাইলে আপনি দিনের জন্য প্রস্তুত হতে সময় নিন। এমনকি যদি আপনি কিছু না করেন তবে পোশাক পরা এবং প্রস্তুত হওয়া আপনাকে আরও “একত্রিত” বোধ করতে সহায়তা করবে যা আপনাকে আরও শক্তিশালী বোধ করতে এবং আরও বেশি উত্পাদনশীল এবং উপভোগ্য দিনের দিকে নিয়ে যেতে পারে।\n9. একই সাথে জেগে।\nআমি জানি আপনি মাঝে মাঝে ঘুমাতে চাইতে পারেন, তবে আপনার অবশ্যই একই সাথে প্রতিদিন একই সময়ে জাগ্রত হওয়ার চেষ্টা করা উচিত। এটি আপনার শরীরকে একটি সময়সূচিতে রাখতে সহায়তা করে যা আপনার জন্য জাগ্রত করা সহজ এবং সহজ করে তুলবে। আপনি যদি এই সময়সূচীতে অবিচল থাকেন তবে আপনি শেষ পর্যন্ত কোনও অ্যালার্ম ছাড়াই ঘুম থেকে উঠতে সক্ষম হতে পারেন।\n10.10 মিনিটের একটি অনুশীলন করুন\nব্যায়াম কতটা উপকারী এবং গুরুত্বপূর্ণ তা আমরা সকলেই জানি। তবে, প্রত্যেক সকালে ব্যায়ামের সময় বা ইচ্ছা নেই। তবুও, আপনি খুব সকালে 10 মিনিটের ব্যায়াম করতে পারেন। আপনার সকালের রুটিনে এই ছোট্ট অবদান আপনার মন এবং শরীরের জন্য বিশাল পার্থক্য আনবে। সকালের ব্যায়াম ব্যবহার করে দেখুন এবং কাজটি শেষ হয়ে গেলে আপনি আরও কত ভাল অনুভব করবেন তা দেখতে পাবেন।\nআপনি দেখতে পাচ্ছেন যে, আপনার সকালের রুটিনকে পুরোপুরি রূপান্তর করতে এবং এর থেকে প্রচুর উপকার পেতে একটু চেষ্টা দরকার। ছোট পদক্ষেপগুলি দুর্দান্ত সাফল্যের দিকে পরিচালিত করে এবং এই রূপান্তরটি কত সহজ হতে পারে তা দেখে আপনি অবাক হয়ে যেতে পারেন।\nআপনার সকালের রুটিন পরিবর্তন শুরু করতে উপরের তালিকা থেকে পরামর্শ এবং পরামর্শগুলি ব্যবহার করুন। একটি সময়ে এক পদক্ষেপ নিন। শীঘ্রই, আপনি দেখতে পাবেন কীভাবে আপনার উত্পাদনশীলতা বৃদ্ধি পায় এবং এক দিনে আপনি কতগুলি কাজ পরিচালনা করেন।\nNext story নিজেকে অলস বোধ করলে প্রেরণা পাওয়ার 16 দ্রুত উপায়\nPrevious story দ্রুত ঘুমিয়ে পড়ার 16 কার্যকর উপায়


রোহিতের বাদ পড়ার পিছনে কোহলির ষড়যন্ত্র!\n২৮ অক্টোবর ২০২০, ১৯:০২\nপ্রাকটিস নেটে চুটিয়ে ব্যাট করছেন। অস্বাভাবিকতার লেশমাত্র নেই। অথচ চোটের অজুহাতে কিনা রোহিত শর্মাকেই ভারতীয় জাতীয় দল থেকে বাইরে রাখা হল। মুম্বাই ইন্ডিয়ান্সের তরফ থেকে বলা হয়েছিল, সামান্য হ্যামস্ট্রিংয়ে চোট লেগেছে রোহিতের। তবে সেই কারণে দেড় মাস বাকি থাকতেই একটা সফরের তিন ফরম্যাটের দল থেকেই বাইরে রাখা হল রোহিতকে। সফর চলবে দু-মাস। দু-মাসের মধ্যেও সাড়ে তিন মাসের মধ্যেও কি ফিট হয়ে উঠবেন না হিটম্যান! এমনই হাজারও প্রশ্ন করছেন সমর্থকরা।\nঅস্ট্রেলিয়া সফরের জন্য তিন ফরম্যাটের দল বেছে নিয়েছে ভারতীয় ক্রিকেট বোর্ড। তবে সেই নির্বাচনের ৪৮ ঘণ্টা অতিক্রান্ত হলেও রোহিতের বাদ পড়া নিয়ে আলোচনা থামছে না। রোহিতের চোট কতটা গুরুতর, তা খোলসা করে জানানো হয়নি বোর্ডের পক্ষ থেকে। তবে সন্দেহ তৈরি হয়েছে, মুম্বাই ইন্ডিয়ান্সের নেটে রীতিমত পরিচিত মেজাজে হিটম্যানকে দেখে। সেখানে তারকাকে দেখা গিয়েছে বল ওড়াতে। দল নির্বাচনের পর রোহিতের সেই ভিডিও ভাইরাল হতে সময় লাগেনি। বোর্ডের পক্ষ থেকে শুধু বলা হয়েছে, রোহিতের ফিটনেসের উন্নতিতে নজর রাখবে বোর্ড।\nরোহিতকে বাদ দেয়ার পরেই মুম্বাই ইন্ডিয়ান্স নিজেদের সোশ্যাল মিডিয়া পেজে জানিয়ে দিয়েছে, খুব শিগগিরই পরিচিত মেজাজে দেখা যাবে রোহিতকে।\nএত সংশয়ের কারণেই ভারতের সাবেক অধিনাযক ও লিজেন্ড সুনীল গাভাস্কার একহাত নিয়েছেন ভারতীয় নির্বাচকদের। রোহিতকে বাদ দেয়া নিয়ে গাভাস্কার নির্বাচকদের সমালোচনা করে বলেছেন,‘নেটে যে এ ভাবে ব্যাট করছে, তার চোট কতটা যে দেড় মাস পরের সফর থেকে বাদ দিতে হল? ওর চোটের বিষয়ে জানার অধিকার সকলের রয়েছে।’\nরোহিতের বাদ পড়ার জন্য আবার আলোচনায় উঠে এসেছেন বিরাট কোহলি। গত বছর থেকেই একাধিকবার প্রচারমাধ্যমে শিরোনাম হয়, দুই সুপারস্টারের মনোমালিন্য। অনেকেই রোহিতের বাদ পড়ার পিছনে বিরাটের অদৃশ্য হাত দেখতে পাচ্ছেন।\nএই প্রসঙ্গেই বলা হচ্ছে লোকেশ রাহুলের কথা। বিরাট কোহলির ঘনিষ্ঠ তিনি। যেভাবে রোহিতকে বাদ দেয়ার পরেই কেএল রাহুলকে টেস্টে অন্তর্ভুক্তিসহ তিন ফরম্যাটেই ভাইস ক্যাপ্টেন হিসেবে বেছে নেয়া হয়েছে, তাতেও অনেকের সন্দেহ গাঢ় হয়েছে। নির্বাচকরা কেএল রাহুলের পারফরম্যান্সের কথা বললেও ক্রিকেট মহলের ধারণা বিরাট-ঘনিষ্ঠতাই কেএলকে ভাইস ক্যাপ্টেনশীপ অর্জনে সাহায্য করেছে। কেএলকে সহঅধিনায়ক করা নিয়ে প্রশ্ন তুলে দিয়েছেন দীপ দাশগুপ্তও।\nপ্লে অফে নামার আগে মুম্বাইকে খেলতে হবে সানরাইজার্স হায়দরাবাদের বিপক্ষে। নভেম্বরের ৩ তারিখে। সেই ম্যাচে রোহিতের নামার প্রবল সম্ভবনা রয়েছে।\nসংবাদ সংস্থা পিটিআইকে ভারতীয় ক্রিকেট বোর্ডের এক কর্তা জানিয়েছেন,‘এক সপ্তাহের মধ্যে রোহিত আইপিএলে খেলে নিজের ফিটনেস প্রমাণ করতে পারলে তো ভালোই। তাহলে নির্বাচকরা নিজেদের সিদ্ধান্ত পুনর্বিবেচনা করবে।’\nবোর্ডের তরফে এমন কথা জানানো হলেও ষড়যন্ত্র নিয়ে প্রশ্ন রয়েই যাচ্ছে। ইন্ডিয়ান এক্সপ্রেস


বোর্ডজীবী হয়ে গেলেন স্বপ্নের চরিত্ররাও - Ravi Shastri, Sunil Gavaskar, Kapil Dev, BCCI | Eisamay\nRavi Shastri, Sunil Gavaskar, Kapil Dev, BCCI\nবোর্ডজীবী হয়ে গেলেন স্বপ্নের চরিত্ররাও\nNo-Author | EiSamay.Com | Updated: 27 Sep 2016, 11:40:00 AM\nপ্রথমে দেখা দিলেন রবি শাস্ত্রী৷ দেখা দিলেন মানে উঁকি মারলেন৷ তার পরের দিনই একসঙ্গে সুনীল গাভাসকর-কপিলদেব আবির্ভূত৷\nসংবাদসংস্থাকে ইন্টারভিউ দিয়ে এঁরা বললেন, কেন লোধা কমিশনের সুপারিশের অনেক কিছুই প্রচণ্ড 'কড়া'৷\nদেখে প্রথমেই ক্রিকেট বা খেলা সংক্রান্ত কিছুর কথা মনে পড়ল না৷ মনে পড়ল, তৃণমূল-বিজেপি-সিপিএম-কংগ্রেসের কিছু বু‌ি্দ্ধজীবীর মুখ৷ পার্টি বিপদে পড়লে যে ভাবে তাঁরা একে একে নেমে পড়েন টিভিতে, কাগজে, সোশ্যাল মিডিয়ায়৷ কেন পার্টির সিদ্ধান্ত ঠিক, বোঝানোর জন্য তাঁদের হোমওয়ার্ক চমত্কার৷\nএই বাংলায় সেই বুদ্ধিজীবীরা বাম সাম্রাজ্যে হয়ে উঠেছিলেন 'বুদ্ধজীবী'৷ তৃণমূল জমানায় অনেকেই হয়ে উঠেছেন 'দিদিজীবী'৷\nএবং আমাদের স্বপ্নের মুখ, অনেকের শৈশবের স্ক্র্যাপবুকে পেপার কার্টিং হয়ে সেঁটে থাকা চিরস্মরণীয়রা হয়ে যাচ্ছেন 'বোর্ডজীবী'৷ বোর্ড যা লাইন বলে দেবে, সেই লাইনেই তাঁরা মুখ খুলবেন৷ তখন আবার সবাই এক৷ কর্তাদের বাঁচাতে৷\nএমনিতে গাভাসকর, কপিল, শাস্ত্রীরা ইন্টারভিউ দিতে চান না৷ দু'তিনটি প্রশ্ন করলে সাংবাদিককে মনে করিয়ে দেন, টিভিতে চুক্তি, কলাম লেখার চুক্তির কথা৷ মাঝেসাঝে ইন্টারভিউ দিলেও সে গুলো অত্যন্ত জোলো হয়ে যায়৷ বিতর্কিত কোনও কথা থাকে না৷ লোধা কমিশনের ফতোয়া উপেক্ষা করে বোর্ডের সভার পরই যে ভাবে পরপর দু'দিন ভারতীয় ক্রিকেটের বিখ্যাত ত্রয়ী বোর্ডের পাশে দাঁড়ালেন, তা দেখে হাসি চাপা দায়৷ তাঁরা কী ভাবেন, সবাই বোকা?\nগভীর যন্ত্রণা নিয়ে দেখতে হয়, কী ভাবে এই স্বপ্নের নায়করা 'বোর্ডজীবী' হয়েই থাকতে চান৷ বোর্ডে এমন মধু যে বিজেপির অনুরাগ ঠাকুর, কংগ্রেসের রাজীব শুক্লা, এনসিপি-র শারদ পাওয়ার সব এক হয়ে 'হাল্লা চলেছে যুদ্ধে' গান শুরু করে দেন লোধা কমিশনের বিরুদ্ধে৷ যাবতীয় যুক্তি ভুলে শুক্লার কৃষ্ণপক্ষের কেন্দ্র কানপুরকে ৫০০তম টেস্ট দিয়ে দেন ঠাকুর৷ গাভাসকর-কপিল একসঙ্গে বোঝাতে শুরু করে দেন, কেন ঠিক নয় লোধা কমিশনের অধিকাংশ সুপারিশ৷\nএই বোর্ডজীবী অনেক কিছুই করছেন, যা সাধারণ বুদ্ধি দিয়ে ব্যাখ্যা করতে যাওয়া বৃথা৷ আমাদের কলকাতা ময়দানের অনেক ফুটবলারের দুর্নাম রয়েছে কিছু পাওয়ার লোভে ক্ষমতাসীন নেতা, মন্ত্রীদের পাশে ভিড়ে যাওয়ার জন্য৷ বোর্ডজীবীদের দেখে মনে হবে, শুধুই ময়দানি ফুটবলারদের দোষ দেওয়া বৃথা৷ মন্ত্রী তোষণ করে ফুটবলারদের মেলে আর কী এমন? বোর্ডের চুক্তিবদ্ধ ধারাভাষ্যকার ক্রিকেটাররা পান দিনে ৩৫ হাজার থেকে ১০ লাখ৷ বোর্ডের ওয়েবসাইটেরই তথ্য, ১২ দিন ধারাভাষ্য দিয়ে শেষ দক্ষিণ আফ্রিকা সিরিজে সঞ্জয় মঞ্জরেকর পেয়েছিলেন ৩৬ লক্ষ ৪৯ হাজার, ৩৭৫ টাকা৷ অনিল কুম্বলে ২৫ দিন ধারাবিবরণী দিয়ে পেয়েছিলেন ৩৯ লক্ষ ১০ হাজার ৫০০ টাকা৷ গাভাসকর, শাস্ত্রীরা তো পাবেন আরও বেশি৷ গত এপ্রিলে খবর ছিল, 'সবচেয়ে দামি' গাভাসকর দিনে ১০ লাখের বেশি পান৷ সাধারণের তুলনায় ৮ গুণ৷\nআর কী সব দৃশ্য দেখতে হচ্ছে!\nশাস্ত্রী একজন সাধারণ সাংবাদিকের মতো টিভির বুম বাড়িয়ে দিচ্ছেন বিরাট কোহলির দিকে৷ মাস কয়েক আগে এই বুমধরা মানুষই ছিলেন কোহলির গুরু৷ কোহলির জেতার প্ল্যান তৈরি করতেন৷ আবার কোচ হওয়ার জন্য ইন্টারভিউ দিলেন৷ না পেয়ে কী রাগ! দোষ চাপিয়ে দিলেন সৌরভ গঙ্গোপাধ্যায়ের ওপর৷ দু'দিন পরেই তিনি আবার ধারাভাষ্যকার হয়ে গেলেন৷ কী ক্ষতি হত দুটো সিরিজে ধারাভাষ্যকার না হলে? ধারাভাষ্যকাররা তো বোর্ডের চুক্তিবদ্ধ কর্মী৷ কোচ হিসেবে যথেষ্ট সাফল্য থাকার পরেও শাস্ত্রীকে যে ভাবে হঠাত্ একটা নতুন নিয়মে সরিয়ে দিলেন অনুরাগ ঠাকুররা, তা অত্যন্ত অন্যায়৷ তো সেই শাস্ত্রীই হঠাত্ বোর্ডজীবী হয়ে বিবৃতি দিতে শুরু করলেন প্রথমে৷ তিনি কি ওই বাংলা কবিতা পড়েছেন, 'আগে কে বা প্রাণ করিবেক দান, তারই লাগি কাড়াকাড়ি'? ডিআরএস নিয়ে সারা ক্রিকেট বিশ্ব যখন ভারতীয় বোর্ডকে দুষছে, তখন শাস্ত্রী একবার টিভিতে ভয়ঙ্কর তর্ক করেছিলেন ইংল্যান্ডের নাসের হুসেনের সঙ্গে৷ বোর্ডের হয়ে৷\nগাভাসকর আবার মাঝে কয়েক মাস বোর্ডের প্রেসিডেন্ট হয়ে গেলেন আদালতের রায়ে৷ তাঁর খেলা দেখে ছোটবেলার মুগ্ধতার রেশ বিচারপতির ছিল হয়তো৷ তাই ওই সম্মান৷ হায় রে, সেই গাভাসকর বোর্ড প্রেসিডেন্ট থাকতে থাকতেই কমেন্ট্রি বক্সে বসে গেলেন৷ গাভাসকর অন্তপ্রাণ অনেককে দেখেছি দৃশ্যটা দেখে লজ্জায় পড়তে৷ লজ্জা ছাপিয়ে তাঁদের মুখে লেগে থাকত যন্ত্রণা৷ গাভাসকরের একদা বিখ্যাত আক্রমণাত্মক কলামও এখন পড়া যন্ত্রণাদায়ক৷ বোর্ডের কোনও দোষই দেখেন না তিনি৷ সোমবার তাঁর নতুন কলামে অবশ্য তিনি বোর্ডকর্তাদের অতি মৃদু সমালোচনা করেছেন, ভগ্নীপতি গুন্ডাপ্পা বিশ্বনাথকে কানপুরের ৫০০তম টেস্টে আমন্ত্রণ না জানানোয়৷ সেখানে কিন্ত্ত আমন্ত্রণ না পাওয়া বিষাণ বেদীর যন্ত্রণা কার্যত এড়িয়ে গিয়েছেন৷ ঠোঁটকাটা বেদিই একমাত্র প্রাক্তন ক্রিকেটার, যিনি সাফ সাফ বোর্ডকে সমালোচনা করতে পারেন৷\nকপিলদেবের অবস্থা আবার রাজনৈতিক পার্টিগুলোতে অন্য পার্টি থেকে আসা দলত্যাগী নেতাদের মতো৷ তিনি যে নেতৃত্বের অন্ধভক্ত, তা বোঝানোর দায় অনেক বেশি৷ তৃণমূলে পরে যোগ দেওয়া নেতা, অভিনেতা, শিল্পী, লেখকদের যেমন দায়৷ কপিলের সঙ্গে আইসিএলের সময় বোর্ডের সম্পর্ক ছিল সাপ এবং বেজির৷ এখন তাঁর নিজেকে বোর্ডজীবী বোঝানোর দায় অনেক বেশি৷ যে কারণে সানির সঙ্গে একদিনে বিবৃতি দিয়ে বসেন৷\nলোকে বলেন, রাজনীতিতে নাকি সব হয়৷ সিপিএম-কংগ্রেস পর্যন্ত হাত মিলিয়ে ভোটে নামে দেখেছি৷ এখন দেখছি, ক্রিকেট বোর্ডেও সব হয়৷ এই কর্তারা এখন হাত মিলিয়েছেন একদা শত্রু শ্রীনিবাসনের সঙ্গে৷ যিনি সব গণ্ডগোলের নাটের গুরু এবং যাঁকে ছাঁটাই করার প্রেক্ষাপটেই লোধা কমিশনের উদয়৷ অথচ আজ, সেই কমিশন থেকে বাঁচাতে শ্রীনি বাবার শরণাপন্ন ঠাকুর-শুক্লারা৷\nলোধা কমিশনের অধিকাংশ সিদ্ধান্ত নিয়ে সাধারণ মানুষকে প্রশ্ন করলে, তাঁরা দু'হাত তুলে আশীর্বাদ করবেন ভারতীয় ক্রিকেটের নোংরা সাফ হতে চলেছে বলে৷ বলবেন, কিছু কর্তার মৌরসীপাট্টা চালানোর ব্যাপারে শেষ ঘণ্টা বাজানোর চেষ্টা করছেন লোধা৷\nএ সব থামাতেই বোর্ডজীবীদের রাস্তায় নামানো৷\nতাঁরা কিছু না বলে, চুপচাপ বসে থাকলে কী হত? কিছুই না৷ বরং অনেকের যন্ত্রণা বাড়ত না৷ মনে হত, ছোটবেলায় এই ঈশ্বরদের ছবি পুরোনো কাগজ থেকে কেটে কেটে স্ক্র্যাপবুকে লাগিয়ে আমরা কোনও ভুল করিনি৷ মনে হত, ঈশ্বররা ঈশ্বরই থাকেন৷ মানুষ হয়ে যান না৷\nপ্রসন্নর চোখে অশ্বিন এখন টিমের অ্যাঙ্কর পরের খবর\nWeb Title : Ravi Shastri, Sunil Gavaskar, Kapil Dev, BCCI